Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

**Kunming-Montreal maailmanlaajuinen luonnon monimuotoisuuskehys**

YM/LUMO 14.4.2023

Biologista monimuotoisuutta koskeva yleissopimus (biodiversiteettisopimus) on laadittu vuonna 1992 ja se on saatettu Suomessa voimaan asetuksella (78/1994). Biodiversiteettisopimuksella on kolme tavoitetta: biologisen monimuotoisuuden suojelu, kestävä käyttö ja geenivaroista saatava hyötyjen tasapuolinen jako.

Biodiversiteettisopimuksen 15. osapuolikokouksessa joulukuussa 2022 päätettiin **uudesta maailmanlaajuisesta luonnon monimuotoisuuskehyksestä** (*Global Biodiversity Framework*). Tavoitteena on:

* Toimien selkeyttäminen hyödyntäen tutkittua tietoa, konkreettisia mitattavia tavoitteita ja pitkäntähtäimen päämääriä
* Ilmastonmuutoksen vaikutukset luonnon monimuotoisuuteen hyödyntäen luonto-pohjaisia ratkaisuja
* Lajien ja elinympäristöjen tilan parantaminen, suojelu ja ennallistaminen
* Maan- ja merenkäytön suunnittelu
* Seurannan ja arviointimekanismin kehittäminen indikaattoreita hyödyntämällä
* Rahoituksen lisääminen ja sen suuntaaminen luontokatoa kiihdyttävistä toimista luonnon monimuotoisuutta tukeviin toimiin.

**Kunming-Montreal maailmanlaajuinen luonnon monimuotoisuuskehys**

Suomi pitää Kunming-Montreal historiallista päätöstä ja sen toteuttamista merkittävänä päämääränä luontokadon pysäyttämiseksi vuoteen 2030 mennessä. Uusi biodiversiteettikehys on tasapainoinen ja heijastaa kaikkia yhteiskunnan osa-alueita A: suojelu, B: luonnon monimuotoisuuden kestävä käyttö, C: geenivarojen saatavuus ja hyötyjen oikeudenmukainen jako, D: rahoitus, toimeenpano ja poikkihallinnolliset toimet. Kehyksessä sovittiin mm., että:

* **Ennallistetaan 30 %** maapallon heikentyneistä ekosysteemeistä niin maa- kuin merialueilla.
* **Suojellaan 30 %** maapallon maa- ja sisävesialueista sekä rannikko- ja merialueista.
* Luonnon monimuotoisuus on sisällytetty päätöksentekoon ja kaikkien sektorien toimintaan.
* Suuret ja ylikansalliset yritykset ja rahoituslaitokset säännöllisesti seuraavat, arvioivat ja julkistavat riskinsä, riippuvuutensa ja vaikutuksensa luonnon monimuotoisuuteen
* Poistetaan, luovutaan vaiheittain tai uudistetaan luonnon monimuotoisuudelle haitallisia kannustimia

Kaikki biodiversitteetisopimuksen allekirjoittaneet valtiot ovat sitoutuneet luontokadon torjuntaan. Suomi pitää tärkeänä, että EU toimii ja jatkaa edelläkävijänä globaalissa biodiversiteettipolitiikassa ja että kansainväliset, EU:n omat sitoumukset ja kansallinen toimeenpano vievät samaan suuntaan.

Suojelualueiden lisäksi tarvitaan luontokadon torjumista niiden ulkopuolella. Luonnon monimuotoisuuden edistämisen tavoite eri yhteiskunnan sektoreilla, on vahvistettava ja luonnolle haitalliset tuet tulee suunnata uudelleen tai poistaa. Taloudellisia ja muita kannustimia on suunnattava positiivisten luontovaikutusten tuottamiseen. Rahoitusta uudelleen kohdennetaan sekä edistetään rahoituspohjan laajentamista yhteistyöhankkeilla julkisen- ja yksityisen sektorin kanssa toimeenpanon vahvistamiseksi ja vihreän siirtymän saavuttamiseksi.

On tärkeätä, että globaali ekologinen jalanjälki pienenee ja kädenjälki laajenee nykyisestä ja kulutusta vähennetään. Kansainvälistä yhteistyötä on jatkettava laajalla rintamalla luontopositiivisten tulosten aikaansaamiseksi. Rahoituksen lisääminen ja erilaisten kansainvälisten, EU- ja kansallisten rahoitusinstrumenttien kohdentamista toimeenpanoon on välttämätöntä tavoitteiden saavuttamiseksi vuoteen 2030 mennessä.

Luontokato ja siihen liittyvät taloudelliset vaikutukset ovat riski ja myös mahdollisuus finanssialalle. Merkittävä määrä yksityisen sektorin toimijoita ml. sijoittajia on jo aiheeseen sitoutuneita ja pitävät asiaa vihreän talouden perustana. Kokonaisvaltaiseen edistämiseen ja mittaamiseen liittyy useita avoimia kysymyksiä ja lisätöitä mutta laajalti pidetään asiaa entistä tärkeämpänä. Joka tapauksessa biodiversiteetin turvaaminen ja ilmastonmuutoksen torjunta ja siihen sopeutuminen, synnyttävät suomalaiselle talouselämälle liiketoimintamahdollisuuksia.

* **Luonnon monimuotoisuus -kehyksen toimeenpanoa edistetään kansallisesti etenkin muissa luontoasioita koskevissa muistioissa kuvatuilla toimenpiteillä. Tämän lisäksi tarvitaan laajoja ja vaikuttavia toimia myös muilla sektoreilla. Suomen kansallisen biodiversiteettistrategiaan ja sen toimintaohjelmaan kootaan kaikki keskeiset toimenpiteet kehyksen toimeenpanon edistämiseksi.**
* Lisätietoa YM:n verkkosivulla:[**https://ym.fi/montrealin-luontokokous-cop15**](https://ym.fi/montrealin-luontokokous-cop15)
* Luonnon monimuotoisuuden kansallisen toimeenpanon ja suojelun tilaa koskeva tieto löytyy osoitteesta: [www.luonnontila.fi](http://www.luonnontila.fi/)