Ylijohtaja Ismo Tiainen, Konserniohjaus ja kansainväliset asiat, ympäristöministeriö

Puh. +358 40 504 7494

Kehittämisjohtaja Juho Korpi, ympäristöministeriö

Puh. +358 50 434 3348

## UKRAINA-YHTEISTYÖ YMPÄRISTÖSEKTORILLA

**1. Tavoite**

Suomi edistää Ukrainan rauhansuunnitelman toteuttamista tukemalla Ukrainaa ympäristösektorilla muun muassa sodan aiheuttamien ympäristötuhojen arvioinnissa ja ympäristön tilan seurannassa, ympäristöturvallisuudessa sekä rakennettuun ympäristöön liittyvissä kysymyksissä.

**2. Tausta ja kytkentä muihin politiikkatoimiin**

Helmikuussa 2022 käynnistynyt Venäjän hyökkäys Ukrainaan on aiheuttanut paitsi valtavaa inhimillistä kärsimystä ja vahinkoja Ukrainan infrastruktuurille, myös merkittäviä ympäristötuhoja. Sotatoimet ovat heikentäneet Ukrainassa laajasti veden, ilman, maaperän ja ekosysteemien tilaa ja aiheuttaneet Euroopan suurimman ympäristökatastrofin, jonka jälkiä tullaan korjaamaan vuosikymmeniä. Sodan vaikutukset eivät rajaudu Ukrainaan, vaan esimerkiksi ilmaan ja vesiin päätyvät haitalliset aineet vaikuttavat koko Euroopan ympäristön tilaan.

Tammikuussa 2023 Ukrainan hallinto pyysi Suomelta tukea rauhansuunnitelmansa ympäristöä koskevan osion toteuttamiseen. Myös YK:n ympäristöohjelma UNEP on lähestynyt yhdessä Ukrainan hallituksen kanssa Suomea joulukuussa 2022 tukipyynnöllä, joka koskee sodan aiheuttamien ympäristötuhojen arviointia ja dokumentointia. Ukraina haluaa dokumentoida sodan ympäristövaikutukset, jotta Venäjä voidaan sodan jälkeen saattaa niistä vastuuvelvolliseksi.

Suomalainen ympäristösektorin, vihreän siirtymän ja rakentamisen asiantuntemus sekä teknologinen osaaminen tarjoavat hyvän pohjan Ukrainan tukemiselle rauhansuunnitelman ympäristöosion toteuttamisessa ja maan jälleenrakennuksessa. Siksi Suomi nosti maaliskuussa 2023 ympäristösektorin, yhdessä ydinturvakysymysten ja koulutussektorin tuen kanssa, Suomen painopistealueeksi Ukrainan rauhansuunnitelman tukemisessa.

Maaliskuussa 2023 allekirjoitettiin yhteisymmärryspöytäkirjat yhteistyön aloittamiseksi Suomen ympäristöministeriön ja Ukrainan ympäristö- ja luonnonvaraministeriön sekä kunta-, alue- ja infrastruktuuriministeriön kanssa. Ensimmäisessä vaiheessa yhteistyö käynnistetään Ukrainan esittämien pyyntöjen mukaisesti sodan ympäristötuhojen arvioinnissa sekä koulurakentamisessa. Ukraina on korostanut tarvetta saattaa maan lainsäädäntö ja instituutiot EU:n kanssa yhteensopiviksi jo sodan aikana, ja siksi kaikessa yhteistyössä tuetaan myös Ukrainan EU-lähentymistä.

Ukrainan jälleenrakennus tulee olemaan valtava urakka, jonka kustannusten arvioidaan olevan satoja miljardeja euroja. Avun koordinoimiseksi G7 perustaa 2023 kansainvälisten rahoittajien koordinaatioalustan, jonka sihteeristö tulee EU-komissioon. EU-komissio on perustanut alkuvuodesta 2023 uuden Ukrainan jälleenrakentamiseen keskittyvän yksikön (*Ukraine Services*), joka sijoittuu EU:n naapuruussuhteita ja laajentumista ohjaavan DG NEARin alaisuuteen. Jälleenrakentamiseen tullaan ohjaamaan suuri määrä kansainvälistä ja EU-rahoitusta, ja se tulee tarjoamaan merkittäviä liiketoimintamahdollisuuksia Suomalaiselle yrityksille. Siksi Suomi on pitänyt tärkeänä näköalapaikan saamista EU:ssa tehtävään Ukraina-työhön sekondeeraamalla suomalaisia asiantuntijoita jo alkuvaiheessa Ukraine Services-yksikköön.

Suomi on tiettävästi ensimmäisenä maana tarttunut Ukrainan pyyntöön sodan ympäristövaikutusten seurannasta. Jatkossakin proaktiivisuus ja nopea avautuviin mahdollisuuksiin tarttuminen tulee olemaan tärkeää, koska Ukrainan referenssit, kontaktit ja toimintaympäristön tuntemus ovat avainasemassa, jotta Suomi voi olla keskeisessä roolissa Ukrainan jälleenrakentamisessa.

**3. Esitettävät toimenpiteet**

* Suomen ja Ukrainan välinen yhteistyö sodan ympäristötuhojen seurannassa on käynnistetty ympäristöministeriön kansainvälisellä määrärahalla keväällä 2023. Vuoden 2023 aikana käynnistetään kehitysyhteistyövaroilla laajempi ympäristötuhojen seurantaan keskittyvä hanke, joka samalla tukee UNEP:n työtä suomalaisten asiantuntijoiden panoksen kautta. Hanke toteutetaan julkisen ja yksityisen sektorin yhteistyönä.
* Rakentamisen puolella ympäristöministeriö käynnistää yhdessä OKM:n kanssa kehitysyhteistyöhankkeen, jonka avulla tuetaan Ukrainaa koulurakentamisessa osana laajempaa koulutuksen kehittämistyötä. Myös tässä hankkeessa yksityinen sektori on keskeisesti mukana.
* Samalla jatketaan aktiivista yhteistyöalueiden kartoittamista ja seuraamista muissa ympäristön ja rakentamisen teemoissa, jotka ovat keskeisiä Ukrainan jälleenrakentamisessa. Suomella on institutionaalista ja teknistä osaamista muun muassa vesi- ja jätehuollossa, saastuneiden maaperien kunnostamisessa sekä rakennusten purkujätteen hyödyntämisessä rakentamisessa.
* Jotta Suomi voi olla vaikuttamassa EU:n Ukraina-yhteistyöhön, YM sekondeeraa ympäristöalan asiantuntijan EU-komission DG NEARin alla toimivaan Ukraine Services –yksikköön. Suora yhteys yksikköön mahdollistaa nopean tiedonkulun suomalaisten toimijoiden ja komission välillä.

**4. Vaikutukset**

* Ympäristöministeriön sektorilla tehtävä yhteistyö luo edellytyksiä Ukrainan vihreälle siirtymälle, mikä vähentää päästöjä ilmaan, vesiin ja maaperään sekä tukee Ukrainan luonnon monimuotoisuutta.
* Sodan ympäristötuhoihin liittyvän tiedon tuottaminen mahdollistaa Venäjän vastuuvelvollisuuden toteutumisen, Ukrainan sisäisten pakolaisten paluun kotiseuduilleen sekä jälleenrakentamiseen tarvittavan tietopohjan luomisen. Ympäristön tilan seurannan kapasiteettia vahvistamalla voidaan vähentää päästöjä ja saastumista.
* Rakentamiseen liittyvä yhteistyö kasvattaa Ukrainan osaamispohjaa energiatehokkaassa ja ympäristöystävällisessä jälleenrakentamisessa, ja tukee Ukrainan rakennusteollisuuden kehittymistä.it
* Ukrainan jälleenrakennusmarkkinan arvo on merkittävä, Maailmanpankin arvioiden mukaan yli 400 miljardia dollaria. Ukraina-yhteistyöllä luodaan sellaista osaamispääomaa, kontakteja ja toimintaympäristön tuntemusta, joka mahdollistaa tulevaisuudessa Suomen merkittävän roolin Ukrainan jälleenrakentamisessa. Näin varmistetaan suomalaisille ympäristö- ja rakennusalan yrityksille vientimahdollisuuksia, joilla voidaan osin kompensoida Venäjän hyökkäyssodan vuoksi menetettyjä markkinoita.
* Aktiivisena Ukraina-toimijana Suomi vaikuttaa EU:ssa tehtävään, Ukrainaa koskevaan päätöksentekoon ja pystyy turvaamaan kansalliset etunsa asiassa.

**5. Voimavara- ja muut tarpeet**

* Käynnistetään ympäristöministeriön hallinnonalan tukiohjelma, joka sisältää institutionaalista tukea, tukea osaamisen kehittämiseen ja siemen- ja pilottikohteiden rahoitusta konkreettisiin ympäristöinfrastruktuuriin jälleenrakennus- ja parannushankkeisiin 5-10 MEUR. Tuella varmistetaan myös Ukrainan EU-kelpoisuutta.

**6. Valmisteluaikataulu**

* Pienimuotoisen yhteistyön käynnistäminen sodan ympäristötuhojen arvioinnissa ja laajemman tukiohjelman valmistelu – huhti-elokuu 2023
* Ympäristösektorin yksityisten ja julkisten toimijoiden yhteinen fact finding –missio Ukrainaan kesällä 2023
* Yksittäisten hankkeiden käynnistäminen. Tässä vaiheessa pisimmälle on valmisteltu hanketta sodan ympäristötuhojen seurantaan ja korjaamiseen yhteistyössä YK:n ympäristöohjelman kanssa- syksy 2023
* Koulutus- ja koulurakentamishankkeen käynnistäminen syksy 2023
* Uusien Ukraina-yhteistyöaloitteiden kartoittaminen ja käynnistäminen- jatkuva