# HYVÄ ASUNTO 2030

## 1. Tavoite

Asunnot ovat ihmisten tarpeita vastaavia. Asuntosuunnittelussa otetaan huomioon entistä paremmin asukkaiden toiveet ja tarpeet, asumisen toiminnallinen laatu, väestön ikääntyminen, esteettömien asuntojen tarpeen kasvaminen sekä asuntojen muunneltavuus. Asuinrakennusten yhteistilat ja asuinaluesuunnittelu tukevat nykyistä paremmin asukkaiden tarpeita.

## 2. Tausta ja kytkentä muihin politiikkatoimiin

Kaupungistuminen, asuntomarkkinoiden muutos ja asuntokuntien pieneneminen on johtanut pienten asuntojen tuotannon kasvuun ja keskimääräisen asuntokoon pienenemiseen. Esimerkiksi asuntotuotannon kustannustehokkuuden lisääminen on heijastunut myös asuntoratkaisuihin asuttavuutta heikentävästi, mikä on lisännyt tarvetta asuntorakentamisen laadun kokonaisvaltaiseen arviointiin.

Asumisen laatua kehitettäessä tarvitaan useiden tahojen yhteistyötä. Keskeisessä asemassa on asunnon käyttäjän tarpeiden ja niiden muuttumisen huomioon ottaminen asuntoja suunniteltaessa. Asukas tekee päätökset haluamistaan ratkaisuista, mutta päätösten tueksi hän tarvitsee luotettavaa ja helposti ymmärrettävää tietoa.

Toimivuus koostuu asunnon monikäyttöisyydestä, esteettömyydestä, asuttavuudesta, viihtyisyydestä, turvallisuudesta ja kunnossapidosta. Monikäyttöinen tila soveltuu yhtä hyvin esimerkiksi makuuhuoneeksi, työhuoneeksi, lastenhuoneeksi, keittiöksi tai kirjastoksi. Kaikille sopivan suunnittelun periaatteiden mukaiset ympäristöt ja tilat ovat osa sosiaalisesti kestävää yhteiskuntaa ja ne mahdollistavat täysipainoisen osallistumisen sosiaaliseen elämään ja työntekoon. Asuttavuus on asumisen mukavuutta ja vaivattomuutta. Asunto tulee olla järkevästi kalustettavissa. Viihtyisyydellä tarkoitetaan yksilön kokemaa tyytyväisyyttä asumiseensa.

### Kytkentä muihin politiikkatoimiin

* Suomen arkkitehtuuripoliittinen ohjelma 2022–2035
* Valtioneuvoston asuntopoliittinen selonteko
* Rakennuksen käyttötarkoituksen muutokset ja lupaehdot

## 3. Esitettävät toimenpiteet

Perustetaan alan toimijoista koostuva asuntosuunnittelun kysymyksiä käsittelevä säännöllisesti kokoontuva foorumi toimivien ja laadukkaiden asumisratkaisujen edistämiseksi.

Laaditaan asuntojen kokonaisvaltaisen laadun arvioinnin kriteerit ja menetelmät laadun osoittamiseksi. Pohditaan käytäntöjä kriteerien viemiseksi käytäntöön ja niiden käytön edistämiseksi.

Vahvistetaan asuntosuunnittelun ohjausta erilaisin keinoin. Kehitetään asukkaiden vaikutusmahdollisuuksia korostavia suunnittelumenetelmiä ja toteutusmalleja.

Olemassa olevaa rakennuskantaa ylläpidetään, huolletaan ja korjataan oikea-aikaisesti sekä kehitetään ja lisärakennetaan joustavasti asukkaiden tarpeita vastaavaksi.

## 4. Vaikutukset

Asukkaiden tarpeet ja erilaisten elämäntapojen huomioon ottaminen sekä asumisen laatu ovat asuntotuotannon keskiössä. Asukkailla on asuntoa hankkiessaan käytettävissään yhdenmukaista ja käyttäjälähtöistä tietoa asunnon laadun toteamiseksi sekä uudiskohteissa että olemassa olevan asuinrakennuskannan osalta.

Uudisrakentamisen myötä asuntokanta on moninaistunut, ja asukkaiden mahdollisuus vaikuttaa asuntoratkaisuihin on arkipäivää ja asunnot vastaavat aiempaa paremmin asukkaiden tarpeita. Ryhmärakennuttaminen ja muut asukaslähtöiset toteutusmallit tarjoavat erilaisiin taloudellisiin reunaehtoihin ja elämäntilanteisiin sopivia vaihtoehtoja tuottajamuotoiselle asuntorakentamiselle.

Työn murros, kuten etätyön lisääntyminen, huomioidaan asuntojen lähiympäristön ja asuinalue- ja korttelikohtaisten yhteistilojen suunnittelussa.

## 5. Voimavara- ja muut tarpeet

* Foorumin rahoitus
* Laatukriteerien määrittely
* Selvitys asuinrakennusten ja -alueiden yhteistiloista