|  |  |
| --- | --- |
| **Muistio** |  |
|  |  |
|  |  |
| 14.4.2023 |  |

Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

Suojelualueverkoston kehittäminen

# Tausta

EU:n biodiversiteettistrategian ja Kunming-Montrealin maailmanlaajuisen luonnon monimuotoisuuskehyksen tavoitteena on suojella 30 % maa- ja sisävesialueista sekä rannikko ja merialueista. Suomen tulee antaa EU:n biodiversiteettistrategian mukainen kansallinen sitoumus EU:n 30 % suojelupinta-alan ja 10 % tiukan suojelun pinta-alan saavuttamiseksi vuoden 2023 aikana. EU:n biodiversiteettistrategian tavoitteena on myös kaikkien jäljellä olevien vanhojen ja luonnontilaisten metsien tiukka suojeleminen. Lisäksi Euroopan komissio valmistelee luonnon tilan parantamista koskevaa ennallistamisasetusta, joka tähtää osaltaan EU:n biodiversiteettistrategian tavoitteiden täyttämiseen.

Kohti kattavaa suojelualueverkostoa (KOKASU) -hankkeessa (Kuusela ym. 2022) kerättiin tietoa EU:n biodiversiteettistrategian 30 prosentin suojelutavoitteen kansallista määrittelyä ja toteutusta varten. Hankkeen päätavoitteena oli selvittää maa- ja merialueiden pääluontotyyppien ja uhanalaisten lajien nykyistä suojelutilannetta sekä tunnistaa monimuotoisuuden suojelun puutealueita. Lisäksi hankkeessa hahmoteltiin lisäsuojelun alueellisia painopisteitä nykyisen suojelualueverkoston yhtenäisyyden ja kytkeytyvyyden parantamiseksi. Selvityksessä todettiin Suomen suojelualueverkostossa olevan puutteita jokaisen tarkastelussa mukana olleen elinympäristön osalta ja uhanalaisia luontotyyppejä ja lajeja esiintyvän runsaasti suojelualueverkoston ulkopuolella. Suomen maa- ja sisävesien elinympäristöjen suurimmat suojelutarpeet kohdistuvat Etelä- ja Keski-Suomeen.

# Tavoitteet

Tavoitteena on suojella 30 prosenttia Suomen pinta-alasta, kasvattaa tiukasti suojeltujen alueiden pinta-ala 10 prosenttiin maa- ja merialueista sekä suojella kaikki EU:n kriteerit täyttävät vanhat ja luonnontilaiset metsät EU:n biodiversiteettistrategian tavoitteiden saavuttamiseksi. Tavoitteena on laajentaa Suomen nykyistä suojelualueverkostoa ja parantaa sen kytkeytyvyyttä valtion mailla ja vesialueilla sekä yksityismailla erityisesti Etelä- ja Keski-Suomessa niin, että verkosto tukee luontokadon pysäyttämistä vaikuttavin, kustannustehokkain sekä sosiaalisesti hyväksyttävin keinoin. Lisäksi tavoitteena on turvata suojelualueverkoston kehittämisen ja suojelun toimeenpanon riittävät resurssit.

# Esitettävät toimenpiteet

## Vapaaehtoinen suojelu, METSO- ja Helmi-ohjelmat

* Valmistellaan METSO-ohjelman jatkokausi vastaamaan EU:n biodiversiteettistrategian suojelutavoitteisiin ja kansallisiin sitoumuksiin
  + Etelä-Suomen metsien monimuotoisuuden toimintaohjelma METSOn toteutus jatkuu vuoteen 2025 asti valtioneuvoston 5.6.2014 tekemän periaatepäätöksen mukaisesti. Valtioneuvoston periaatepäätöksessä Helmi-elinympäristöohjelmasta 2021-2030 (YM/2021/28) linjattiin METSO-ohjelman jatkon valmistelusta ennen nykyisen ohjelmakauden päättymistä.
* Laajennetaan METSO-ohjelmaa luonnon monimuotoisuuden turvaamiseksi koko maahan sekä jatketaan soidensuojelua Helmi-ohjelmassa
* Turvataan METSO-ohjelman toimeenpanon resurssit ja varmistetaan niiden riittävyys EU:n biodiversiteettistrategian ja kansallisten sitoumusten toteuttamiseksi
* Selvitetään luonnonsuojelun vapaaehtoisten toimien keinovalikoiman laajentamismahdollisuuksia ja edistetään niitä

## Suojelualueverkoston kehittäminen valtion omistamilla alueilla

* Jatketaan lakisääteisten suojeluvarausten ja valtiolle luonnonsuojelutarkoituksiin hankittujen alueiden suojelun toteuttamista perustamalla valtion muita luonnonsuojelualueita
* **Lisätään valtion maa- ja vesialueiden ja Metsähallituksen monikäyttömetsien suojelua erityisesti Etelä- ja Keski-Suomessa sekä suojellaan kaikki valtion mailla sijaitsevat vanhat ja luonnontilaiset metsät.** Suojelua kohdennetaan erityisesti lajistoltaan ja luontotyypeiltään monipuolisimmille sekä puutteellisesti suojelluille alueille. Etelä- ja Keski-Suomen metsien suojelualueverkosto on kuitenkin arvioitu niin puutteelliseksi, että metsien suojelua tulee alueilla laajentaa myös muihin kuin vanhojen ja luonnontilaisten metsien kriteerit täyttäville kohteille. Mahdollisia suojelun toteutuskeinoja ovat:
  + Valtion maa- ja vesialueiden omaisuuserien siirrot Metsähallituksen liiketalouden taseesta julkisten hallintotehtävien taseeseen
  + Luonnonsuojelulain mukaisten valtion muiden luonnonsuojelualueiden perustaminen ja laajentaminen
  + Suomen kansallispuistoverkoston kehittäminen ensisijaisesti jo perustettuja kansallispuistoja laajentamalla sekä mahdollisesti uusia kansallispuistoja perustamalla luonnonsuojelun ja virkistyskäytön tarpeet huomioiden. Laaditaan pitkän aikavälin strateginen suunnitelma kansallispuistoverkoston kokonaisvaltaisen kehittämisen tueksi.

# Toimenpiteiden vaikutukset

Suojellun pinta-alan kasvattaminen on tarpeen kansainvälisten tavoitteiden ja sitoumusten saavuttamiseksi sekä luontokadon pysäyttämiseksi Suomessa. Suojelun kohdistaminen luonnoltaan arvokkaimmille valtion ja yksityismaiden kohteille edistää luontokadon pysäyttämistä vaikuttavasti ja kustannustehokkaasti. Vapaaehtoinen suojelu yksityismailla edistää myös luonnonsuojelun sosiaalista hyväksyttävyyttä sekä mahdollistaa suojellun pinta-alan kasvattamisen erityisesti Etelä-Suomessa, jossa valtion omistamien maiden osuus on vähäisempi.

Suojellun pinta-alan kasvattaminen edistää elinympäristöjen ja niille ominaisen lajiston säilymistä, vähentää elinympäristöjen pirstoutumista sekä parantaa elinympäristöjen tilaa mahdollistamalla niiden kehittymisen luonnontilaisemmiksi. Suojelualueiden parempi kytkeytyvyys helpottaa myös lajien siirtymistä elinalueiden välillä ehkäisten geneettistä eriytymistä sekä helpottaen sopeutumista ilmastonmuutokseen.

# Toimenpiteiden voimavaratarpeet

* Luonnonsuojelualueiden hankinta- ja korvausmäärärahan kasvattaminen noin 60-70 miljoonaan euroon / vuosi (nykyinen kehystaso 37,63 Me), 63-momentti
* Vähintään nykyisentasoisen toteutusvoimavaran varmistaminen aluehallinnossa (noin 50 htv) ja mahdollisuudet osaamisen kehittämiseen, 21-momentti tai ELYjen toimintamenot
* Metsähallituksen hallinnassa olevien luonnonsuojelukohteiden ylläpitoresurssien kasvattaminen vastaamaan ylläpitotarvetta ja kohonnutta kustannustasoa (esim. 3 miljoonaa euroa vuodessa), 52-momentti
* Valtion talouskäytössä olevien monikäyttömetsien tarkastelu osana luonnonsuojelualueverkostoa
  + Vaikuttaa valtiolle metsätalouskäytöstä tuloutettaviin eriin
  + Aiheuttaa Metsähallituksen Luontopalveluille joitakin kiinteistöteknisiä kustannuksia ja kasvattaa alueiden hoidon ja ylläpidon kustannuksia, 52-momentti