Ym rakennetun ympäristön osasto, Teppo Lehtinen, +358 295 250 157, +358 50 517 9202 tai kehittämisjohtaja Juho Korpi +358 295 250 136

**Valtakunnalliset alueidenkäyttötavoitteet ajantasaistetaan vastaamaan muuttuvaan toimintaympäristöön**

**1. Tavoite**

*Valtakunnallisten alueidenkäyttötavoitteiden (VAT) toimivuuden ja ajantasaisuuden arvioinnin pohjalta valmistellaan valtioneuvoston päätös VATtien ajantasaistamiseksi tukeutuen alueidenkäytön kehityskuvatyöhön.*

*Tavoitteena on edistää koko yhteiskunnan kannalta merkittävien alueidenkäytön tarpeiden toteutumista kaavoituksessa ja valtion viranomaisten toiminnassa. Tavoitteiden uudistamisella vastataan muuttuvan toimintaympäristön tarpeisiin, etenkin vihreän siirtymän sujuvoittamiseen, sekä mm. energiahuollon, liikennejärjestelmän, huoltovarmuuden ja aluerakenteen valtakunnallisiin yhteen sovittamis- ja edistämistarpeisiin.*

*Vahvistetaan alueidenkäytön valtakunnallisten tarpeiden ja VATtien ajantasaisuuden seurantaa ministeriöiden yhteistyönä. Kehitetään alueidenkäytön kehityskuvatyötä jatkuvan seurannan ja ennakoinnin välineenä, joka sisältää alueidenkäytön tilanne-ja tulevaisuuskuvan sekä arvion alueidenkäytön kehittämistarpeista kestävän kehityksen kannalta.*

**2. Tausta ja kytkentä muihin politiikkatoimiin**

*VATit ovat osa alueidenkäytön suunnittelujärjestelmää. Niiden avulla valtioneuvosto linjaa alueidenkäyttöä valtakunnallisesti merkittävissä asioissa. Tehtävänä on määrittää ja sovittaa yhteen alueidenkäyttöä ja aluerakennetta koskevia valtion eri sektoreiden valtakunnallisia tarpeita sekä edistää niiden toteutumista alueidenkäytössä ja sen suunnittelussa. Tavoitteilla turvataan myös kansainvälisten sopimusten täytäntöönpanoa. Valtioneuvoston voimassa oleva päätös VATeista on vuodelta 2017.*

*VATtien toimivuutta ja kehittämistarpeita koskeneen selvityksen (ml. sidosryhmäkyselyn) mukaan VATit koetaan tarpeellisena ja pääosin toimivana välineenä*. *Muuttuva toimintaympäristö ja tavoitteiden vaikuttavuus vaativat kuitenkin uudelleen arviointia. Selvityksen mukaan VATteja tarvitaan erityisesti ilmastonmuutokseen hillintään ja siihen sopeutumiseen sekä torjumaan luontokatoa. Lisäksi liikenneverkon, energiahuollon, huoltovarmuuden, kulttuuriympäristön ja aluerakenteen kysymyksissä nähdään tarpeita valtakunnalliselle yhteensovittamiselle ja ohjaukselle. Tavoitteita tulisi jatkossa konkretisoida ja yhteen sovittaa keskenään, jotta tulkintaerimielisyydet vähenisivät ja vaikuttavuus kasvaisi. Myös tavoitteiden ajantasaisuuden ja toimivuuden seurantaa tulisi kehittää yhteistyössä ministeriöiden ja muiden sidosryhmien kesken.*

**3. Esitettävät toimenpiteet**

*Tavoitteiden ajantasaisuus arvioidaan ja valtioneuvoston päätös valmistellaan yhteistyössä ministeriöiden ja sidosryhmien kanssa siten kuin MRL:ssa ja SOVA-laissa säädetään. Eduskunnalle varataan mahdollisuus ottaa kantaa tavoitteissa käsiteltäviin asioihin ennen valtioneuvoston päätöstä laatimalla selonteko tai muutoin eduskunnan kanssa sovittavalla tavalla.*

**4. Vaikutukset**

*Edellytykset kestävälle kehitykselle ja koko yhteiskunnan kannalta tärkeiden tarpeiden toteutumiselle vahvistuvat. Valtakunnallisten hankkeiden ja alueidenkäyttöratkaisujen toteuttamisedellytykset alueidenkäytössä paranevat. Tavoitteiden soveltaminen ja ennakoiva viranomaisyhteistyö sujuvoituu.*

**5. Voimavara- ja muut tarpeet**

*Uudistamistyö toteutetaan pääosin virkatyönä. Valmistelussa varaudutaan tarvittaviin selvityksiin ja toimeenpanoa edistäviin koulutus yms. kustannuksiin tarvitaan 200 000 euron määräraha.*