## 6.12 Kehitetään kuntarakennetta ja luovutaan asteittain yhtenäiskuntamallista

**1. Tavoite**

Kunnat ovat avainasemassa siirryttäessä hiilineutraalin yhteiskuntaan. Kunnille on osoitettu monia keskeisiä tehtäviä niin ilmastoa, ympäristöä, kaavoitusta ja maankäyttöä, jätteitä, asumista, kuin rakentamista koskevassa lainsäädännössä. Kaikilla kunnilla ei ole edellytyksiä ottaa vastaan uusia tehtäviä tai velvoitteita, eikä voimavaroja vastata vihreän siirtymän, ilmastonmuutoksen ja luontokadon haasteisiin. Yhtenäiskuntamallista irtautumista voidaan edistää vaiheittain kokeilemalla sitä esimerkiksi tehtäväkohtaisesti ja sopimuspohjaisesti suuremmilla kaupunkiseuduilla. Edelläkävijäkuntien toiminta nopeuttaa kestävän kehityksen saavuttamista koko Suomessa. Erilaisuuden tuomat mahdollisuudet hyödynnetään tavoitteiden saavuttamiseksi. Luodaan systemaattinen kaupunki- ja kuntapolitiikan lähestymistapa, jossa resurssitehokkaasti räätälöidään toimintatavat erikokoisille ja -tyyppisille kaupungeille, kuten metropolialue, suuret kaupungit, maakuntien keskuskaupungit ja seutukaupungit, ja muille kunnille yhtenäiskuntamallista hallitusti irtautuen.

**2. Tausta ja kytkentä muihin politiikkatoimiin** (YM:sä tai valtioneuvostossa)

Kaupungeilla on keskeinen merkitys vihreässä siirtymässä ja erityisesti sen sosiaalisessa ja taloudellisessa kestävyydessä. Sosiaali- ja terveydenhuollon ja pelastustoimen uudistuksen jälkeen ympäristöministeriön hallinnonalalla on lukumäärällisesti (82kpl) eniten lainsäädännössä kunnille osoitettuja tehtäviä. Ympäristöministeriöllä on näin ollen vahva rooli valtioneuvoston kunta- ja kaupunkipolitiikassa. Lisäksi toiminta toteuttaa YK:n Agenda 2030 –toimintaohjelman kestävän kehityksen (SDG) -tavoitteita sekä EU:n kaupunkiagendan ja YK:n kaupunkikehitysohjelman (New Urban Agenda, NUA) ja Pohjoismaisen ministerineuvoston Visio 2030 tavoitteita. Kaupunkiseudut ja kunnat ovat erilaisia. Vahvistetaan kansallista kaupunkipolitiikkaa ja lisäksi edelleen EU:n ja kansainvälisen kaupunkipolitiikan yhteistyön nivomista osaksi kansallisten tavoitteiden kitkatonta toteuttamista. Koheesiopolitiikka ja kaupunkipolitiikka tukevat toisiaan.

**3. Esitettävät toimenpiteet ja instrumentit**

Kuntapolitiikalle vahvistetaan tavoitteet ja toimintaedellytykset hallituskauden alussa ottaen huomioon kaupunkien erityisen roolin sekä instrumentaation kuten normiohjaus, taloudellinen ohjaus, informaatio-ohjaus, sopimusohjaus ja muu ohjaus. Yhdessä valtioneuvoston ja kaupunkien kanssa tehdään kumppaneina hallinnonrajat ylittävää kaupunkipolitiikan suunnittelua ja toimeenpanoa. Keskeisiä teemoja ovat ilmastonmuutoksen hillintä ja siihen sopeutuminen, kestävän energiantuotannon ja kiertotalouden edistäminen, haitallisten ympäristövaikutusten vähentäminen, kestävien valintojen mahdollistaminen, kestävän liikenteen mahdollistaminen, luonnon monimuotoisuuden edistäminen, lähiympäristön laadulliset tekijät kuten saavutettavat palvelut ja viheralueet, eriarvoistumisen vähentäminen, segregaation torjunta, asumisen tarpeisiin vastaaminen ja tonttitarjonta.

* + Kuntien eriytymiskehitys on käynnissä. Yhtenäiskuntamallista asteittain luovuttaessa tai kuntarakenteen muuttuessa tarkastellaan YM:n hallinnonalan tehtävien ja tavoitteiden mukaisesti ohjauskeinoja kuntien kanssa, jotta voidaan lisätä vaikuttavuutta vihreän siirtymän ja kestävän kehityksen toteutumisessa. Keskeisiä kuntien tehtäviin kohdistuvia kysymyksiä ovat mm. maankäytön ja rakentamisen vaikutukset kuten kaavoitus- ja lupamenettelyjen sujuvuus, ympäristölupien ja -ilmoitusten käsittely sekä ympäristönsuojelu- ja jätelain valvontatehtävät sekä uutena tehtävänä ilmastolain mukaisen kunnan ilmastosuunnitelman laatiminen ja sen toimeenpano. Huomioidaan suurten kaupunkien erityispiirteet.
  + Varmistetaan, että yhteiskunnallinen päätöksenteko ja valtionohjaus ohjaavat oikeudenmukaiseen vihreään siirtymään kunnissa laajasti ja mahdollisimman selkeällä tavalla.
  + Alueidenkäytön kehityskuvan mukaisesti tunnistetaan, että kaupungit ja kaupunkiseudut ovat erilaisia. Kaupunkikeskuksia ja alakeskuksia kehitetään kestävästi. Edistetään kaupunkien ja seutujen vuorovaikutusta oikeudenmukaisen vihreän siirtymän saavuttamiseksi.
  + Kumppanuusmenettelyjen ja ohjauksen kehittämisessä huomioidaan vaikuttavuus, valtion ohjaus kokonaisuutena sekä EU- ja kansainvälisten ulottuvuuksien hyödyntäminen.
  + Systematisoidaan kaupunkikehityksen vaatima tietopohja ja sen seurantaa ja ennakointia yhdessä valtion ja kaupunkien kesken.
  + Kestävyysmurroksen ratkaisuja haetaan kaupunkien kanssa kokeilukulttuurin ja -lakien sekä sopimuksellisuuden kautta, joista muodostuu skaalattavia, pysyviä hyviä käytäntöjä kestävään kaupunkikehitykseen ja kuntien ilmastoratkaisuihin. Soveltuvin osin tehdään kokeiluissa yhteistyötä yksityisen sektorin kanssa.
  + Suomalaisten EU:n hiilineutraalin ja älykkään missiokaupunkien työtä tuetaan ja tuloksia skaalataan muihin kaupunkeihin.
  + Vahvistetaan kulutusperusteisen päästöjen sisällyttämistä kuntien hiilineutraaliustavoitteisiin ja ekologisen kompensaation huomioimista kaupunkien suunnittelussa.

**4. Vaikutukset**

Tavoiteena on, että

* kaupungeissa ja kunnissa vihreä siirtymä etenee merkittävästi sosiaalisesti ja taloudellisesti kestävällä tavalla ja että kunnat pystyvät vastaamaan vihreään siirtymään.
* Luonnon monimuotoisuuden köyhtymisen pysähtymistä on edistetty.
* Kestävien valintojen tekeminen on ihmisille helppoa kestävyysmurroksessa. Kaupungit ovat globaalisti houkuttelevia ja kilpailukykyisiä edelläkävijöitä.
* Kaupunkien vetovoiman ja kehitystyön taloudelliset ja sisällölliset vaikutukset ulottuvat positiivisesti koko Suomeen.
* Julkisen talouden resurssit on parhaalla tavalla hyödynnetty.

Yhtenäiskuntamallista irtautumisen kokeiluihin osallistuvien kuntien työmäärä voi hetkellisesti lisääntyä, kun taas keskipitkällä aikavälillä resurssitarve tasaantuu, ja vähenee niissä kunnissa, joiden tehtävät esim. suppenevat. Kokeiluihin suunnataan hallituskaudella enintään 14 milj. euroa suurimpien kaupunkien ja maakuntakeskusten toimenpiteisiin.

**5. Voimavara- ja muut tarpeet**

* Resurssit kansallisen ja kansainvälisen kaupunkipolitiikan koordinointiin
* Osoitetaan yhtenäiskuntamallista irtautumisen kokeiluihin kaupungeille ja suurimmille kunnille hallituskaudella yhteensä enintään 14 milj. euroa.