Ym rakennetun ympäristön osasto, Teppo Lehtinen, +358 295 250 157, +358 50 517 9202 tai kehittämisjohtaja Juho Korpi +358 295 250 136

## Tuulivoimaa edistetään kehittämällä ja tukemalla merialuesuunnittelua ja tukemalla kaavoitusta

**1. Tavoite**

Tavoitteena on parantaa merituulivoiman edellytyksiä eri toimintoja yhteensovittavalla ja tulevaisuuden tarpeita ennakoivalla merialuesuunnittelulla sekä kaavoituksella. Kehittämällä merialuesuunnittelua ja tukemalla kaavoitusta nopeutetaan merituulivoiman rakentamista, ehkäistään tuulivoimasta ympäristölle, elinkeinoille sekä muille toiminnoille aiheutuvia haitallisia vaikutuksia osoittamalla merialuesuunnitelmassa ja kaavoissa tuulivoimalle parhaiten soveltuvia alueita. Tavoitteena on vastata ilmastonmuutoksen hillintään, energiaomavaraisuuden lisäämiseen ja luontokadon vähentämiseen.

**2. Tausta ja kytkentä muihin politiikkatoimiin (YM:ssä tai valtioneuvostossa)**

Merialuesuunnitelma on maankäyttö- ja rakennuslain (MRL) mukainen, Suomen aluevedet ja talousvyöhykkeen kattava strateginen ja yleispiirteinen alueidenkäytön suunnitelma. Sen tarkoituksena on sovittaa yhteen meren eri käyttötarpeita ja siten saavuttaa synergiaetuja ja välttää ristiriitojen syntymistä. Suunnitelman laativat ja hyväksyvät rannikon maakuntien liitot. Suunnitelma ei ole oikeudellisesti sitova, vaan sen vaikuttavuus syntyy valmistelun aikaisen laajapohjaisen sidosryhmäyhteistyön myötä.

Merialuesuunnittelu on osa EU:n meripolitiikkaa, ja sillä tavoitellaan sinisen talouden kasvua ja meriympäristön tilan parantamista. EU jäsenvaltioissa pääsääntöisesti valtio vastaa merialuesuunnittelusta ja laatii merialuesuunnitelman. Suomessa merialuesuunnittelun tehtävä on osoitettu maakuntien liitoille sekä aluevesien että talousvyöhykkeen osalta, kun taas kunnilla on aluesuunnittelumandaatti pelkästään aluevesillä. Maakunnille ei kuitenkaan ole osoitettu resursseja tähän, minkä vuoksi merialuesuunnittelua tehdään eri hankerahoitusten turvin.

Maakuntien liitot vastaavat maakuntakaavoituksesta ja kunnat yleis- ja asemakaavoituksesta. Kaavoitus on osa alueidenkäytön suunnittelujärjestelmää. Maakuntakaavat ja suoraan rakentamista ohjaavat yleiskaavat ovat oikeusvaikutteisia ja ne voidaan laatia aluevesille. MRL:n mukainen suunnittelujärjestelmä ei ulotu talousvyöhykkeelle.

Merituulivoimapotentiaali on suuri, mutta kokemuksia sen toteuttamisesta on vähän Suomessa. Talousvyöhykkeelle sijoittuvan merituulivoiman etuna yleisellä tasolla on vähäisemmät vaikutukset maisemaan, luontoarvoihin ja asutukseen. Merialuesuunnitelma on ainut talousvyöhykkeellä sovellettava alueiden käytön suunnittelun väline ja sen vuoksi sen kehittäminen edelleen, sekä sen vaikuttavuuden ja siihen sitoutumisen tehostaminen on tärkeää. Keskeisiä toimijoita talousvyöhykkeellä ovat valtion eri viranomaiset, merenkulku, kalastus, tuulivoimayritykset sekä luonnon- ja ympäristönsuojelu. Näiden toimien yhteensovittaminen keskenään ja lisäksi naapurimaiden kanssa on oleellista.

**3. Esitettävät toimenpiteet**

Selvitetään keinoja sitouttaa eri osapuolia nykyistä paremmin merialuesuunnitelmaan. Tehostetaan merialuesuunnitelmaan sitoutumista koko merialueella ja erityisesti talousvyöhykkeellä, jolla ei sovelleta muita maankäyttö- ja rakennuslain (MRL) mukaisia alueidenkäytön suunnittelun välineitä. Tuetaan maakuntien liittoja laatimaan kasvanutta kysyntää ja nykyistä suunnitelmaa paremmin merituulivoimapotentiaalin huomioiva merialuesuunnitelma vuoteen 2026 mennessä mutta mahdollisuuksien mukaan jo aikaisemmin. Edistetään merialuesuunnittelua; merituulivoimaa edistävän merialuesuunnitelman laatimista osoittamalla resursseja / määrärahaa maakuntien liitoille merialuesuunnitteluun.

Toteutetaan selvityksiä merituulivoiman edistämiseksi. Tuetaan maakuntien liittoja ja kuntia laatimaan nykyistä paremmin merituulipotentiaalin huomioivat maakuntakaavat ja kuntakaavat. Edistetään maakuntakaavoitusta ja kuntakaavoitusta; tuulivoimaa edistävien kaavojen laatimiseksi osoittamalla resursseja tähän.

**4. vaikutukset (talous, työllisyys, päästövähennys, luonnon monimuotoisuus, jne)**

Tehostamalla merialuesuunnitelmaan sitoutumista lisätään ennakoitavuutta, vähennetään yritysten investointiriskejä ja parannetaan mahdollisuuksia ottaa huomioon yhteisvaikutuksia luontoon ja ympäristöön sekä elinkeinoihin. Merialuesuunnittelun ja maakuntakaavoituksen avulla voidaan sujuvoittaa muita hallinnollisia menetelmiä. Lisäämällä merituulivoimaa vähennetään päästöjä ja kasvatetaan energiaomavaraisuutta.

[Tuulivoimayhdistyksen tiedotteen 8.11.22 mukaan *Tiedossa olevat vuosina 2022-2025 rakennettavat hankkeet tarkoittavat yli 6:n miljardin euron investointeja eri puolille Suomea. Tuulipuiston elinkaaren aikaisista rahavirroista noin 60 % jää Suomeen*.]

**5. Voimavara- ja muut tarpeet**

Varataan määrärahaa vuosittain 440 000 euroa merialuesuunnitteluun maakuntien liitoissa ja vuosittain 120 000 euroa ympäristöministeriössä, yhteensä 2 240 000 euroa henkilökuluihin ja merialuesuunnittelun tietotarpeisiin. Osa työstä toteutetaan virkatyönä.

Varataan määrärahaa vuosittain 1 000 000 euroa, yhteensä 4 000 000 euroa maakuntien liittojen ja kuntien tuulivoima-avustuksiin. Valmistelussa varaudutaan tarvittaviin selvityksiin. Osa työstä toteutetaan virkatyönä.