**Kiertotalouden kansainvälinen yhteistyö ja Maailman kiertotalousfoorumi WCEF**

**Luokittelu 1: perustelee virkanäkemystä**

1. **Tavoite**

**Otamme kansainvälisesti aktiivisen roolin luonnonvarojen käytön pelisääntöjen luomisessa, joita vihreä siirtymä edellyttää.**Hyödynnämme Suomen diplomaattista osaamista ja asemaa pelisääntöjen luomisen pohjustamiseksi sopivaksi tunnistetuilla kansainvälisillä foorumeilla.

**Kehitämme ja vahvistamme Sitran perustamasta Maailman kiertotalousfoorumi WCEF:stä ekologisesti kestävää taloutta tavoittelevan kiertotalouden liiketoimintaratkaisujen, osaamisen ja kansainvälisen politiikkayhteistyön tärkeimmän osaamiskeskittymän globaalisti.** Varmistamme Suomen vahvan omistajuuden ja näkyvyyden WCEF:ssä sekä foorumin jatkuvuuden vuoden 2024 jälkeen yhteistyössä Sitran kanssa. Hyödynnämme foorumia areenana kansainväliselle keskustelulle esimerkiksi luonnonvarojen kestävän käytön pelisääntöjen pohjustamiseksi sekä Suomen maakuvan vahvistamiseen kansainvälisen yhteistyön ja kestävyysratkaisujen rakentajana.

1. **Tausta ja kytkentä muihin politiikkatoimiin**

*Luonnonvarojen käytön pelisäännöt*

Luonnonvaroja käytetään Suomessa ja globaalissa pohjoisessa moninkertaisesti luonnon kantokyvyn kannalta kestävää tasoa enemmän. Luonnonvarojen kestävän käytön edistäminen globaalisti edellyttänee kansainvälisten pelisääntöjen pohjustamista ja lopulta luomista. Primääristen luonnonvarojen kestämätön käyttö on yksi ilmastonmuutoksen ja luontokadon ajureista, johon kiertotalouden ratkaisuilla voidaan tuoda helpotusta. Keskustelua pelisääntöjen luomisesta on mahdollista käydä niin alueellisilla (mm. Pohjoismainen yhteistyö, EU, jne.) kuin globaaleilla areenoilla (mm. YK) vaikuttavuuden lisäämiseksi. Lisäksi keskustelua luonnonvarojen käytöstä tulisi pyrkiä lisäämään eri sopimusprosessien yhteydessä, esim. luonnon monimuotoisuuden turvaamiseen keskittyvät CBD COP -sopimusneuvottelut.

Suomella on erinomainen maine kiertotalouden osaajana maailmalla. Sitran kiertotaloustiekarttatyö ja Maailman kiertotalousfoorumi WCEF ovat olleet keskiössä tämän maineen luomisessa. Tämän vuoksi Suomi onkin erinomaisessa asemassa aloittamassa ratkaisukeskeistä keskustelua luonnonvarojen kulutuksen pelisääntöjen luomiseen. Maailman kiertotalousfoorumi (ks. lisätietoja alla) tarjoaa yhden mahdollisen foorumin erityisesti kiertotalouden ratkaisuista keskustelemiseksi.

Keskustelua kulutuksen kestävyydestä käydään myös useilla muilla kansainvälisillä foorumeilla. Yksi merkittävistä kestävän kulutuksen ja tuotannon keskustelualustoista on YK:n 10-vuotinen kestävän kulutuksen ja tuotannon puiteohjelma, joka hyväksyttiin osana hallitustenvälistä Rio+20-loppuasiakirjaa vuonna 2012 ja jonka mandaatti uusittiin vuonna 2020 vuoteen 2030 saakka. Puiteohjelman uusi strategia pyrkii tukemaan kestävän kulutuksen ja tuotannon ratkaisujen valtavirtaistamista globaalisti erityisesti kiertotalouden avulla. Suomi on vetänyt puiteohjelman alaista kestävän rakennetun ympäristön ohjelmaa, joka on keskittynyt rakennusmateriaalien vähäpäästöisyyteen ja kiertotalouteen. Toinen keskeinen YK:n alainen foorumi luonnonvarojen keskustelun luomisessa on YK:n ympäristökokous (UNEA), jossa hyväksyttiin maaliskuussa 2022 Afrikan maaryhmän ehdottama ja EU:n tukema kiertotalouspäätöslauselma, jonka pohjalta keskusteluja voitaisiin jatkaa. Nämä kaksi keskustelufoorumia voisivat olla mahdollisia alustoja kumppanien löytämisessä pelisääntökeskustelun aloittamiseksi kansainvälisen luonnonvarapaneelin lisäksi.

*Maailman kiertotalousfoorumi WCEF*

Maailman kiertotalousfoorumi WCEF on Sitran ja Suomen perustama kansainvälinen kiertotalouden tapahtuma. Ensimmäinen WCEF järjestettiin vuonna 2017 Helsingissä, minkä jälkeen siitä on kehittynyt yksi tärkeimmistä kiertotalouden kansainvälisistä foorumeista ja suurin kiertotaloustapahtuma maailmassa. Sittemmin foorumi on järjestetty Japanissa (2018), Helsingissä (2019), virtuaalisena (2020), virtuaalisena Kanadan ja lisätapahtuman osalta Alankomaiden järjestäminä (2021) sekä Ruandassa (2022).

Foorumi kerää yhteen eri toimialojen kiertotaloudesta kiinnostuneita tahoja yksityiseltä ja julkiselta sektorilta kiertotalousmurroksen kiihdyttämiseksi (esim. 2200 osallistujaa 98 maasta v. 2019[[1]](#footnote-2)). Foorumin fokuksessa ovat yritysten ratkaisut ja eri maiden politiikkatoimet, joiden avulla edistetään YK:n kestävän kehityksen tavoitteiden saavuttamista. Foorumi on saavuttanut verrattain lyhyessä ajassa laajaa kansallista ja kansainvälistä kiinnostusta. Esimerkiksi Helsingin WCEF 2023:n järjestämiseen osallistuu merkittävä määrä keskeisiä toimijoita, kuten Nordic Innovation, Ellen MacArthur Foundation, WEF, WBCSD ja EEA.

Sitran johtajuus foorumin järjestäjänä jatkuu ainakin vuoden 2024 foorumiin asti. Parhaillaan keskustellaan WCEF:n jatkuvuuden ja vahvistumisen takaavasta kumppanuusmallista v. 2024 jälkeen. Foorumin jatkon järjestämiseen on esitetty mielenkiintoa eri tahojen puolesta, mm. Alankomaiden valtio on sitoutunut foorumin rahoittamiseen 2023-2026. Lupaavia keskusteluja pitkäaikaisista kumppanuuksista käydään myös mm. Euroopan komission, Euroopan investointipankin, Maailmanpankin, UNIDOn ja UNEPin kanssa.

Myös Suomen valtiolta toivotaan vahvempaa kumppanuutta ja rahoitusta, jotta Sitran ja Suomen vahva omistajuus foorumista voisi jatkua vuoden 2024 jälkeen. WCEF on ollut Suomelle keskeinen keino profiloitua kiertotalouden kansainvälisenä ajatusjohtajana. Sitoutuminen foorumin omistajuuteen ja kehittämiseen tukisi myös suomalaisten yritysten ja ratkaisujen vientiä ja kasvua kansainvälisesti.

**Politiikkakytkökset:**

* *Kiertotalouden strateginen ohjelma*: WCEF:n jatkuvuuden turvaaminen on yksi toimenpiteistä, joka on linjattu valtioneuvoston periaatepäätöksessä kiertotalouden strategisesta ohjelmasta (04/2021).

1. **Esitettävät toimenpiteet**

* Tunnistamme sopivia foorumeja luonnonvarojen käytön pelisääntöjen globaalin keskustelun pohjustamiseksi ja hyödynnämme Suomen vahvuuksia keskustelun edistämiseksi.
* Varmistamme foorumin jatkon vahvistamalla Suomen valtion roolia ja omistajuutta foorumin rahoittamisessa ja ohjaamisessa vuoden 2024 jälkeen. Tuemme WCEF:n kehittymistä kansainväliseksi ja tärkeimmäksi kiertotalouden osaamiskeskukseksi. Tulevaisuudessa WCEF keskittyisi eri maiden kiertotaloutta edistävään politiikkaan, liiketoimintamalleihin, osaamisen lisäämiseen sekä rahoitukseen ja investointeihin.

1. **Vaikutukset**

* Luonnonvarojen käytön pelisääntöjen pohjustaminen tukee ilmasto- ja luontokriisin ratkaisua.
* WCEF on tuonut Suomea esille kansainvälisenä kiertotalouden ajatusjohtajana ja lisännyt suomalaisten kiertotalousratkaisujen kysyntää maailmalla. Suomen maakuva kansainvälisen yhteistyön ja kestävyysratkaisujen rakentajana vahvistuu.
* Foorumin järjestämiseen ja kehittämiseen tähän mennessä suunnatut panostukset ja niistä jatkossa saatavat hyödyt ”eivät valu hukkaan” Suomen näkökulmasta.
* WCEF:n jatko ja Suomen vahva omistajuus siinä tukee myös suomalaisten yritysten ja ratkaisujen vientiä ja kasvua kansainvälisesti.
* WCEF on käynnistänyt lukuisia eri kiertotalouden yhteistyöaloitteita, hankkeita, tiekarttoja ja alueellisia verkostoja.

1. **Voimavara- ja muut tarpeet**

* Suomen valtion osuus foorumin jatkon turvaamiseen ja Suomen omistajuuden säilyttämiseen: 2 000 000 € uutta budjettirahoitusta vuosittain 2025-2027 ympäristöministeriön xx.xx.xx momentille.

1. https://www.sitra.fi/en/publications/wcef2019-summary/ [↑](#footnote-ref-2)