Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

## Kansalaisten ulkoilua ja luonnon virkistyskäyttöä tukevat toimet

**1. Tavoite**

* Yhä useampi kansalainen saa ulkoilusta ja luonnossa liikkumisesta itselleen hyvinvointia ja terveyttä. Kansanterveys paranee ja saavutetaan säästöjä terveydenhuollon kustannuksissa.
* Parannetaan kuntalaisten edellytyksiä ulkoilla lähiluonnossa kunnostamalla ja kehittämällä kuntien lähivirkistysalueiden reittejä, rakenteita ja palveluita. Ulkoilu luonnossa mahdollistetaan kaikille saavutettavuus, läheisyys ja yhdenvertaisuus periaatteen mukaan.
* Valmisteluaikataulu: hallituskausi 2023-2027

**2. Tausta ja kytkentä muihin politiikkatoimiin (YM:sä tai valtioneuvostossa)**

* Kansallinen luonnon virkistyskäytön strategia 2030 annettiin VN periaatepäätöksenä 19.5.2022. Strategian toimeenpanosuunnitelma valmistuu keväällä 2023. Strategian keskeisiä tavoitteita ovat *Lähiluonnon saavutettavuus* sekä *Terveyden ja hyvinvoinnin edistäminen.*
* Liikkumattomuuden kustannukset yhteiskunnalle on arvioitu olevan vähintään 3,2 miljardia euroa vuosittain (Vasankari & Kolu, 2018). Suomalaisten tärkeimmät liikuntapaikat ovat lähiluonto, ulkoilualueet ja kevyenliikenteen väylät (Liikuntaraportti OKM 2022:33).
* Koronapandemia nosti lähivirkistyksen suosion ja käyttöpaine virkistyspalveluille (reitit, taukopaikat yms) on ollut kova. Positiivinen trendi jatkuu edelleen ja vaatii alueiden kulutuskestävyyden sekä ihmisten viihtyisyyden kannalta satsausta reittien ja rakenteiden riittävyyteen ja palvelutasoon.
* Kesällä 2020 lisätalousarviossa suunnattiin kunnille 10 Me kertaluontoista avustusta lähivirkistysalueiden kunnostamiseen ja kehittämiseen. Kysyntä oli suurta: avustusta haettiin 17 Me edestä 256 kohteeseen. Kysyntää olisi jatkuvaluonteiselle avustukselle. Heikentyneessä taloustilanteessa kuntien mahdollisuudet vastata kasvaviin tarpeisiin kehittämällä ja investoimalla luonnon virkistyskäyttöpalveluihin ovat hyvin rajalliset.
* Vuodesta 1973 voimassa ollut ulkoilulaki (606/1973) on vanhentunut ja kaipaa päivittämistä. Ulkoilulaki sisältää virallisten ulkoilureittien, valtion retkeilyalueiden ja leirintäalueiden perustamista koskevat menettelysäännökset.
* Kytkennät muihin:
  + Liikuntapoliittinen selonteko (2019)
  + Hyvinvoinnin, terveyden ja turvallisuuden edistäminen 2030 –periaatepäätös
  + Suomen kestävän kasvun ohjelma: Hyvinvoinnin ja terveyden edistämisen palvelukonsepti
  + Suomen matkailustrategia 2022-2028 (Luontomatkailun edistämistoimet)
  + Kansallinen luonnon monimuotoisuusstrategia 2035
  + Kansallinen metsästrategia 2035
  + Valtakunnalliset alueidenkäyttötavoitteet: Huolehditaan virkistyskäyttöön soveltuvien alueiden riittävyydestä sekä viheralueverkoston jatkuvuudesta.

**3. Esitettävät toimenpiteet**

* Kohdennetaan kunnille ja kuntien virkistysalueyhdistyksille investointiavustusta lähivirkistysalueiden ja lähiluontoalueiden kunnostamiseen ja kehittämiseen.
* Varataan resursseja kansallisen luonnon virkistyskäytön strategian 2030 toimeenpanon edistämiseen.
* Käynnistetään ulkoilulain uudistaminen

**4. vaikutukset (talous, työllisyys, päästövähennys, luonnon monimuotoisuus, jne)**

* Lisääntynyt liikkuminen ja luonnon virkistyskäyttö vaikuttaisi kansalaisten terveyteen ja hyvinvointiin, jolla olisi yhteiskunnallisia ja kansantaloudellisia vaikutuksia. Erityisesti satsaukset lapsiin, nuoriin ja heikommassa asemassa oleviin toisi yhteiskunnallisia hyötyjä.
* Lähialueiden virkistyskäyttörakenteiden ja reittien kehittämisellä ja rakentamisella olisi välittömiä työllisyysvaikutuksia kunnissa (arviolta n. 70 henkilötyövuotta). Lisäksi työllisyysvaikutuksia tulisi tavarantoimittajien ja palvelujentuottajien kautta.
* Pysyviä työllisyysvaikutuksia voi syntyä kotimaan luontomatkailuun ja luonnon virkistyskäyttöön perustuvan yritystoiminnan edellytysten parantuessa.
* Ulkoilijoiden ohjaaminen herkiltä luontokohteilta reiteille ja palvelurakenteiden ääreen tukisi luonnonmonimuotoisuustavoitteita. Kaupunkikeskustojen lähellä sijaitsevissa kansallispuistoissa koettu kävijäpaine vähenisi, jos kuntien omat lähiviheralueet palvelisivat paremmin kuntalaisten ulkoilua.
* Ehdotus tukee Suomen hiilineutraalisuustavoitetta. Lähiluontokohteisiin ei ole tarvetta lähteä autolla, vaan niihin pääsee kätevästi kävellen, pyörällä tai julkisilla.

**4. Voimavara- ja muut tarpeet**

* Kohdennetaan kunnille ja kuntien virkistysalueyhdistyksille 5 miljoonaa euroa vuosittain avustuksiin lähivirkistysalueiden ja lähiluontoalueiden kunnostamiseen, kehittämiseen sekä palvelujen parantamiseen.
* Valtionapuviranomaisena toimivalle ELY- ja KEHA- keskukselle varataan 3 htv:n lisäresurssit.
* Kansallisen luonnon virkistyskäytön strategian 2030 toimeenpanoon varataan hallituskaudella 300 000 euroa selvityksiin, viestintään ja kokeilutoimintaan.