## ILMASTO-, LUONTO- ja ENERGIAPOLIITTINEN MINISTERITYÖRYHMÄ, PYÖREÄ PÖYTÄ JA PARLAMENTAARINEN SEURANTARYHMÄ

Luokittelu 3: edistää virkamiesnäkemystä

1. **Tavoite**

Ilmasto-, luonto- ja energiapoliittinen ministerityöryhmä ohjaisi hallitusohjelman toteuttamista hiilineutraalisuustavoitteen edistämisen, hiilinielujen vahvistamisen, luontokadon pysäyttämisen sekä ilmasto-, energia- ja luontopolitiikan päätöksenteon osalta sosiaalinen oikeudenmukaisuus, julkisen talouden kantokyky ja kansainvälinen kilpailukyky huomioiden.

Ilmasto- ja luontopolitiikan pyöreän pöydän tarkoituksena on luoda yhteistä ymmärrystä ja näkymää siitä, miten Suomessa voidaan siirtyä hiilineutraaliin yhteiskuntaan ja pysäyttää luontokato oikeudenmukaisesti.

Ilmasto- ja luontopolitiikan parlamentaarinen seurantaryhmä vahvistaa Suomen ilmasto- ja luonnon monimuotoisuustavoitteiden pitkäjänteistä toteuttamista.

1. **Tausta ja kytkentä muihin politiikkatoimiin**

Ilmastonmuutoksen ja luontokadon sekä niiden vaikutusten kiihtyessä tarvitaan yhä enemmän laajaa yhteiskunnallista keskustelua ja laajasti hyväksyttävissä olevia ratkaisuja. Ilmasto- ja luontopolitiikan kysymykset ja niihin liittyvät oikeudenmukaisuuden näkökulmat vaikuttavat läpi yhteiskunnan kaikkiin sen jäseniin. Pääministerin puheenjohtama ilmasto- ja luontopolitiikan pyöreä pöytä vahvistaa ilmastonmuutosta ja luonnon monimuotoisuutta koskevaa laajaa yhteiskunnallista keskustelua.

Viime hallituskaudella (2020-2023) toimineen ilmastopolitiikan pyöreän pöydän arvioinnin tuloksissa korostui tarve pyöreän pöydän keskustelevuuden lisäämiselle, tavoitteiden kirkastamiselle, sekä toiminnan kytkemiselle valmisteluun entistä vahvemmin. Toiminnan suunnittelussa tulisi punnita tarkkaan pyöreän pöydän jäsenten lukumäärä ja edustavuus, asiantuntijatyön ja korkeimman johdon työskentelyn tasapaino, kokousrytmi, muun toiminnan organisointi ja resursointi sekä puheenjohtajuuteen liittyvät kysymykset.

Viime hallituskaudella Ilmastopolitiikan parlamentaarisessa seurantaryhmässä nähtiin tarve pitkäjänteiselle vaalikaudet ylittävälle yhteistyölle ja vuoropuhelulle.

1. **Esitettävät toimenpiteet**

Perustetaan laaja-alainen ministerityöryhmä linjaamaan ja yhteen sovittamaan ilmasto-, luonto-, energia ja talouspolitiikkaa. Ministerityöryhmän puheenjohtaja on ympäristö- ja ilmastoministeri ja jäseninä muut työryhmän toimialan kannalta keskeiset ministerit (erityisesti VM, TEM, MMM, LVM). Sihteeristö- ja muista tukipalveluista vastaa ympäristöministeriö.

Ministerityöryhmä käsittelee hallitusohjelman ilmasto-, energia- ja luontopoliittisiin kokonaisuuksiin liittyviä asioita. Näitä ovat mm. kasvihuonekaasupäästöjen vähentäminen, bio- ja kiertotalouden edistäminen, maankäyttösektorin ilmastotoimien vahvistaminen, ilmastonmuutokseen sopeutuminen sekä luonnon monimuotoisuuden turvaaminen.

Oikeudenmukaisen siirtymän sekä ilmasto- ja luontotoimien hyväksyttävyyden varmistamiseksi hallitus asettaa ilmasto- ja luontopolitiikan pyöreän pöydän, jonka puheenjohtajana toimii pääministeri. Asettamisella vahvistetaan pyöreän pöydän roolia, toimintaa ja vaikuttavuutta sekä varataan siihen tarvittavat resurssit. Pyöreän pöydän tehtävänantoa laajennetaan käsittämään myös luontokadon pysäyttämiseen liittyvät kysymykset.

Jatketaan eduskuntapuolueista koostuvan parlamentaarisen seurantaryhmän toimintaa ja ulotetaan se kattamaan kansallisen ilmastopolitiikan ohella myös luontokatoa koskevat toimet. Seurantaryhmä vahvistaa eduskuntapuolueiden pitkäjänteistä työskentelyä sekä sitoutumista hallituskausien yli. Seurantaryhmä käsittelee ja seuraa ilmastopolitiikkaan ja luontokatoon liittyviä suunnitelmia sekä niiden toimeenpanoa ja toimia. Ryhmä ei tee päätöksiä vaan toimii kansallista toimeenpanoa ja valmistelua tukevana tahona.

Ministerityöryhmä, pyöreä pöytä ja parlamentaarinen seurantaryhmä toimivat vaalikauden ajan.

1. **Vaikutukset**

Tuomalla yhteiskunnan eri toimijoita yhteen varmistetaan, että ilmasto- ja luontotoimet ovat yhteiskunnan kokonaisedun mukaisia ja kansalaisten laajasti hyväksyttäviä.

Oikeudenmukaisuus- ja osallistamisosaamisen vahvistaminen lisää päätöksenteon legitimiteettiä.

Ilmasto- ja luontopolitiikan pyöreä pöytä ja parlamentaarinen seurantaryhmä toimivat keskeisinä vuorovaikutuskanavina ja tukevat ilmasto- ja luontopolitiikan kansallista valmistelua ja niiden toimeenpanoa ministerityöryhmässä ja hallinnossa.

**5. Voimavara- ja muut tarpeet**

Toimeenpano tehdään lähtökohtaisesti virkatyönä.

Varataan tarvittavat resurssit vuoropuhelun ja viestinnän toteuttamiseksi.