Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

# Kansallinen luonnon monimuotoisuusstrategia ja toimintaohjelma

## Tavoite

* Suomi sitoutuu kansallisesti, kansainvälisesti sekä EU:n tasolla luontokadon pysäyttämiseen ja luonnon monimuotoisuuden vähenevän kehityssuunnan kääntämiseen vuoteen 2030 mennessä.
* Annetaan valtioneuvoston selonteko eduskunnalle kansallisesta luonnon monimuotoisuusstrategiasta.
* Laaditaan toimintaohjelma strategian toimeenpanemiseksi ja käynnistetään se.

## Tausta

Kansallinen luonnon monimuotoisuusstrategia ohjaa luonnon suojelun, ennallistamisen ja hoidon politiikkaa, vaikuttaa kaikilla sektoreilla luonnon monimuotoisuuteen kohdistuvien paineiden pienentämiseksi sekä edistää luontokadon juurisyihin kohdistuvaa kestävyysmurrosta. Luonnon monimuotoisuusstrategian laatimisesta säädetään uudessa, 1.6.2023 voimaan astuvassa luonnonsuojelulaissa:

”Ympäristöministeriö laatii kansallisen luonnon monimuotoisuusstrategian ja strategian toimeenpanevan toimintaohjelman yhteistyössä muiden ministeriöiden ja keskeisten tahojen kanssa. Luonnon monimuotoisuusstrategiassa asetetaan valtakunnalliset toiminnalliset, määrälliset ja ajalliset tavoitteet luonnon monimuotoisuuden vähenemisen pysäyttämiseksi ja tilan parantamiseksi.

Luonnon monimuotoisuuden toimintaohjelmassa on yksilöitävä luonnon monimuotoisuusstrategian toteuttamiseksi tarvittavat toimenpiteet ja nimettävä vastuutahot niiden toteuttamiselle sekä toimenpiteiden vaikuttavuuden seurannalle. Ympäristöministeriö vastaa luonnon monimuotoisuusstrategian ja toimintaohjelman seurannasta ja raportoi strategian toteutumisesta valtioneuvostolle.

Kansallisen luonnon monimuotoisuusstrategian hyväksyy valtioneuvosto.” (luonnonsuojelulaki 9/2023, 13 §).

Strategialla ja sitä toimeenpanevalla toimintaohjelmalla Suomi vastaa YK:n biodiversiteettisopimuksen puitteissa joulukuussa 2022 sovittuihin maailmanlaajuisiin tavoitteisiin, jotka on asetettu vuodelle 2030, ja pitkän tähtäimen päämääriin, jotka on asetettu vuoteen 2050, jotta sopimuksen strateginen visio ’Elää sopusoinnussa luonnon kanssa’ (Living in harmony with Nature) toteutuu. Yhdessä toimintaohjelman kanssa strategia muodostaa YK:n biodiversiteettisopimuksen edellyttämän toimeenpanomekanismin (National Biodiversity Strategy and Action Plan, NBSAP)

Strategia ja sitä toimeenpaneva toimintaohjelma ovat myös keskeisiä välineitä EU:n biodiversitettistrategian tavoitteiden saavuttamiseksi. Vuoteen 2030 ulottuva EU:n biodiversiteettistrategia on kattava pitkän aikavälin suunnitelma luonnon suojelemiseksi ja ekosysteemien heikkenemisen estämiseksi. Strategian keskipitkän aikavälin tavoitteena on, että Euroopan biologinen monimuotoisuus alkaa elpyä vuoteen 2030 mennessä. Tavoitteen saavuttamiseksi strategiassa määritellään erityisiä toimenpiteitä ja sitoumuksia.

Kansallinen luonnon monimuotoisuusstrategia vastaa soveltuvilta osin myös Agenda 2030:n Suomelle asettamiin velvoitteisiin ja tavoitteisiin.

## Kytkentä muihin politiikkatoimiin

* EU:n biodiversiteettistrategia ja Kunming-Montrealin maailmanlaajuinen luonnon monimuotoisuuskehys
* EU:n ennallistamisasetus (tulossa)
* VN-päätös Helmi-ohjelmasta, päätös METSO-ohjelman jatkosta 2026-2030
* Kansallinen metsästrategia 2035, Suomen biotalousstrategia, Kiertotalouden strateginen ohjelma, Kansallinen luonnon virkistyskäytön strategia 2030, Kestävän kehityksen toimikunnan strategia, ympäristöministeriön strategia, Kansallinen ilmastonmuutoksen sopeutumissuunnitelma 2030

## Esitettävät toimenpiteet

* Viimeistellään uusi kansallinen luonnon monimuotoisuusstrategia
* Laaditaan strategiaa toimeenpaneva toimintaohjelma yhteistyössä muiden ministeriöiden sekä sidosryhmien kanssa.
* Laaditaan luonnolle haitallisten tukien ja kannustimien kartoitus vuoteen 2025 mennessä sekä aloitetaan niiden poistaminen määrätietoisesti jo selvityksen aikana.
* Toimeenpannaan strategia ja toimintaohjelma kaikilla sektoreilla voimavaratarpeet huomioiden. Toimeenpano edellyttää seuraavia toimenpiteitä:
  + Seuranta ja politiikkaohjauksen toteutumisen varmistaminen
  + Tuetaan elinkeinoelämän toimialoja toimialakohtaisten toimintaohjelmien laatimisessa
  + Tuetaan alueita alueellisten toimintaohjelmien laatimisessa
  + Toimintaohjelman toimeenpanon koordinointi ja riittävä resursointi

## Vaikutukset

* Vuoteen 2030 mennessä luontokato on pysäytetty ja luonnon monimuotoisuus elpyy.

Viimeistään strategiakauden lopussa 2035 Suomi on luontopositiivinen. Luonnon monimuotoisuuteen vaikuttavat toimet ovat kokonaisvaikutukseltaan myönteisiä niin, että luonnon monimuotoisuuden tila on vähintään samalla tasolla kuin 2020.

* Luonnon tilaan suoraan vaikuttava taloudellinen toiminta, kuten maan- ja merenkäyttö, rakentaminen ja luonnonvaratalous, on resurssituottavaa ja ylläpitää sekä parantaa aktiivisesti luonnon monimuotoisuutta.
* Suomalaisten ekologinen jalanjälki pienenee tasolle, joka mahdollistaa luonnon monimuotoisuuden elpymisen. Kulutus ja tuotanto ohjautuvat tuotteisiin ja palveluihin, jotka aiheuttavat nykyistä merkittävästi vähemmän haittaa luonnon monimuotoisuudelle Suomessa ja ulkomailla
* Suomi täyttää kansainväliset ja EU-tason velvoitteet.

## Voimavaratarpeet

* Riittävien henkilöresurssien turvaaminen alueellisten luonnon monimuotoisuussuunnitelmien laatimiseen ja toimeenpanoon ympäristöhallinnossa (ELY-keskukset, Metsähallitus luontopalvelut)
* Riittävät resurssit toimeenpanon ja vaikuttavuuden seurantaan huomioiden muun muassa elinympäristöjen tilan parantamisen (esim. Helmi-ohjelma) ja suojelun toteutuksen (esim. METSO-ohjelma) kustannukset.
* Toimintaohjelman toimenpiteiden toteutus YM:n hallinnonalalla sekä toimeenpanon koordinointi ja politiikkaohjauksen varmistaminen (2 htv/vuosi, 2 milj. €/vuosi momentille 35.01.01)