Maankäyttösektorin nettonielu ja metsät osana sektoria

**Luokittelu 1: perustelee virkanäkemystä**

**1. Tavoite**

* Maankäyttösektorin kehitys on nykyisellään pahasti ristiriidassa sekä kansallisten hiilineutraaliustavoitteiden että EU:sta tulevien maankäyttösektorin velvoitteiden suhteen.
  + Tämän vuoksi osana ilmastopolitiikan kehystä vahvistetaan ilmastotoimia maankäyttösektorilla, jotta Suomelle asetetun maankäyttösektorin EU velvoitteen saavuttaminen mahdollistuu ja riittävä nettonielutaso voidaan saavuttaa ja ylläpitää kansallisen vuoden 2035 hiilineutraaliustavoitteen saavuttamiseksi.

**2. Tausta ja kytkentä muihin politiikkatoimiin (YM:sä tai valtioneuvostossa)**

* Maankäyttösektorin (LULUCF) asetuksen päivityksen (2021/841/EU) myötä on varmistunut Suomen EU velvoitteiden säilyvän ennallaan kaudella 2021-2025. Suomelle asetettu metsämaan nielureferenssitaso on -29,4 miljoonaa hiilidioksidiekvivalenttitonnia (milj. t CO2-ekv.). EU:n vuoden 2030 maankäyttösektorin tavoitteesta Suomelle on jyvitetty osuus, joka vastaa -17,8 miljoonan hiilidioksidiekvivalenttitonnin nettonielua.
* Ilmastopolitiikan suunnittelun lähtökohtana ja laskentaoletuksena on, että hiilineutraalius saavutetaan 21 Mt CO2-ekv.:n päästö- ja nielutasolla.
* 14.12.2022 julkaistujen ennakkolukujen mukaan maankäyttösektori oli 0,9 milj. t CO2-ekv. päästölähde. Metsät olivat edelleen nettonielu (-8,4 milj. t CO2-ekv.), mutta muiden maankäyttöluokkien päästöt olivat metsien nettonielua suuremmat.

**3. Esitettävät toimenpiteet**

* Maankäyttösektorin ilmastosuunnitelmalla, MISU, on keskeinen rooli tulevina vuosina maankäyttösektoriin kohdentuvassa ilmastopolitiikassa ja sen toteutuksessa. Viimeisimpien Tilastokeskuksen julkaisemien tietojen perusteella vuonna 2022 valmistuneen MISUn arviot maankäyttösektorin nielukehityksestä eivät ole ajan tasalla ja ero tavoitteiden ja toteutuneiden nielutasojen välillä on suuri. Tämän vuoksi suunnitelma tulee avata tulevalla hallituskaudella ja päättää lisätoimista ilmastolain mukaisessa prosessissa. Osana tätä prosessia, metsälaki tulisi avata tulevalla hallituskaudella ja tuoda lakiin takaisin läpimittaa sekä ikää koskevat hakkuurajoitteet.
* Maankäytön muutosmaksu otetaan käyttöön asiasta valmistellun hallituksen esitysluonnoksen mukaisesti.
* Käynnistetään erillinen selvitys päästöjä ja nieluja hinnoittelevien ohjauskeinojen käytön edellytyksistä nielupolitiikassa ja näiden suhteesta kotimaan metsien hakkuutasoihin.
* Arvioidaan kiinteän biomassan veroratkaisujen yhdenmukaisuus ilmasto- ja ympäristötavoitteiden suhteen. Kiinteän biomassan verottomuus yhdessä EU:n päästöoikeuden kohonneen hinnan ohjaa tällä hetkellä voimakkaasti biomassan energiakäyttöön, mikä voi olla ongelmallista niin kotimaisten hiilinielujen kuin päästökaupan sisäisen hiilivuodon kannalta.

**4. vaikutukset (talous, työllisyys, päästövähennys, luonnon monimuotoisuus, jne)**

* Maankäytönmuutosmaksulla ja biomassa verotuksella on suoria taloudellisia vaikutuksia, samoin nielujen hinnoittelulla, jos sellaiseen selvityksen perusteella päädyttäisiin. Numeerisia arvioiden esittäminen on tässä vaiheessa haastavaa. Toisaalta, mikäli Suomi ei saavuta EU-velvoitteen mukaista nielutasoa, sen on ostettava nieluyksiköitä muilta EU:n jäsenmailta vajeen kattamiseksi ja rikkomusmenettelyn tuottamia kustannuksiakaan ei voida poissulkea. Tästä voi aiheutua valtiontaloudelle huomattavia kustannuksia.
* Metsien hiilinielujen vahvistamisella voi olla synergiahyötyjä luonnon monimuotoisuuden ja luontokadon näkökulmasta. Valtaosa Suomen uhanalaisista lajeista elää metsissä ja esimerkiksi toimilla, jotka johtavat hakkuiden sekä hakkuiden jälkeisen metsäbiomassan keräämisen vähenemiseen voi olla positiivisia vaikutuksia metsäekosysteemeihin, metsien lajistoon ja monimuotoisuuteen.

**4. Voimavara- ja muut tarpeet**

* Arvioidaan myöhemmin