## 3.1.2. OTSIKKO: **Kehitetään julkisomisteisten rahoituslaitosten ohjausta ja toimintaa tukemaan aiempaa johdonmukaisemmin vihreän siirtymän tavoitteita**

**1. Tavoite**

Vihreä siirtymä tulisi huomioida kaikessa julkisia varoja hyödyntävässä päätöksenteossa. Kaikilla julkisilla rahoittajilla on roolinsa siirtymäinvestointien rahoittamisessa, ja olemassa olevat välineet on kytkettävä kokonaisvaltaisesti, koherentisti ja toisiaan täydentävästi sekä todistetusti vaikuttavalla tavalla edistämään läpileikkaavia vihreän siirtymän tavoitteita. Julkisiin erityisrahoituslaitoksiin ja -välineisiin tarvitaan johdonmukaista otetta rahoituksen kanavoitumiseksi vihreään siirtymään. Kaikkien julkisten rahoittajien rooli siirtymäinvestointien rahoittamisessa on tunnistettava.

**2. Tausta ja kytkentä muihin politiikkatoimiin (YM:sä tai valtioneuvostossa)**

* Suomi on sitoutunut hillitsemään ilmastonmuutosta ja sopeutumaan sen vaikutuksiin vuonna 2015 solmitun Pariisin sopimuksen mukaisesti. Ilmastolaki linjaa, että Suomi on hiilineutraali 2035. EU:n biodiversiteettistrategian tavoitteena on pysäyttää luontokato ja kääntää luonnon monimuotoisuuden kehitys myönteiseksi vuoteen 2030 mennessä. Myös YK:n luontokokouksessa Montrealissa joulukuussa 2022 saavutettu maailmanlaajuinen biodiversiteettisopimus velvoittaa Suomea suojelemaan 30 prosenttia maa- ja merialueistaan vuoteen 2030 mennessä ja ennallistamaan heikennettyjä alueita. Tavoitteiden myötä korostuu tarve pystyä kanavoimaan rahoitusta monipuolisesti luontotoimiin.
* Ilmasto- ja ympäristötavoitteet ovat horisontaalisia tavoitteita, joiden edistämisessä kaikilla julkisen rahoituksen välineillä on potentiaalisesti oma roolinsa. Julkisella rahoituksella on merkittävä ohjausvaikutus, minkä lisäksi ne yleensä kytkevät yksityistä rahoitusta hankkeisiin. Vihreään siirtymään liittyy mittavat investointi- ja rahoitustarpeet, joten tarvitaan kaikki olemassa olevat välineet käyttöön. On myös tehokasta julkisen rahan käyttöä, kun tunnistetaan julkisiin rahoitusvälineisiin liittyvät kestävyysriskit vastaavalla tavalla kuin rahoitusmarkkinoilla yhä enenemässä määrin edellytetään pankeilta ja muilta rahoituksenvälittäjiltä. Rahoitustarpeiden mittaluokan vuoksi siirtymäinvestointien rahoittamista ei voi lasken yhden erikoistuneen toimijan (Ilmastorahasto) varaan, vaan samalla, kun julkiset erityistehtäväyhtiöt ja muut julkiset rahoitusorganisaatiot edistävät oman mandaattinsa mukaisia tavoitteita (kuten esim. vienninedistäminen, työpaikat), niin näihin tavoitteisiin tule integroida vihreän siirtymän tavoitteet. Pitkällä aikajänteellä kansantalouden kasvu syntyy vihreän siirtymän mukaisesta toiminnasta ja siihen liittyy jo nyt merkittäviä liiketoimintamahdollisuuksia, joihin tarttumista julkisten rahoittajien tulisi omallaan toiminnallaan ollaan tukemassa/ohjaamassa.
* Vihreän siirtymän rahoituksen työryhmä esitti loppuraportissaan useita suosituksia julkisen rahoituksen kehittämissuunnasta.[[1]](#footnote-1)

**3. Esitettävät toimenpiteet**

* Vahvistetaan julkisomisteisissa rahoituslaitoksissa kokonaisvaltaista näkemystä, johdonmukaista ohjausta ja toimeenpanoa vihreän siirtymän kannusteiden käytössä ja kestävyysriskien tunnistamisessa.
* Arvioidaan nykyisten julkisten rahoitusvälineiden kohdistuminen vihreään siirtymään.
* Terävöitetään vihreän siirtymän tavoitteiden toteutumisen seurantaa valtion omistajaohjauksessa.
* Kehitetään julkisen sektorin ja julkisomisteisten rahoituslaitosten kestävän rahoituksen arviointi- ja raportointikäytäntöjä systemaattisesti välttäen investointeja hidastavan hallinnollisen taakan merkittävää lisäämistä. Otetaan uudet käytännöt käyttöön hallitusti vaiheittain (kuten esim. DNSH -periaatteen osalta). Otetaan käyttöön yhdenmukaiset määritelmät ja käytännöt kestävyysvaikutusten ja -riskien tunnistamiseksi.
* Terävöitetään valtion omistajapoliittisia linjauksia ilmastonmuutoksen ja luontokadon hillitsemiseksi. Yhtiöitä ohjataan tekemään yhdistetyt ilmasto-, kiertotalous- ja luonnon monimuotoisuustiekartat.

1. <https://julkaisut.valtioneuvosto.fi/handle/10024/164478> [↑](#footnote-ref-1)