Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

Vesien ja Itämeren hyvä tila saavutetaan

*Tavoitetila: Itämeren ja vesistöjen hyvä tila sekä ravinteiden vähentämis- ja ympäristötavoitteet on saavutettu. Meri- ja vesiluonnon monimuotoisuuden tila on hyvä. Kaikille riittää laadukasta juomavettä. Vesien ja Itämeren tilan parantamiseen sitoutetaan yhä enemmän paikallisia ja alueellisia toimijoita. kansainvälisesti merien ja vesien ongelmien ratkaisijana Suomella on osaava ja sitouttava toimintatapa.*

Vesilainsäädäntö uudistetaan vastaamaan EU:n ympäristötavoitteita

***Tavoite:***

Vesilainsäädännön eli vesienhoidon ja merenhoidon järjestämisestä annetun lain (1299/2004), vesilain (587/2011) ja ympäristönsuojelulain (527/2014) uudistuksella varmistetaan EU:n vesipuitedirektiivin ympäristötavoitteiden saavuttaminen ja parannetaan vaelluskalojen kulkua.

***Tausta:***

Komissio on kiinnittänyt huomiota edellisten vesienhoitosuunnitelmien *maakohtaisessa palautteessa* siihen, että Suomen vesienhoidon suunnittelujärjestelmään tulisi sisältyä selvät toimenpiteet kaikkien olemassa olevien vesivoimalupien tarkistamiseksi vesipuitedirektiivin tavoitteiden saavuttamiseksi. EU tuomioistuimen niin sanotun Weser-ratkaisun jälkeen myös vesienhoidon ympäristötavoitteista on tullut sitovia. Kansallinen lainsäädäntö tulee päivittää vastaamaan Eu vesipuitedirektiiviä lupien tarkastamisen osalta sekä Weser-ratkaisun oikeusohjetta ja samalla säädettäisiin ympäristötavoitteista poikkeamisen menettelystä vesienhoitosuunnitelman valmistelusta erillään. Komission palautteen ja Weser-ratkaisun seurauksena on tehty taustaselvityksiä, joiden pohjalta voidaan käynnistää tarvittava laaja lainvalmisteluhanke:

* Vesienhoidon ympäristötavoitteista poikkeaminen – perusteet ja menettely (ns. VesiPOKE/VN-TEAS) –hankkeessa on tehty mm. ehdotuksia lainsäädäntöuudistuksiksi ja muiksi toimenpiteiksi vesipuitedirektiivin ympäristötavoitteiden ja niitä koskevien poikkeusten toimeenpanemiseksi entistä paremmin.
* Vesienhoidon ympäristötavoitteiden toteuttaminen: ympäristöllisten lupien muutettavuus (ns. Lupamuutos/ YM, MMM, TEM ja OM:n selvityshanke) –selvityshanke tuotti vaihtoehtoja Suomen lainsäädännön kehittämiseen siten, että ympäristöllisiä lupia voidaan tarvittaessa muuttaa vesienhoidon ympäristötavoitteiden saavuttamiseksi.
* OM:n arviomuistio ”Kalatalousvelvoitteen määrääminen vesitalousluvan haltijalle” on valmistunut ja ollut lausunnolla. Arviomuistion taustalla on Euroopan unionin vesilainsäädännössä tapahtunut kehitys. Oikeusministeriölle on myös jätetty aloite, jossa toivotaan toimenpiteitä luonnonvaraisten vaelluskalakantojen elinolosuhteiden parantamiseksi jokivesistöissä.

**Toimenpide-ehdotukset:**

* Toteutetaan lainsäädäntöhanke, jossa laaja työryhmä valmistelee lainsäädäntöehdotukset. Hanke kattaa sitovat ympäristötavoitteet, niistä poikkeamisen ja pysyvien lupien tarkistamisen. Vesienhoidon ympäristövaatimuksia koskevia lainsäädännön muutostarpeita tulee tarkastella kokonaisuutena. Muutostarpeet kohdistuvat ainakin ympäristönsuojelulakiin, vesilakiin ja vesienhoidon ja merenhoidon järjestämisestä annettuun lakiin. Työryhmään osallistuisi YM, MMM, TEM, OM ja keskeiset sidosryhmät.

**Voimavaraehdotukset**

Uusien kestävää kehitystä edistävien hankkeiden vesien tilan ympäristötavoitteista poikkeamisen edellytysten arviointiin ja luvitukseen tarvitaan vuosittain lisäresurssia ELY (5 htv) ja AVI (3htv).