## **Vihreän siirtymän aluesuunnittelun voimavarojen vahvistaminen**

**1. Tavoite**

Vahvistetaan kuntien alueidenkäytön suunnittelua, jotta voidaan varmistaa vihreän siirtymän toteutuminen ja kestävä yhdyskuntakehitys. Erityisesti kaavoittajien määrää tulee selvitysten mukaan lisätä. Suunnittelua ja luvitusta hidastava vaje on erityisen suuri pienissä kunnissa. Selvitetään yhdessä OKM/JOTPA:n ja Kuntaliiton kanssa kaavoittajaksi pätevöittävän muuntokoulutuksen käynnistämistä, ja otetaan käyttöön uudelleen avustukset aluearkkitehtitoimintaan akuutin kaavoittajapulan ratkaisemiseksi.

**2. Tausta ja kytkentä muihin politiikkatoimiin**

Kaavoittajien puute on johtanut tilanteeseen, jossa kuntien kehityksen kannalta keskeinen kaavoitus ei pysty vastaamaan maankäytön muutostarpeisiin. Kaavoituksen yleiset ongelmat ja erityisesti puuttuvat tai vanhentuneet yleis- ja asemakaavat välittyvät hidasteena suunnittelutarve-, poikkeamislupa- ja rakennuslupamenettelyihin. Henkilöresurssien lisäksi kyse on myös osaamisvajeesta esimerkiksi uusien energiamuotojen kaavoitus- ja lupamenettelyjen osalta sekä kyvystä digitalisaation tuomien muutosten (RYHTI-hanke) hyödyntämiseen. Kunnan sisäistä viranomaistyötä ei voi kuin rajallisesti korvata konsulttipalveluilla.

Tilanne on vaikeutunut eläköitymisen voimistuessa ja valmistuneiden kaavoitusalan asiantuntijoiden osittain siirtyessä muihin tehtäviin. Kaavoittajan ammattiin johtavien perustutkintojen koulutuspaikkamäärät eivät ole juurikaan muuttuneet. Ongelmana on myös alan vähäinen houkuttelevuus. Kaavoittajien puute olisi nopeimmin ratkaistavissa muuntokoulutusta lisäämällä ja aluearkkitehtitoiminnan uudelleen käynnistämisellä. Kuntien yhteisillä aluearkkitehdeilla tuetaan erityisesti pienten kuntien kaavoitusosaamista, ja toiminnan käynnistämisen edellytysten selvittäminen on kirjattu Suomen arkkitehtuuripoliittisen ohjelman 2022-2035 toimenpiteeksi. Kaavoitusresursseilla edistetään vihreän siirtymän ja erityisesti energiatuotannon hankkeiden toteutumista kunnissa.

Alan koulutuksen sisällölliset tarpeet ovat viime vuosina muuttuneet merkittävästi. Valtakunnallisen RYHTI-hankkeen läpäisevästi kaavoitus- ja luvitusprosessiin tuoma digitalisaatio sekä jatkossa tekoäly tuovat uusia elementtejä sekä kaavoituksen sisältöön että eri asiantuntijoiden rooleihin. Turvallisuusasioiden korostuminen ja yhdyskuntien kyky sopeutua äkillisiin häiriöihin monipuolistaa asiantuntijoiden tarvetta. Lainsäädännön uudistuminen lisää koulutuksen ja kouluttautumisen kysyntää uuden sisällön omaksumisen lisäksi myös juridiikan osalta.

**3. Esitettävät toimenpiteet**

Aloitetaan kaavoittajaksi pätevöittävä muuntokoulutus ja käynnistetään uudestaan alue-arkkitehtitoiminta.

**4. Arvioidut vaikutukset**

Lisäämällä alan muuntokoulutusta sekä alue-arkkitehtitoiminnan uudelleen käynnistämisellä edistetään nopeasti kestävää rakentamista kunnissa ja kaavoituksen digitalisaatiota sekä erityisesti luodaan edellytykset vihreän siirtymän hankkeiden, kuten suurien uusiutuvien energian tuotantoalueiden toteuttamiselle. Kaavoittajien puute on suurin pienissä, maaseutumaisissa kunnissa, mutta ongelma koskee erityisesti uuden osaamisen osalta myös monia kaupunkiseutuja.

**5. Voimavara- ja muut tarpeet**

Koulutusresurssien voimistaminen ja aluearkkitehtitoiminnan uudelleen käynnistäminen edellyttää koulutusresurssien täsmällistä osoittamista korkeakouluille ja muuntokoulutuksesta vastaaville tahoille sekä aluearkkitehtitoiminnan rahoitusta (aluearkkitehtitoiminnan osalta n. 1 milj. eur/vuosi). Alustava arvio 100-150 hlö:n muuntokoulutuksesta 400 000 - 600 000 eur.

Ympäristöministeriö on laatimassa selvitystä kaavoittajaresurssien lisäämisestä kevään 2023 aikana, jonka pohjalta saadaan tarkempaa tietoa tarvittavista resursseista ja toimenpiteistä sekä toteutusmalleista.