Lisätietoja:

Kansliapäällikkö Juhani Damski, juhani.damski@gov.fi; +358295250445 Kehittämisjohtaja Juho Korpi; juho.korpi@gov.fi; +358504343348

**Finanssialaa ja yrityksiä palvelevan ympäristötiedon hallinnan modernisointi vihreän siirtymän vauhdittamiseksi**

**1. Tarve ja tavoite pähkinäkuoressa**

**Yritys- ja rahoitussektorit voivat toimia vihreän siirtymän vetureina. Vuonna 2025 voimaan tuleva sääntely velvoittaa yrityksiä ja finanssialaa monin eri tavoin tuottamaan ympäristövastuullisuustietoja. Finanssiala tarvitsee yritysten ympäristövastuullisuustietoja sijoitusriskiensä arviointiin ja raportointiin. Yrityksillä on tarve tuottaa tätä tietoa paitsi rahoittajille myös asiakkaille ja viranomaisille. Tietyt rahoitusmarkkinatoimijat ovat jo velvollisia raportoimaan taksonomian mukaisuudesta voimassa olevan ilmastonmuutosta koskevan säädöksen perusteella. Taksonomiaraportointi tulee laajenemaan neljään muuhun ympäristötavoitteeseen. Lisäksi yritysten kestävyysraportointia koskevat säädökset (CSRD) tulevat voimaan vuodesta 2025 alkaen. Tällä hetkellä luotettavaa ja vertailukelpoista koko arvoketjun kattavaa hiilijalanjälki- saati luontovaikutustietoa on kuitenkaan vaikea löytää suomalaisten ratkaisujen, tuotteiden ja palveluiden tiedontuotantoon. Toiminnan tueksi tarvitaan tutkittuun tietoon perustuva vihreän siirtymän tiedonhallintaratkaisut, joiden avulla ensinnäkin yritykset ja rahoitusalan toimijat pystyvät tuottamaan raportointivelvoitteiden edellyttämät ilmasto- ja ympäristövaikutuksia koskevat tiedot ja toisekseen toimijoilla olisi käytettävissään yhdenmukainen malli hiilijalanjälki- ja hiilikädenjälkivaikutustensa laskentaan. Ympäristötiedon hallinta on tällä hetkellä modernisointivaiheessa, ja tietoa hyödynnetään monin eri tavoin ympäristön tilan seurannassa. Tiedon saatavuuden helpottaminen ja uudenlainen hyödyntäminen vaatii kuitenkin lisätoimia. Tiedon soveltamismahdollisuuksien kasvattaminen ja niihin liittyvien kansallisten analysointi- ja laskentamenetelmien kehittäminen hyödyttäisi paitsi suoraan raportointivelvoitteiden piirissä olevia yrityksiä ja finanssialaa, mutta myös laajemmin edistäisi arvoketjuissa ilmasto- ja ympäristövaikutusten tunnistamista ja siten edesauttaisi suomalaisten yritysten kilpailukykyä vihreän siirtymän ratkaisujen kansainvälisillä markkinoilla.**

**2. Tausta ja tarve ympäristötiedon hyötykäytön laajentamiseksi**

Ympäristöön, yhteiskuntavastuuseen ja hallintotapaan liittyvä vastuullisuus (nk. ESG) näkyy globaaleilla markkinoilla toimivien yritysten strategioissa, liiketoimintamalleissa ja raportoinneissa. Markkinoilla on kysyntää vihreää siirtymää tukeville tuotteille ja palveluille. Vastuullisuusraportointi onkin tärkeä kilpailutekijä, ja tulevan EU-sääntelyn myötä kestävyysraportointivelvoitteet laajenevat koskemaan suurempaa yritysjoukkoa aiempaa kattavampina Vastuullisuus on tullut myös osaksi yritysten riskienhallintaa.

Sijoittajat ovat hyvin kiinnostuneita vihreästä siirtymästä. Nekin haluavat minimoida tulevaisuuden riskejä ja varmistaa sijoitustensa tuoton. Rahoitusmarkkinatoimijat ovat jo velvollisia raportoimaan kestävyystietoja sekä muun muassa taksonomian mukaisuudesta. Julkista ohjausta toteuttavat rahoittajat edistävät vihreää siirtymää ja pyrkivät tukirahoituksella vivuttamaan yksityistä pääomaa vihreää siirtyvää edistäviin toimintoihin. Yritykset ovat valmiimpia panostamaan kestävyysnäkökohtiin, jos sitä kautta on mahdollista saada tarvittavaa rahoitusta ja edullisempaa lainaa.

Finanssialan ei ole helppoa löytää yritysten joukosta parhaita ympäristövastuullisia yrityksiä. Vertailu on vaikeaa, vaikka EU on kestävän rahoituksen taksonomia-asetuksella selkeyttänyt toimintaympäristöä. Taksonomian soveltamiskohdat, joilla taataan kohteen ympäristökestävyys, eivät ole vielä kaikilta osin selviä, ja sen soveltamisesta kertyvä tieto karttuu vasta vähitellen. Taksonomia ei käsittele hiilijalanjäljen laskentaa, joka on yrityskentässä vakiintunut tapa esittää tietoa tuotteiden ja palveluiden ilmastoystävällisyydestä. Finanssiala tarvitsee tietoa yritysten ilmastovaikutuksista koko tuotantoketjusta, jotta se voi varmistaa ja raportoida rahoituskohteidensa ilmastonäkökohdat ilman viherpesun riskiä. Yritysten vastuullisuusraportoinnissa korostuvat nyt läpinäkyvyys ja teot tuotantopanoksien ilmastokestävyydessä.

Ilmastonäkökohtien lisäksi vastuullisuusraportoinnissa odotetaan yhä enemmän tietoa toiminnan vaikutuksista luontoon. Yrityksillä on tarve osoittaa taksonomian ei merkittävää haittaa (DNSH, do no significant harm) -periaatteen mukaisesti, etteivät ilmastotoimissa tehdyt parannukset johda muihin merkittäviin ympäristöhaittoihin. Lisäksi kestävyysraportointisääntelyn myötä yritysten tulee arvioida ja raportoida todelliset ja potentiaaliset vaikutukset luonnon monimuotoisuuteen ja ekosysteemeihin paitsi omilla toimipaikoillaan myös arvoketjussa.

Finanssiala tarvitsee yritysten ratkaisujen, tuotteiden ja palveluiden ympäristövaikutuksista luotettavaa tietoa siten, että tieto on pystytty jäsentelemään rahoittajan päätöksentekoa palvelevaan muotoon. Hiilijalanjäljen lisäksi tarvitaan ymmärrys siitä, kuinka paljon ilmastohyötyjä yritys tuottaa verrattuna kilpaileviin ratkaisuihin markkinoilla. Tieto tästä ns. hiilikädenjäljestä edistää rahoitusta hakevien yritysten ratkaisujen, tuotteiden ja palveluiden markkinointia. Jalan- ja kädenjälkitietoa odotetaan myös luontovaikutuksista. Tähän tarvitaan myös ratkaisuja, vaikka vertailukelpoisuutta vaikeuttaa luonnon monimuotoisuuden paikallisuus ja yhtenäisen tiedon saatavuus eri maista.

* **Suomen etu on edistää kestävyysnäkökulmien huomioimista rahoitusmarkkinoilla. Se vahvistaisi yritysten edelläkävijyyttä vihreässä siirtymässä. Samalla vauhditetaan myös uusia vientimahdollisuuksia.** **Tutkimuslaitoksilla on finanssialan ja yritysten vihreän siirtymän tukemiseen tarvittavaa osaamista ja aineistoja**.

**3. Esitettävät toimenpiteet**

Toteutetaan yritysten, rahoittajien ja sijoittajien käyttöön ympäristötiedon hallintaan palveluita ja tiedon jatkojalostamiseen työkaluja ympäristökestävyyden arvioimiseen ja raportointiin. Tämä aikaansaamiseksi tarvitaan yhteistyötä tutkimuslaitosten, hallinnon, yritysten ja finanssialan kesken, ja seuraavat toimenpiteet:

1. Kehitetään julkisen hallinnon käytössä olevan ***ilmasto- ja luontodatan sekä ekosysteemitiedon sisällyttämistä ympäristötilinpitoon*** siten, että ne ovat entistä paremmin saatavissa ja ***yhdistettävissä yritysten vastuullisuus– ja muuhun tilinpäätösportointiin***. Suunnitellaan tiedonhallintaratkaisut yhdessä julkisen hallinnon, rahoittajien ja yritysten kanssa ottaen huomioon kansainvälisten raportointikäytäntöjen vaatimukset.
2. Kehitetään rahoittajia ja yrityksiä palvelevaa ***hiilijalanjäljen*** ***arviointia ja tietoperustaa*** siten, että suomalaisten eri toimialojen jalanjälkitiedot pystytään tuottamaan keskitetysti ja vertailukelpoisesti julkisen hallinnon käytössä olevista tietovarannoista. Tällä saadaan Suomessa tapahtuvien arvoketjujen todelliset vaikutustiedot yritysten arviointeihin, eikä yritysten tarvitse turvautua ulkomaiseen tietoon kotimaan tietojen puuttuessa kuten nykyisin. Parannetaan arviointimetodiikkaa yritysten **luontojalanjäljestä** kotimaisen ekosysteemitiedon kehittämisen yhteydessä ja verrataan kansainväliseen vastaavaan tietoon. Kehitystyö tehdään yhteistyössä toimialojen kesken.
3. Kehitetään toimialojen ja yritysten omaa arviointityötä tukevia ympäristötiedon palveluita ja työkaluja siten, että suomalaisten eri toimialojen ***ilmastohyödyt eli hiilikädenjälkitiedot*** pystytään tuottamaan keskitetysti julkisen hallinnon käytössä olevista tietovarannoista. Tämän tiedon perusteella yrityksillä avautuu nykyistä helpompi tapa tuottaa yrityskohtaista hiilikädenjälkijälkitietoa. Samalla periaatteella parannetaan arviointimetodiikkaa työkaluineen, joilla yritykset saavat näkyväksi ratkaisujensa **luontohyödyt eli luontokädenjäljet**.
4. Muodostetaan tiedonhallintaratkaisut, joilla tuotetaan eri tietojärjestelmien ***ilmasto- ja luontotiedoista kansantalouden tilinpitokäytäntöjen mukaiset panos-tuotostiedot*** sekä mahdollistetaan tietojen hyödyntäminen kansainvälisissä ympäristölaajennetuissa panos-tuotosmalleissa. Ajantasaisen tiedon avulla saadaan kansainvälisissä tuotanto- ja kulutusperäisissä laskennoissa näkyväksi suomalaisten toimialojen ilmastotehokkuus ja luontovaikutus. Panos-tuotostiedot helpottavat myös yrityksiemme hiili- ja luontojalan- ja kädenjälkitietojen laadintaa.
5. Tehdään **ohje finanssialalle,** kuinka edellä mainittujen tiedonhallintaratkaisujen ja työkalujentuloksia voidaan hyödyntää päätöksenteossa, kun yritysten ilmasto- ja luontotoimien kunniahimosta halutaan varmistua. Ohje sisältää myös DNSH-periaatteen mukaisen tarkastelun kokonaisvaikutuksista.

Toimenpiteiden toteutuksessa otetaan huomioon kansainväliset ohjeet, standardit ja raportointikäytännöt sekä lainsäädäntövaatimukset.

**4. Vaikutukset**

* Suomalaisten yritysten rahoituksen saanti etenkin ilmasto- ja luontokatoa hidastavien investointien alueella vahvistuu.
* Rahoittajien mahdollisuus löytää ilmasto- ja luontovaikutuksiltaan edullisimpia, luotettavasti ja vertailukelpoisesti arvioituja sijoituskohteita paranee.
* Suomalaisten yritysten vientimahdollisuudet ja Suomen rooli kokoaan suurempana kestävän kehityksen toimijana maailmalla vahvistuvat.
* Kestävien ratkaisujen käyttöönotto ja vihreä kysyntä kotimaassa vahvistuvat, minkä seurauksena myös tavoitteemme ilmastonmuutoksen hillinnässä ja siihen sopeutumisessa sekä luontokadon pysäyttämisessä toteutuvat nopeammin ja kustannustehokkaammin.
* Kuluttajat saavat paljon kaipaamaansa tietoa kestävien valintojen tueksi.

**5. Toteutus ja voimavarat**

Vihreän siirtymän tiedonhallinnan kehittäminen toteutetaan laajana tutkimusvetoisena julkisen sektorin ja yksityisen sektorin yhteistyönä. Kehittämistoimenpiteet ovat kohdan 3 mukaiset ja pitävät sisällään tutkimustyön lisäksi tiedonhallintaa ja tiedon saatavuutta edistävien palveluiden ja työkalujen kehittämisen. Valtio tukee julkisen hallinnon tutkimus- ja asiantuntijatyötä vuositasolla 1 000 000 eurolla. Tämä kattaa työn koordinoinnin, tiedonhallintaratkaisujen suunnittelun ja käytännön toteutuksen sekä laskenta- ja arviointimetodiikan kehittämiseen tarvittavan tutkimustyön ja niiden johdetavien työkalujen. Lisärahoitus haetaan yksityiseltä sektorilta siten, että vuosibudjetti hallitusohjelman aikana olisi 6 miljoona euroa. Lisäksi työn aikana suunnitellaan palvelujen ja työkalujen käytön pysyvä tiedonhallintaratkaisu ja arvioidaan sen toteuttamisen vaatimat kustannukset sekä kartoitetaan potentiaaliset rahoitusmallit.