|  |  |
| --- | --- |
| **MUISTIO** |  |
|  |  |
|  |  |
| 20.4.2023 |  |

Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

Komission ehdotus ennallistamisasetuksesta – muistio neuvotteluihin hallitusohjelmasta

Yleistä

* Euroopan komissio antoi ehdotuksen ennallistamisasetukseksi 22.6.2022. Asetusehdotuksessa jäsenmaille esitetään sitovia tavoitteita luonnon tilan parantamiseksi eri ekosysteemeissä. Asetuksen toimeenpanemiseksi on laadittava kansallinen ennallistamissuunnitelma, seurattava toimenpiteitä sekä niiden vaikutuksia ja raportoitava niistä.
* Asetuksen toimeenpano edellyttää luonnonhoidon ja ennallistamisen merkittävää lisäystä eri elinympäristöissä sekä suojelualueiden perustamista tiettyjen luontotyyppien turvaamiseksi.
* Komissio on arvioinut Suomelle aiheutuvat kustannukset korkeiksi vertailtaessa muihin jäsenmaihin. Vastaavasti hyödyt Suomelle on arvioitu suuriksi vertailtaessa muihin jäsenmaihin. Hyödyt on arvioitu moninkertaisiksi verrattuna kustannuksiin, mutta hyötylaskelmiin sisältyy merkittävästi suurempia epävarmuuksia kuin kustannuksia koskeviin epävarmoihin laskelmiin.
* Erityisesti matkailu ja kalastus voivat luoda uusia toimeentulon lähteitä maakuntiin ja toimia osana oikeudenmukaisen siirtymän keinovalikoimaa. Ehdotuksella olisi todennäköisesti myönteistä vaikutusta myös luonnon muuhun virkistyskäyttöön kuten metsästykseen, kalastukseen ja luontoliikuntaan. Ennallistamisen myötä vähenevä maa- ja metsätalousalueiden ympäristökuormitus myös mahdollistaa esimerkiksi ympäristöä maltillisesti kuormittavien vihreän siirtymän edellyttämien tuotantolaitosten ja hankkeiden luvittamisen.
* Asetusehdotus jättää pääosin jäsenmaiden päätettäväksi millä keinoin ne toimeenpanevat asetusta.
* Ehdotukseen ei sisälly esitystä uusista rahoituskanavista toimeenpanoon. Komissio esittää, että EU:n rahastoja ja ohjelmia tulee uudelleenohjata ennallistamistoimenpiteiden ja elinympäristöjen tilaa parantavien toimenpiteiden rahoittamiseen.

* EU:n neuvoston puheenjohtajamaana toimiva Ruotsi on ilmoittanut tavoittelevansa neuvoston yleisnäkemystä kesäkuun 20. päivä pidettävässä ympäristöneuvostossa. Kolmikantaneuvottelut voisivat näin ollen käynnistyä syksyllä 2023 ja asetus astua voimaan keväällä 2024.

Neuvottelutilanne

* Suomi on ajanut johdonmukaisesti omia näkemyksiään asetusehdotuksen valmisteluvaiheesta lähtien ja neuvotellut Suomen [kantojen](https://www.eduskunta.fi/FI/vaski/Lausunto/Sivut/SuVL_14+2022.aspx) mukaisesti. Kaikki Suomelle tärkeät asiat ovat keskusteluissa keskeisesti esillä, missä auttaa se, että puheenjohtajamaa Ruotsin on helppoa ymmärtää Suomen käyttämät perustelut yhteiskuntien ja luonnon ominaispiirteiden samankaltaisuuden vuoksi.
* Suomi ajaa jäsenmaille lisää liikkumavaraa asetuksen toimeenpanossa, koska se on keskeisin keino hallita asetuksen toimeenpanosta aiheutuvia kustannuksia ja mahdollistaa tarkoituksenmukaiset toimet kussakin jäsenmaassa. Liikkumavara on tärkeää myös vapaaehtoisten keinojen käytön mahdollistamiseksi asetuksen toimeenpanossa.
* Suomelle tärkeimmät ratkaisemattomat asiat koskevat ehdotettua luontodirektiivin luontotyyppien suojelun laajenemista kattamaan kaikki niiden esiintymät myös Natura 2000 –alueiden ulkopuolella (4 artiklan 7 kohta) sekä kaupunkiympäristöjen ekosysteemipalvelujen ja luonnon monimuotoisuuden parantamisen tavoitteenasettelua (6 artikla).
  + Luontodirektiivin luontotyyppien suojeluun Suomi ajaa kohtuullisuutta ja ekologista tarkoituksenmukaisuutta. Kaikkien esiintymien tiukka suojelu ei ole kaikissa tilanteissa asetuksen tavoitteiden kannalta perusteltua.
  + Kaupunkiympäristöille asetettujen tavoitteiden osalta Suomi ajaa tarkoituksenmukaista ja jäsenmaiden erilaisiin olosuhteisiin sopivaa tavoitteenasettelua.
* Vaikka neuvottelut yhä jatkuvat neuvoston ympäristötyöryhmässä, voidaan arvioida, että neuvottelut ovat edenneet Suomen kantojen kannalta suotuisasti monien kysymysten osalta.
  + Luontotyyppien suotuisalle pinta-alalle esitettyä 70 vuoden tarkastelujaksoa ollaan poistamassa asetuksesta.
  + Maatalousympäristöjen tavoitteista Suomelle keskeisin koskee turvepeltoja, joille esitettyyn joustoon Suomi on tyytyväinen. Useat jäsenmaat kuitenkin esittävät lisäjoustoa, ja Suomi on suhtautunut ymmärtäväisesti lisäjouston tarpeeseen.
  + Metsäluontoa koskevista tavoitteista käydään keskustelua ja näitä tavoitteita sovitetaan niin, että ne olisivat kullekin jäsenmaalle olennaisia.
  + Asetuksen toimeenpanon kannalta tärkeitä muutoksia on tehty esimerkiksi suunnitelmien ja raportointien aikataulutusta sekä kansallisten ennallistamissuunnitelmien sisältöä koskien.
  + Ehdotettua delegoitua säädösvaltaa ollaan rajaamassa niin, etteivät delegoidut säädökset vaikuta asetuksen sisältöön tai kohdentumiseen merkittävästi.

Asetuksen toimeenpano

* Riittävien resurssien turvaaminen
  + Kansallisen ennallistamissuunnitelman laatiminen on merkittävä hallintoja poikkileikkaava ponnistus, joka tulee resursoida riittävästi.
  + Elinympäristöjen tilaa parannetaan jo Helmi-elinympäristöohjelmassa mutta asetuksen tavoitteiden saavuttaminen edellyttää näiden toimien lisäämistä sekä yksityisillä että valtion mailla.
  + Suojelua edellyttävien luontotyyppien turvaamiseen tulee varautua vapaaehtoisia suojelukeinoja kuten METSO-ohjelmaa vahvistamalla ja varautumalla valtion maiden lisäsuojeluun.
  + Olemassa olevia EU:n rahastoja tulee merkittävästi uudelleenohjata EU:n ja kansallisella tasolla asetuksen tavoitteiden mukaisesti siten, että EU:n instituutioiden yhteinen tavoite nostaa luonnon monimuotoisuuden suojeluun käytettävä määräraha 10 prosenttiin EU:n budjetista saavutetaan. Erityisesti seuraavien rahastojen kohdentumista tulisi tarkastella:
    - Euroopan maaseudun kehittämisen maatalousrahasto (maaseuturahasto)
    - Euroopan aluekehitysrahasto (EAKR) ja Oikeudenmukaisen siirtymän rahasto (JTF)
  + Muutamat jäsenmaat ovat esittäneet uutta kohdennetusti ennallistamisasetuksen toimeenpanoon keskittyvän EU-rahaston perustamista. Suomi tarkastelee asiaa kiinnostuksella erityisesti Suomelle arvioitujen suurten toimeenpanokustannusten vuoksi.
* Toimeenpanon keinojen valitseminen
  + Edellyttää ohjauskeinoista päättämistä ja tarvittaessa uuden lainsäädännön laatimista ja/tai lakimuutoksia (mm. luontodirektiivin luontotyyppien heikentämiskiellosta säätäminen).
  + Ympäristölle haitalliset kannustimet (environmentally harmful subsidies) tulee tunnistaa kansallisissa ennallistamissuunnitelmissa.
  + Metsien luonnonhoitoa tulee kehittää ja tehostaa asetuksen metsiä koskevien tavoitteiden saavuttamiseksi.
  + Kansallista CAP-suunnitelmaa tulee uudelleensuunnata ennallistamisasetuksen maatalousympäristöjä koskevien tavoitteiden saavuttamiseksi.