|  |  |
| --- | --- |
| **Muistio** |  |
|  |  |
|  |  |
| 14.4.2023 |  |

Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

**Vapaaehtoisen ekologisen kompensaation edistäminen**

Ekologisen kompensaation avulla ihmisen toiminnasta luonnon monimuotoisuudelle yhtäällä aiheutunut haitta hyvitetään lisäämällä luonnon monimuotoisuutta toisaalla. Ekologinen kompensaatio on viimesijainen keino, kun haittoja ei voida estää tai lieventää. Ekologinen kompensaatio osaltaan edistää tavoitetta luonnon monimuotoisuuskadon pysäyttämisestä vuoteen 2030 mennessä.

Kesäkuun alussa voimaan astuvan luonnonsuojelulain (9/2023) 11 luvussa säädetään yksityiskohtaisesti vapaaehtoisen ekologisen kompensaation menettelystä sekä hyvittämisen kriteereistä. Ekologisen kompensaation olennainen lähtökohta on, että luonnonarvoja toiminnassaan heikentävä toimija (heikennyksen aiheuttaja) voi hyvittää toiminnastaan luontotyypille tai eliölajin elinympäristölle aiheutuvan heikennyksen lain säännösten mukaisesti toimenpiteillä tuotetuilla luonnonarvoilla tai laissa säädettyjen edellytysten täyttyessä suojeluhyvityksellä.

Lain säännöksiä täydennetään parhaillaan valmisteltavilla ympäristöministeriön asetuksen säännöksillä, jotka koskevat heikennyksen ja lisäisyyden mittaamista, mittayksikköä ja nykyarvolaskentaa sekä hyvittämisen maantieteellisiä rajoja ja joustavuutta. Lisäksi ympäristöministeriö teettää parhaillaan ekologisen kompensaation rekisteriä, joka toimii sekä hakemusten jättämisen pisteenä, että rekisteriin merkittyjen, tarjolla olevien tuotettujen luonnonarvojen listana ja hyväksyttyjen kompensaatioiden avoimen rekisterinä. Ympäristöministeriö valmistelee yhteistyössä SYKEn kanssa vapaaehtoisen kompensaation tiedottamista ja kouluttamista. Suomen Akatemian rahoittamassa strategisen tutkimuksen BOOST-hankkeessa on myös valmisteltu sopimuspohjaa ekologisen kompensaation markkinoiden tueksi.

Jo tehdyillä ja vireillä olevilla toimilla luodaan välttämättömät ensi vaiheen edellytykset vapaaehtoisen ekologisen kompensaation käyttöönotolle. Vapaaehtoisten kompensaatioiden toteutumista ja vaikuttavuutta seurataan. Tarvittaessa säädetään velvoittavasta ekologisesta kompensaatiosta, jotta luontokato saadaan pysäytettyä vuoteen 2030 mennessä.

Vapaaehtoisen ekologisen kompensaation käyttöönotto on vasta alkuvaiheessa ja sen ripeä liikkeelle lähteminen edellyttää luonnonarvojen tuottamisen kiihdyttämistä, jotta hyvityksiä tarvitseville on markkinoilla tarjontaa. Voidaan arvioida, että esimerkiksi kompensaatiopankkitoiminnan edistäminen parantaisi tilannetta siten, että luonnonarvojen tuottajilla ei olisi riskiä siitä, että tuotetut luonnonarvot jäävät myymättä ja tehdyt investoinnit valuvat hukkaan. Lisäksi kompensaatiotoiminnan laadukkuuden varmistamiseksi olisi tärkeää luoda konsulteille akkreditointijärjestelmä / laadunvarmistusjärjestelmä, joka yhtäältä auttaa kompensaatiosta kiinnostuneita saamaan laadukkaita palveluita ja toisaalta helpottaa viranomaistyötä.

.