**Vihreän siirtymän investointien vauhdittaminen vivuttamalla EU rahoitusta julkisen talouden kestävyyttä edistävällä tavalla InvestEU-rahoitusohjelman avulla**

**Tavoite**

Erilaisten EU-rahoitusmallien ja -rakenteiden avulla voidaan saada merkittävää lisävolyymia vihreän siirtymän investointeihin ja samalla rajata valtion vastuiden kasvua. EU-rahoitusta ja yksityisen rahoituksen vivuttamisen malleja tulee hyödyntää laaja-alaisemmin valtionhallinnossa vihreän siirtymän hankkeiden toteutuksessa sekä julkisen rahoituksen tehokkaamman hyödyntämisen varmistamiseksi. InvestEU-ohjelman takausinstrumenteilla, joissa julkinen sektori kattaa vain osan investoinnin riskistä ja EU/Euroopan investointipankki osan riskistä, voidaan edistää yksityisen sektorin rahoitushalukkuutta ja vihreän siirtymän investointien toteutumista tavalla, joka edesauttaa samalla julkisen talouden kestävyystavoitteita. InvestEU rahoituksella on jo toteutettu muutamia isoja laina- ja takausohjelmia, joissa on hyödynnetty sekä kansallista, että EU rahoitusta.

**Tausta**

Euroopan vihreän kehityksen ohjelman Green Dealin ja EU:n ilmastotavoitteiden saavuttaminen edellyttävät julkisen sektorin investointien lisäksi yksityisten rahoittajien merkittävää panosta. Yksityiset sijoittajat ja erilaiset institutionaaliset sijoittajat ovat toisaalta kiinnostuneita kestävän kehityksen tavoitteiden edistämisestä, mutta rahoituksen tarvitsijoiden ja sen tarjoajien näkemykset riskitasosta ei aina kohtaa varsinkaan uuden puhtaan teknologian hankkeissa, jolloin investointi voi jäädä kokonaan toteuttamatta tai se ei toteudu tarvittavassa laajuudessa.

InvestEU on Euroopan vihreän kehityksen investointiohjelman ja 2021–2027 ohjelmakauden keskeinen väline, jolla mobilisoidaan rahoitusta EU:n vihreän ja digitaalisen siirtymän tavoitteisiin riskinjakomekanismin avulla. InvestEU-ohjelman kokonaismäärärahoista vähintään 30 prosenttia on tarkoitus kohdistua EU:n ilmastotavoitteiden mukaisiin investointeihin. Ohjelman tavoitteena on kannustaa julkisten ja yksityisten investoijien osallistumista rahoitus- ja investointitoimiin tarjoamalla takuita EU:n budjetista. EU:n 26,2 mrd. euron budjettitakuulla odotetaan saatavan aikaan investointeja noin 370 mrd. euron edestä.

Takausmekanismin tarkoituksena on houkutella yksityistä pääomaa investointeihin, joihin liittyy korkea riski tai jotka edistävät politiikkatavoitteita, mutta joihin ei kohdistu riittävässä määrin rahoitusta markkinoilla. Toimijalta voi myös puuttua tarvittavat vakuudet. Markkinapuutteita voi ilmetä myös tilanteissa, jossa investointiin liittyy ulkoisia kustannuksia, joita toiminnanharjoittaja ei kykene sisällyttämään hintoihin, kuten tutkimus- ja kehitysinvestoinnit, energiatehokkuus sekä ilmaston- tai ympäristönsuojelu.

**Hyödyntämismahdollisuudet**

InvestEU avaa uudenlaisia mahdollisuuksia vauhdittaa kestäviä investointeja ja hyödyntää tehokkaammin markkinaehtoisia rahoitusinstrumentteja vihreässä siirtymässä samalla rajaten valtion vastuita. InvestEU:n avulla voidaan räätälöidä merkittävästi nykyistä suurempia laina- / takausohjelmia ilman, että valtion vastuut merkittävästi kasvaisivat. Ohjelmassa ei ole maakohtaisia kiintiöitä, vaan sen hyödyntäminen riippuu jäsenmaiden, ja käytännössä jäsenmaissa toimivien välittäjä- ja kumppaniorganisaatioiden sekä loppukäyttäjien eli yritysten ja muiden rahoituksen käyttäjien omasta aktiivisuudesta.

InvestEU:n rahoitus liittyy aina yksityiseen rahoitukseen ja se on luonteeltaan palautuvaa (ei avustusta). Mahdollisia rahoitusmuotoja ovat lainat, takaukset tai oman pääoman ehtoiset sijoitukset, jotka ohjelman toteutuskumppanit myöntävät joko suoraan rahoituksenhakijoille tai rahoitus kanavoidaan rahoituksenvälittäjien, rahastojen tai investointijärjestelyjen kautta.

Lopullisena saajana ovat hankkeiden toteuttajat, yritykset, julkiset tai puolijulkiset yritykset, joiden toiminta tuottaa kassavirtaa tai maksaa itsensä takaisin aikaansaaduilla kustannussäästöillä, ja hankkeiden tulee kiinnostaa myös yksityisiä rahoittajia. Myös tulosperusteisia investointimalleja on mahdollista toteuttaa InvestEU:ssa.

Komissio myöntää EU-takauksen toteutuskumppanille (esim. Euroopan investointipankki), joka kantaa osan riskistä itse. Takauksen myötä yksityiset rahoittajat osallistuvat muuten riskipitoiseksi kokemiensa investointien rahoitukseen ja kantavat myös osan riskistä. Valtio voi osoittaa panoksen järjestelyyn toisesta EU-rahoitusohjelmasta (kuten EAKR tai RRF), budjetista ja valtiontakauksena, ja kantaa näillä yleensä korkeamman riskin (ns. first loss) mahdollisista luottotappioista. Näin saadaan aikaan vipuvaikutus julkiselle rahoitukselle. InvestEU:ssa yleisesti tavoitellaan noin 11-kertaista vipuvaikutusta.

Euroopan investointipankki (EIP) ja EIP-ryhmään kuuluva Euroopan investointirahasto (EIR) ovat ohjelman pääasiallinen toteutuskumppani, kun EIP-ryhmän kautta kanavoidaan markkinoille 75 % InvestEU:n rahoituksesta. Yksi esimerkki on EIR:n lainatakausinstrumentti Sustainability Guarantee, joka on päätetty Suomessa toteuttaa InvestEU:n jäsenvaltiokohtaisessa kiintiössä ja saadaan siten kanavoitua rahoitusta Suomeen.[[1]](#footnote-1) Järjestelyssä valtion vastuu rajautuu 100 milj. euroon, ja sillä saadaan EIR:n panoksella ja komission takauksessa yli 700 milj. euron potti pk-yritysten, taloyhtiöiden ja kotitalouksien vihreän siirtymän investointien vauhdittamiseen.

Toisekseen EIP-ryhmän yhteissijoitusohjelmia voisi hyödyntää enemmän riskipitoisten vihreän siirtymän investointien vauhdittamisessa. Sen puitteissa suomalainen julkinen rahoitusorganisaatio osallistuisi vastaavalla panoksella (esim. 50 milj. euroa) kuin EIP, minkä lisäksi yksityiset sijoittajat tulisivat rahastoon yhtä suurella panoksella. Yhteissijoitusohjelman ja julkisen rahoituksen hyötynä on, että saadaan rahastoon riittävä alkusijoitusmäärä, houkuteltua yksityisiä pääomasijoittajia ja rahastoon riittävä volyymi. Suomessa nykyisistä toimijoista esimerkiksi Tesi ja Ilmastorahasto voisivat tehdä tällaisen yhteissijoitusrahaston EIP:n kanssa.

InvestEU:n budjettitakauksesta 25 % on varattu kanavoitavaksi muiden toteutuskumppaneiden kautta. Tietyt kansalliset rahoitusorganisaatiot voivat hakeutua ohjelman toteutuskumppaneiksi, jotka voivat välittää EU-takausta välittäjäorganisaatioille (esim. pankit) tai suoraan lopullisille saajille (esim. yritykset). Toteutuskumppanina voi toimia ns. pilariarvioinnin läpäissyt organisaatio. Suomessa Finnvera ja Pohjoismainen investointipankki ovat hyväksytty toteuttajakumppaneiksi. Myös Tesi voisi olla mahdollinen toimija vihreän siirtymän temaattisten pääomasijoitusten vauhdittajana ja Ilmastorahasto tulevina vuosina. Rakennetun ympäristön alalla ARA:n roolia osana InvestEU:n toimeenpanoa ja EU-rahoitusta välittävänä organisaationa olisi hyvä selvittää.

Esimerkkejä mahdollisista hankkeista vihreän siirtymän teemassa:

* yritysten sekä julkisen ja yksityisen sektorin kumppanuushankkeet (esim. energia-, liikenne-, jäte-, vesi- ja jätevesilaitokset ja suurten infrastruktuurin hallinnoijat, energiantuotanto, energian varastointi, energiaintensiivisten teollisuudenalojen energiatehokkuus);
* korjausrakentaminen ja energiatehokkuusremontit, ESCO-tyyppiset kustannussäästömallit
* julkisia hyödykkeitä tukevat hankkeet, sähköisen liikkuvuuden, energiatehokkuuden, luonnonpääoman tai luontopohjaisten ratkaisujen osa-alueilla paikallisviranomaisten tai sijoittajien toimesta; luontohankkeissa tärkeää yksityisen rahoituksen kytkeminen, esimerkiksi kuntatoimijoiden kautta;
* vesihuoltoinfra, vesihuolto ja jätevesihuolto sisältävät suuria investointitarpeita, kuten myös vesiensuojelullisten tavoitteiden saavuttaminen, veden säästö, tulvanhallinta;
* jätteiden uusiokäyttö, materiaalien käsittely ja kiertotalous sisältävät mittavia investointitarpeita, jotka sopisivat InvestEU-ohjelmaan ja myös EIP-ryhmän investointipainotuksiin;
* kotitalouksien tai pk-yritysten energiatehokkuus ja uusiutuva energia, liikkuvan kaluston viherryttäminen.

Tarvittavat toimet:

* Selvitetään mahdollisuudet hyödyntää entistä kokonaisvaltaisemmin InvestEU-rahoituksen hyödyntämismahdollisuuksia korvaamaan ja täydentämään nykyisiä talousarvion kautta kohdennettuja määrärahoja vihreään siirtymään. Tavoitteena on, että voidaan merkittävästi lisätä panoksia vihreän siirtymän tukemiseen ilman, että valtion vastuut kasvaisivat merkittävästi. Esimerkiksi Suomessa toteutettavalla Sustainability Guarantee -lainatakausvälineellä aikaansaadaan yli 700 milj. euron kokonainen lainaportfolio, ja valtion vastuu rajautuu 100 milj. euroon. Valtion panos on järjestelyssä luoteeltaan takausta ja kattaa investoinneista mahdollisesti aiheutuvia luottotappioita, mutta palautuu Suomelle siltä osin, kun tappioita syntyy vähemmän. Toimella tavoiteltaisiin siten vähintään noin 7-kertaista kerroinvaikutusta julkiselle panostukselle.
* Hyödynnetään aktiivisesti InvestEU:n mahdollisuutta kotiuttaa EU-takuuta Suomeen kansallisten pilariarvioitujen organisaatioiden kautta horisontaalisten vihreän siirtymän tavoitteiden edistämiseksi. Mahdollistetaan muidenkin soveltuvien organisaatioiden pilariarviointi (esim. Ilmastorahasto, ARA), mikä antaa niille valmiudet jatkossa kehittää välineistöään ja yksityisen rahoituksen vivutusta. Pilariarvioitu organisaatio voi osallistua komission hakuun takuukiintiöstä ja mahdollistaa siten EU-varojen vivutuksen ja riskinjaon osana InvestEU:n mukaisia rahoitustoimiaan.
* Tunnistetaan EIP-ryhmän rahoitusmahdollisuudet täydentämässä erityisesti kestävän infrastruktuurin investointien ja ympäristön tilaa parantavien hankkeiden rahoitusta Suomessa.

1. VN tiedote 1.9.2022 <https://ym.fi/-//1410877/uudesta-lainatakausohjelmasta-vauhtia-pk-yritysten-kotitalouksien-ja-asunto-osakeyhtioiden-puhtaan-teknologian-investointeihin-seka-energiatehokkuusremontteihin>

   EIR:n sivuilla tietoa ohjelmasta <https://www.eif.org/InvestEU/guarantee-products-member-states-compartment/index.htm> [↑](#footnote-ref-1)