|  |  |
| --- | --- |
| **Muistio** |  |
|  |  |
|  |  |
| 20.4.2023 |  |

Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

METSO - Etelä-Suomen metsien monimuotoisuuden toimintaohjelma

Tausta

* + METSO on ympäristöministeriön sekä maa- ja metsätalousministeriön yhteinen ohjelma, joka perustuu valtioneuvoston periaatepäätökseen vuodelta 2014. METSOn avulla yksityiset metsänomistajat voivat suojella metsiensä monimuotoisuutta. Metsänomistaja voi suojella metsäänsä joko määräaikaisesti tai pysyvästi tai toteuttamalla luonnonhoitotöitä. Ohjelmassa suojellaan metsiä, jotka ovat luonnonarvoiltaan monipuolisia ja eliölajien elinympäristöinä erityisen arvokkaita. METSO on metsänomistajalle vapaaehtoista. Valtio maksaa METSO-ohjelman mukaisesta suojelusta ja luonnonhoidosta korvausta.
  + Periaatepäätöksessä asetettiin tavoitteeksi, että maanomistajien tarjoamia alueita suojellaan yhteensä 96 000 hehtaaria vuoteen 2025 mennessä. Tästä on toteutettu n. 90 000 ha. Jäljellä oleva tavoite kohdistuu eteläisimpään Suomeen. Lisäksi ympäristötuella ja luonnonhoitohankkeilla turvataan yhteensä 82 000 hehtaaria talousmetsien luontokohteita. Tämän tavoitteen saavuttaminen nykyresursseilla ei vaikuta todennäköiseltä vuoteen 2025 mennessä. Näiden tavoitteiden lisäksi Helmi-ohjelmasta tehdyn periaatepäätöksen yhteydessä v. 2021 päätettiin METSOn jatkosta vuoteen 2030 siten, että tarkemmat tavoitteet valmistellaan työryhmässä ennen nykyisen METSO-kauden päättymistä. Alustava lisätavoite ympäristöministeriön osalta on 40 000 ha yksityismaiden suojelua vuosina 2026-2030.
  + Metsänomistajien ohella ohjelman keskeisiä toteuttajia ovat ELY-keskukset, Suomen Metsäkeskus sekä Metsähallitus. Metsäsektorin toimijat kuten MTK, metsänhoitoyhdistykset ja metsäteollisuusyritykset sekä luonnonsuojelujärjestöt ja Suomen Kuntaliitto ovat mukana yhteistyössä.

Esitettävät toimenpiteet

* + Valmistellaan METSO-ohjelman jatkokausi 2026-2035 turvaamaan metsien monimuotoisuutta ja samalla vastaamaan EU:n biodiversiteettistrategian suojelutavoitteisiin ja kansallisiin sitoumuksiin
    - Valtioneuvoston periaatepäätöksessä Helmi-elinympäristöohjelmasta 2021-2030 (YM/2021/28) linjattiin METSO-ohjelman jatkon valmistelusta ennen nykyisen ohjelmakauden päättymistä.
  + Laajennetaan METSO-ohjelmaa luonnon monimuotoisuuden turvaamiseksi koko maahan. METSO-ohjelmalla on kohdetarjontaa koko maassa ja laajennuksella voitaisiin vastata myös vanhojen ja luonnontilaisten metsien suojelutavoitteiseen pohjoisimmassa Suomessa.
  + Turvataan METSO-ohjelman toimeenpanon resurssit ELY-keskuksissa ja Suomen metsäkeskuksessa.
  + Lisätään Metsähallituksen monikäyttömetsien suojelua erityisesti Etelä- ja Keski-Suomessa sekä suojellaan kaikki valtion mailla sijaitsevat vanhat ja luonnontilaiset metsät. Suojelua kohdennetaan erityisesti lajistoltaan ja luontotyypeiltään monipuolisimmille kohteille, muille puutteellisesti suojelluille alueille sekä kohteille, jotka parantavat luonnonsuojelualueverkoston kytkeytyneisyyttä. Etelä- ja Keski-Suomen metsien suojelualueverkosto on arvioitu niin puutteelliseksi, että metsien suojelua tulee alueilla kohdentaa myös alueille, jotka eivät nyt täytä vanhojen ja luonnontilaisten metsien kriteerejä sekä ennallistamiskelpoisille kohteille.

Toimenpiteiden vaikutukset

* + Metsien lisäsuojelu on tarpeen luontokadon pysäyttämiseksi Suomessa sekä globaalien ja EU-tason suojelutavoitteiden ja sitoumusten saavuttamiseksi. Suojelun kohdistaminen luonnoltaan arvokkaimmille valtion ja yksityismaiden kohteille edistää luontokadon pysäyttämistä vaikuttavasti ja kustannustehokkaasti. Kohdennusta tehdään maantieteellisesti sekä suojelukohteille laadituilla ekologisilla kriteereillä, mikä parantaa suojeluun valikoituvien alueiden laatua ja siten kustannustehokkuutta.
  + Vapaaehtoinen suojelu yksityismailla edistää myös luonnonsuojelun sosiaalista hyväksyttävyyttä sekä mahdollistaa suojellun pinta-alan kasvattamisen erityisesti Etelä-Suomessa, jossa valtion omistamien maiden osuus on vähäinen.
  + Suojellun pinta-alan kasvattaminen edistää elinympäristöjen ja niille ominaisen lajiston säilymistä, vähentää elinympäristöjen pirstoutumista sekä parantaa elinympäristöjen tilaa mahdollistamalla niiden kehittymisen luonnontilaisemmiksi. Suojelualueiden parempi kytkeytyvyys helpottaa myös lajien siirtymistä elinalueiden välillä ehkäisten populaatioiden eriytymistä sekä helpottaen sopeutumista ilmastonmuutokseen.

Toimenpiteiden voimavaratarpeet

* + Luonnonsuojelualueiden hankinta- ja korvausmäärärahan kasvattaminen noin 60-70 milj. € / vuosi (nykyinen kehystaso 37,63 Me), momentti 35.10.63. METSO-ohjelman osuus tästä on n. 50 milj. Korotus palauttaisi momentin tason vuosien 2020-2022 tasolle. Momentin kokonaistaso vaikuttaa METSO-ohjelmaan, koska vapaaehtoisena ohjelmana METSO on se, joka joustaa verrattuna samalta momentilta maksettaviin lakisäätääteisiin korvauksiin, kuten rauhoitettujen lajien aiheuttamien vahinkojen korvaukset. Puunhinnan huomattava nousu vaikuttaa myös maksettaviin korvauksiin ja kauppasummiin.
  + Vähintään nykyisentasoisen toteutusvoimavaran varmistaminen aluehallinnossa, vakituisten ELY-keskusten työntekijöiden lisäksi momentilta 35.10.21 noin 25 htv tai vastaava korotuksena ELY-keskusten toimintamenoihin.
  + Metsähallituksen hallinnassa olevien luonnonsuojelukohteiden ylläpitoresurssien kasvattaminen vastaamaan ylläpitotarvetta ja kohonnutta kustannustasoa (esim. 3 milj. € vuodessa), 35.10.52-momentti
  + Valtion talouskäytössä olevien monikäyttömetsien tarkastelu osana luonnonsuojelualueverkostoa vaikuttaa valtiolle metsätalouskäytöstä tuloutettaviin eriin sekä aiheuttaa Metsähallituksen luontopalveluille joitakin kiinteistöteknisiä kustannuksia ja kasvattaa alueiden hoidon ja ylläpidon kustannuksia, 35.10.52-momentti (ks. yllä)
  + MMM:n hallinnonalan resurssitarpeista lisätiedot Maa- ja metsätalousministeriöstä