Luokittelu: 3) Muut asiat (kytkentä valmiuslainsäädännön valmisteluun)

## Öljy- ja kemikaalivahinkojen jälkitoimia ja häiriötilanteiden jätehuoltoa koskeva lainsäädäntö

***Tausta***Öljy- ja aluskemikaalivahinkojen torjuntavastuu siirtyi ympäristöministeriön hallinnonalalta sisäministeriön hallinnonalalle 1.1.2019. Öljyvahinkojen torjuntalainsäädäntö siirrettiin osaksi pelastustoimen säädöksiä pelastuslain muutoksella (1353/2018) siinä laajuudessa kuin kyse on pelastustoimintaan rinnastettavasta toiminnasta. Samalla öljyvahinkojen torjuntalaki kumottiin (1673/2009) kokonaisuudessaan ja öljyvahinkojen jälkitorjuntaa koskevat säännökset sijoitettiin tilapäisesti pelastuslakiin. Pelastuslain muutosta valmisteltaessa (HE 18/2018 vp, HE 138/2018 vp) sovittiin, että ympäristöministeriösiirtää öljyvahinkojen jälkitorjuntaa koskevat säännökset pelastuslaista takaisin ympäristöministeriön hallinnonalan lakiin.

Viranomaisen jälkitorjunnan järjestämisvelvoite koskee nykyisin ainoastaan öljyvahinkojen jälkitorjuntaa. Muissa kemikaalivahingoissa tarpeellisista jälkitoimista vastaa vahingon aiheuttaja, toiminnanharjoittaja, kiinteistön haltija tai muu vastuullinen. Oikean vastuutahon määrittäminen on käytännössä erittäin haastavaa, minkä vuoksi viranomaisen jälkitorjunnan järjestämisvelvoitetta on tarpeen laajentaa koskemaan myös muita kemikaalivahinkoja. Voimassa olevaa jälkitorjuntasääntelyä on tarpeen kehittää myös tarkentamalla jälkitorjunnan alaa ja siihen liittyviä viranomaisten vastuita.

Suomen jätehuoltojärjestelmä on toteutettu normaalitilanteissa syntyviä jätteitä ja niiden hyödyntämistä ja käsittelyä varten. Poikkeuksellisen suuren onnettomuuden, kuten esimerkiksi Suomenlahdella tapahtuvan öljy- tai kemikaalivahingon, tapahtuessa voi syntyä jätettä, jota ei todennäköisesti pystytä käsittelemään viivytyksettä olemassa olevissa käsittelylaitoksissa ja ympäristölupien mukaisesti jätteiden määrän, laadun tai jätteen haltijan rajallisten toimintamahdollisuuksien vuoksi. Tästä syystä säännökset erittäin poikkeuksellisten tilanteiden jätehuollon järjestämiseksi ovat tarpeen. Lisäksi erilaisiin ympäristölle mahdollisesti haitallisiin onnettomuustilanteisiin varautumisen merkitys on korostunut Venäjän aloitettua hyökkäyssodan Ukrainaan.

***Tavoite ja vaikutukset:***

Tavoitteena on siirtää pelastuslaissa olevat öljyvahinkojen jälkitorjuntaa [jatkossa jälkitoimet] koskevat säännökset takaisin ympäristöministeriön hallinnonalan lakiin sekä laajentaa sääntelyä koskemaan myös muita kemikaalivahinkoja. Sääntelyllä pyritään varmistamaan, että: 1) viranomaisten ja muiden jälkitoimiin osallistuvien tahojen tehtävät sekä vastuut ovat selkeät; 2) maa-alueilla sekä Suomen vesialueella ja talousvyöhykkeellä tapahtuvien öljy- ja muiden kemikaalivahinkojen jälkitoimiin varaudutaan riittävästi; 3) jälkitoimet hoidetaan asianmukaisesti ja tehokkaasti; ja 4) jälkitoimet toteutetaan siten, että ihmisille, ympäristölle ja omaisuudelle aiheutuvat haitat jäisivät mahdollisimman vähäisiksi.

Häiriötilanteiden jätehuoltoa koskevan sääntelyn tavoitteena on varautua lainsäädännön keinoin poikkeuksellisen suuren öljy- tai muun kemikaalivahingon jätehuollon järjestämiseen. Erittäin poikkeuksellisessa tilanteessa vahinkojätteen keräys, kuljetus, välivarastointi ja käsittely on kyettävä järjestämään joustavasti, suunnitelmallisesti ja hallitusti ympäristön- ja terveydensuojelunäkökohdat huomioon ottaen.

***Toimenpide-ehdotukset:***Valmistellaan hallituksen esitys, joka sisältäisi ehdotukset laiksi öljy- ja muiden kemikaalivahinkojen jälkitoimista sekä laiksi häiriötilanteiden jätehuollosta. Lisäksi säädettäisiin tarvittaessa niitä koskevat valtioneuvoston asetukset.

Häiriötilanteiden jätehuollosta annetun lain soveltamisala kattaisi lain voimaan tullessa ainoastaan poikkeuksellisen suurten öljy- ja muiden kemikaalivahinkojen jätehuollon järjestämisen. Soveltamisalaa on tarkoitus laajentaa siten, että se kattaisi myös muut mahdolliset häiriötilanteet, kuten säteily- ja ydinonnettomuudet. Ympäristöministeriö aikoo mahdollisimman pian jatkaa näiden muiden häiriötilanteiden sääntelyä koskevaa valmistelua hyödyntäen tässä hankkeessa luotua sääntelymallia.

Jälkitoimitehtävät ehdotetaan siirrettävän hyvinvointialueille (ml. Helsingin kaupunki).Hyvinvointialueen toimiessa vastuuviranomaisena, kunnat ja ELY-keskukset antaisivat asiantuntija-apua jälkitoimissa. Tehtäväsiirrolla olisi synergiaetua, koska pelastustoimen tehtävät siirtyvät hyvinvointialueille vuoden 2023 alusta. Tällöin sama viranomaistaho vastaisi öljy- ja kemikaalivahinkojen torjunnasta kokonaisuudessaan, alusta loppuun.

***Valmisteluaikataulu***

Hallituksen esitys on tavoitteena antaa syksyllä 2024 (budjettilaki). Hallituksen esityksen valmistelu on parhaillaan käynnissä. SYKE laatii vaikutusarviointia hallituksen esitystä varten. Säännösehdotusten voimaantulolle on varattava riittävä siirtymäaika. Lakien voimaantulo olisi aikaisintaan vuonna 2025 tai 2026.

***Voimavaratarpeet ml, määrärahatarpeet***

Säädösvalmistelu tehdään virkatyönä ympäristöministeriössä. Säädösvalmistelussa tehdään tiivistä yhteistyötä keskeisten sidosryhmien kanssa.

Jatkotyönä toteuttava säteily- ja ydinvoimalaonnettomuuksia koskeva valmistelu edellyttää arviolta yhteensä 150 000 euroa kahden vuoden aikana hallituskaudella. Voimavara tarvitaan henkilö- ja selvitystyöstä aiheutuviin kuluihin.

***Kytkennät muihin politiikkatoimiin***

JÄLKI-hankkeella on kytkentä valmiuslain uudistukseen (valmiuslain rajapintoihin liittyvät häiriötilannesääntelyn kehittämistarpeet).