Ym rakennetun ympäristön osasto, Teppo Lehtinen, +358 295 250 157, +358 50 517 9202 tai kehittämisjohtaja Juho Korpi +358 295 250 136

## **Väestöään menettävien alueiden rakennetun ympäristön älykäs sopeuttaminen poikkihallinnollisilla toimilla**

**1.Tavoite**

Valtakunnallisen alueidenkäytön kehityskuvan pohjalta valmistellaan strategia sen toimeenpano-ohjelma ja konkreettisia poikkihallinnollisia toimia yhdyskuntarakenteen ja laajemmin rakennetun ympäristön älykkääseen sopeutumiseen väestöään menettäville alueille. Toimet kohdistuvat alueidenkäyttöön, elinympäristöön, asumiseen, rakennuskantaan ja infrastruktuuriin.

Tavoitteena on voimistuneen teknologiakehityksen, erityisesti digitalisaation ja vihreän siirtymän sekä uusien toimintamallien avulla sopeuttaa yhteiskunnan kannalta merkittävien rakennetun ympäristön tarpeiden toteutumista paikkaperusteisesti erityisesti väestöään menettävillä alueilla. Näillä alueilla yhtäältä rakennetun ympäristön käyttö vähenee, kausivaihtelut voimistuvat ja vakuusarvot laskevat, toisaalta alueiden vahvuuksien hyödyntäminen ja huoltovarmuus sekä koko maan kokonaisturvallisuus edellyttävät uusia toimintamalleja, ohjausjärjestelmien uudistamista sekä rakenteellisia uudistuksia. Poikkihallinnollisilla toimilla edistetään eri politiikkalohkojen toimien yhdensuuntaisuutta väestöään menettävien alueiden yhdyskuntarakenteessa ja laajemmin rakennetussa ympäristössä.

**2.Tausta ja kytkentä muihin politiikkatoimiin**

Alue- ja yhdyskuntarakenteen merkittävin tulevaan kehitykseen vaikuttava tekijä on valtakunnallisen aluerakenteen voimakkaan eriytymisen jatkuminen. Vuoteen 2040 ajoittuvan yhdyskuntarakenteen trendiennusteen mukaan koko maan väestökasvusta 57% sijoittuu Helsingin kaupunkiseudulle ja 94% alueelle, johon lisäksi kuuluvat myös Tampereen, Turun, Oulun, Jyväskylän ja Kuopion kaupunkiseudut. Valtaosa Suomen 34 kaupunkiseuduista, pienistä kaupungeista ja maaseudusta ovat väestökehitykseltään supistuvia ja voimakkaasti ikääntyviä, joiden kehitys perustuu rakennetun ympäristön ja eri toimintojen sopeutumiseen ja entistä alhaisempaan kantokykyyn. Toisaalta kausivaihtelut, paikkariippumattomuus ja monipaikkaisuus lisäävät rakennetun ympäristön ajoittaista käyttöä. Kausiasukkaiden siirtyminen vakituisesta asuinpaikasta kausittaiselle asuinpaikalle kasvattaa maaseudun väkilukua reilusti yli miljoonalla henkilöllä, ja siten puolet Suomen alueista ovatkin kausittaisesti kasvavia. Tämä voi edistää myös tasapainoisempaa alue- ja kaupunkikehitystä, mutta edellyttää rakennetun ympäristön älykästä sopeutumista ja joustavuutta.

Useissa tuoreissa valtioneuvoston selvityksissä ehdotetaan ratkaisuksi hallinnolliset ja alueelliset tasot läpäisevää politiikka- ja toimenpideohjelmaa, jonka lähtökohtana on väestöltään vähenevien alueiden paikkaperustaisuus ja siitä juontuvat tarpeet (esim. VNTEAS 2022:9, VNTEAS 2022:42, VNTEAS 2022:58).

**3. Esitettävät toimenpiteet**

Valmistellaan strategia ja toimenpideohjelma ja konkreettisia poikkihallinnollisia toimia yhdyskuntarakenteen ja laajemmin rakennetun ympäristön älykkääseen sopeutumiseen väestöään menettäville alueille. Arvioidaan rakennetun ympäristön eri ohjauskeinojen ajantasaisuus väestöään menettävien alueiden erityistarpeisiin ja valmistellaan toimenpide-ehdotuksia poikkihallinnollisille toimille. Edistetään digitalisaation mahdollistamaa kausiasumista, monipaikkaisuutta ja liikkuvia palveluita ylläpitämään maaseudun yhdyskuntarakenteen kantokykyä, huoltovarmuutta sekä kokonaisturvallisuutta. Päivitetään kyläkaavoituksen opas edistämään älykkään sopeutumisen toteutumista huomioiden uusiutuva energiatuotanto. Edistetään kokeiluja yhtenäiskuntamallista luopumiseen ja kuntayhteistyön lisäämiseen mm. kaavoittajapulan ratkaisemiseksi. Toimet laaditaan tiiviissä yhteistyössä valtakunnallisten alueidenkäyttötavoitteiden ajantasaistamisen, kaupunki- ja maaseutupolitiikan toimien sekä laajemmin hallinnolliset ja alueelliset tasot läpäisevien politiikka- ja toimenpideohjelmien kanssa.

**4. Vaikutukset**

Rakennetun ympäristön sopeutuminen alhaisempaan väestömäärään ja voimistuvaan kausivaihteluun vahvistuu sekä edellytykset koko maan voimavarojen hyödyntämiselle, vihreän siirtymän toteutumiselle, huoltovarmuudelle sekä kokonaisturvallisuudelle paranevat. Ennakoiva poikkihallinnollinen yhteistyö lisääntyy.

**5. Voimavara- ja muut tarpeet**

Työ toteutetaan pääosin virkatyönä. Valmistelussa varaudutaan tarvittaviin asiantuntija- ja muihin palveluihin, joiden arvio on 400 000 euroa/hallituskausi (2024-2028). Määräraha-arvio voi vaihtoehtoisesti sisältää myös määräaikaisen henkilöresurssin strategia- ja toimenpideohjelmatyöhön. Arvioon voi sisältyä myös toimeenpanoa edistäviä koulutus- yms. kustannuksia.

Keskeisestä esitettävästä toimenpiteestä on erillinen Vihreän siirtymän aluesuunnittelun voimavarat –kortti. Tämän toimenpide sisältää myös muuntokoulutusta, jonka kustannukset eivät sisälly edellä esitettyyn arvioon.