**Suomen ilmastopolitiikka 2023-2027**

**Tausta**

Suomen ilmastopolitiikkaa raamittavat globaali Pariisin ilmastosopimus, EU:n mittava ilmastolainsäädäntö ja kansallinen ilmastolaki (423/2022). Pariisin ilmastosopimuksen toimeenpanon edistäminen on välttämätöntä, jotta ilmaston lämpeneminen voitaisiin rajata 1,5 asteeseen. Suomen etu on myös se, että EU:ssa asetetaan kunnianhimoinen päästövähennystavoite vuodelle 2040. Riittävän vahva tavoite tukee sitä, että EU on ilmastolain mukaisesti ilmastoneutraali viimeistään vuoteen 2050 mennessä. EU:n vahva yhteinen ilmastopolitiikka on myös Suomen elinkeinoelämän etu.

Kansallisessa ilmastolaissa on säädetty tavoitteesta, jonka mukaan Suomi on hiilineutraali viimeistään vuonna 2035 ja hiilinegatiivinen pian sen jälkeen. Tällä tavoitteella Suomi on asemoinut itsensä ilmastopolitiikan ja vihreän siirtymän edelläkävijöiden joukkoon ja antanut yrityksille ja muille toimijoille selkeän ja ennustettavan suunnan. Tavoitteet ovat linjassa Pariisin sopimuksen tavoitteen kanssa. Kansallisessa ilmastolaissa säädetään myös ilmastopolitiikan suunnittelu- ja raportointijärjestelmästä.

**2023-2027 toimet**

Vaalikaudella 2023-2027 on lain mukaan laadittava uusi keskipitkän aikavälin ilmastosuunnitelma sekä ensimmäinen uuden ilmastolain mukainen 9 §:ssä tarkoitettu pitkän aikavälin ilmastosuunnitelma (hyväksyttävä viimeistään vuonna 2025). Tieto maankäyttösektorin muuttumisesta nielusta päästölähteeksi edellyttää ympäristöministeriön näkemyksen mukaan myös uuden maankäyttösektorin ilmastosuunnitelman laatimista vaalikaudella. Maankäyttösektorin päästökehitys on haasteellinen kansallisen hiilineutraaliustavoitteen, luontokadon pysäyttämisen ja EU:n sitovien maankäyttösektorin velvoitteiden suhteen.

* Maankäyttösektorin nettonielua onkin vahvistettava ilmastolain mukaisesti ja nieluille tulee asettaa määrällinen tavoite. Myös valtion omistamien metsien hiilinielun vahvistamisesta on linjattava osana Metsähallituksen omistajapoliittista ohjausta.
* Valmisteilla oleva maankäytön muutosmaksu on otettava käyttöön ja varmistettava sen ohjaava vaikutus. Myös muutosmaksun soveltamisalan laajentamista tulee selvittää.
* Veropohjaiset ratkaisut tulee ottaa vahvemmin käyttöön osana nieluja vahvistavien ohjauskeinojen valikoimaa.
* Hiilineutraaliustavoitteen saavuttamiseen tarvitaan todennäköisesti myös ns. teknisiä nieluja. Niitä koskevien investointien vauhdittamiseen tarvittavia kannustimia on syytä selvittää ja arvioida teknisten nielujen roolia hiilinegatiivisuuden saavuttamisessa sekä tavoitteen asettamista teknisille nieluille vuodelle 2035. Lisäksi tulee selvittää erityyppisten teknisten nielujen vauhdittamiseen tarvittavat toimet ja kannustimet laajapohjaisessa yhteistyössä.

Valtioneuvosto on velvollinen seuraamaan suunnitelmien toteutumista suhteessa ilmastonmuutoksen hillintää ja sopeutumista koskeviin tavoitteisiin sekä laatimaan vuosittain ilmastovuosikertomus, jossa arvioidaan myös mahdollisten lisätoimien tarve. Arvioinnin pohjalta valtioneuvosto päättää tarvittaessa tavoitteiden saavuttamiseksi tarvittavista lisätoimista.

* Kansallisen ilmastolain tavoitteet tulee ilmastolain perusteluiden mukaan arvioida vuonna 2025. Arvioinnissa otetaan huomioon muun muassa uusin tieteellinen tieto, teknologian kehitys, muiden maiden päästösitoumukset ja mahdollisuudet kansainvälisten joustojen käyttöön sekä päästövähennystoimenpiteiden kustannustehokkuus. Arvioinnin perusteella tavoitteita voidaan tarkistaa ja mahdollisia joustoja hyödyntää siten, että varmistetaan kustannustehokkaan ja alueellisesti ja sosiaalisesti oikeudenmukaisen ilmastopolitiikan toteutuminen.

Kasvihuonekaasujen päästöjen vähentämistavoitteiden saavuttamiseen vaikuttaa merkittävästi EU:n päästökauppajärjestelmä ja muu EU-lainsäädäntö. Päästövähennykset toteutetaan kustannustehokkaasti EU-lainsäädännön alaisen ja laajentuvan päästökaupan avulla. EU:n ilmastolain mukaan komissio antaa ehdotuksensa EU:n 2040 ilmastotavoitteeksi kesäkuuhun 2024 mennessä. Päätös EU:n 2040 ilmastotavoitteesta tehdään Eurooppa-neuvostossa, aikaisintaan vuoden 2024 lopulla. On tärkeää, että Suomi ajaa EU:n 2030 ja 2050 ilmastotavoitteiden kanssa linjassa olevan 2040 EU-tavoitteen asettamista. Komission lainsäädäntöehdotukset EU:n 2040 ilmastotavoitteen toimeenpanemiseksi annetaan, kun 2040 tavoitteesta on sovittu. Ehdotukset annettaneen vuoden 2026 kuluessa, viimeistään 2027 alkupuolella, jotta myös kansalliselle toimeenpanolle jää riittävästi aikaa.

* Suomi ennakkovaikuttaa vahvasti Suomen kannalta mahdollisimman toimivan ja kustannustehokkaan lainsäädäntöehdotuskokonaisuuden puolesta.

Kansallisesti verot ja muut taloudelliset ohjauskeinot ovat lainsäädännön ohella keskeisiä instrumentteja.

* Energiaverotusta tulee uudistaa tukemaan johdonmukaisesti etenemistä hiilineutraaliin kiertotalouteen.
* Päästövähennystoimien vaikuttavuutta ei tule heikentää julkisen sektorin muilla toimilla.
* Ympäristön kannalta haitallisten tukien vähentämistä tulee edistää johdonmukaisesti
* Ruokajärjestelmän ilmastovaikutusten vähentämiseksi tulee valtaosa turvemaista ennallistaa tai siirtää kosteikkoviljelyyn, sillä niissä syntyy liki puolet ruokajärjestelmän päästöistä. Lihan määrä ruokavaliossa tulisi vähintään puolittaa vuoteen 2035 mennessä.

Fossiiliton liikenne edellyttää useita yhtäaikaisia toimia, jotka kannustavat ja tukevat kuluttajia ja toimialaa siirtymään fossiilittomiin tai vähähiilisiin vaihtoehtoihin. Näihin lukeutuu taloudellinen ohjaus, yhdyskuntarakenne, turvalliset ja laajat kevyen liikenteen väylät, kattava ja turvallinen joukkoliikenne pitkillä ja lyhyillä matkoilla sekä latausinfrastruktuuri esimerkiksi sähkö- ja vetyautoille.

* Liikenteen päästökauppa on toimiva markkinaehtoinen tapa ohjata fossiilisia päästöjä ja se otetaan käyttöön EU-laajuisesti vuodesta 2026. Jakeluvelvoitteen käyttöä keskeisenä päästövähennyskeinona liikenteessä, lämmityksessä ja työkoneissa tulee jatkaa seuraavalla hallituskaudella. Lämmityksessä ja työkoneissa käytettävän kevyen polttoöljyn jakeluvelvoitetta tulisi nostaa keskipitkän aikavälin ilmastosuunnitelman linjauksen mukaisesti.

Kunnilla on merkittävä rooli Suomen ilmastotavoitteiden saavuttamisen kannalta. Kunnat vastaavat alueillaan muun muassa kaavoituksesta, maankäytöstä, liikennesuunnittelusta, energiayhtiöiden omistajaohjauksesta, monien rakennusten lämmitystapavalinnoista, koulutuksesta ja julkisista hankinnoista. Kuntien tulee vastedes laatia ilmastosuunnitelma vähintään kerran valtuustokaudessa. Kunnat tarvitsevat myös jatkossa rahoitusta näiden suunnitelmien toimenpiteiden jalkauttamiseen.

Ilmastotoimia on toteutettava siten, että ne samalla vahvistavat luonnon monimuotoisuutta ja ehkäisevät saastumista. Työ ilmastonmuutoksen, luontokadon ja saastumisen ehkäisemiseksi on kytkettävä vahvemmin ja kattavammin osaksi laajoja päätöksentekoprosesseja, strategioiden ja toimien valmistelua sekä erityisesti osaksi taloudellisten vaikutusten arviointia.

* Ilmastoon, luonnon monimuotoisuuteen ja saastumiseen liittyvän ohjauksen johdonmukaisuutta on parannettava mm. säätämällä muihin lakeihin viittauksia ilmastolain tavoitteisiin ja ilmastopolitiikan suunnitelmiin. Esimerkiksi alueidenkäyttölaki, metsälainsäädäntö (metsälaki, laki Suomen metsäkeskuksesta, laki Metsähallituksesta), vesilainsäädäntö (vesilaki, vesihuoltolaki, tulvariskilaki, patoturvallisuuslaki), hankintalainsäädäntö ja huoltovarmuuslaki voisivat olla tällaisia. Myös maatalouden tukia koskevaan lainsäädäntöön olisi hyvä sisällyttää viittauksia ilmastolakiin.
* Valtioneuvoston eri strategioissa ja suunnitelmissa on tarkasteltava läpileikkaavasti, miten niissä esitetyt toimet vaikuttavat myös ilmastonmuutoksen hillintään ja luonnon monimuotoisuuteen.

Laaja-alainen ministerityöryhmä tulee perustaa linjaamaan ja yhteen sovittamaan ilmasto-, luonto-, energia ja talouspolitiikkaa. Ministerityöryhmän toimeksianto kattaa luonnon monimuotoisuuden ja muut keskeiset ympäristökysymykset.

* Ministerityöryhmän puheenjohtaja on ympäristö- ja ilmastoministeri ja jäseninä muut keskeiset ministerit (erityisesti VM, TEM, MMM, LVM). Ministerityöryhmä käsittelee hallitusohjelman ilmasto-, energia- ja luontopoliittisiin kokonaisuuksiin liittyvät asiat, kuten kasvihuonekaasupäästöjen vähentäminen, bio- ja kiertotalouden edistäminen, maankäyttösektorin ilmastotoimet ja luonnon monimuotoisuuden vahvistaminen.

Oikeudenmukaisen siirtymän sekä ilmasto- ja luontotoimien hyväksyttävyyden varmistamiseksi hallitus asettaa ilmastopolitiikan pyöreän pöydän, jonka puheenjohtajana toimii pääministeri.

* Vahvistetaan pyöreän pöydän roolia, toimintaa ja sen vaikuttavuutta ja varataan siihen tarvittavat resurssit. Pyöreän pöydän tehtävänantoa laajennetaan käsittämään myös luontokatoon liittyviä kysymyksiä. Jatketaan nuorten ilmasto- ja luontoneuvoston toimintaa vaalikauden ajan.

Suomella on vahva maine luotettavana kumppanina kansainvälisten ilmastosopimusten tavoitteisiin sitoutujana ja velvoitteiden toimeenpanijana. Suomen asiantuntemus arvostetaan korkealle, mistä seuraa Suomen kokoaan suurempi vaikuttavuus mm. kansainvälisissä ilmastoneuvotteluissa. Niukkenevien julkisten varojen maailmassa ei ole realistista odottaa Suomen ilmastorahoituksen kasvavan merkittävästi ja parhaimmassakin tapauksessa Suomi voi olla rahoittajana korkeintaan keskitasoa esim. Ruotsiin tai Norjaan verrattuna. Näin ollen paras tapa Suomelle vaikuttaa myös seuraavalla vaalikaudella on panostaa ministeriön asiantuntijoiden osallistumiseen kv-prosessien ytimeen, neuvotteluprosessien vetämiseen, asiantuntijaryhmien jäsenyyteen jne.

* Tällä hallituskaudella tulee varmistaa riittävät/nykytason mukaiset henkilö- ja toimintamenoresurssit kv-ilmastoprosesseihin vaikuttamiseen ja osallistumiseen.