## Vuoden 2035 hiilineutraaliustavoitepolun varmistaminen ja hiilinegatiivisuuden saavuttaminen 2035 jälkeen

**Luokittelu 1: perustelee virkanäkemystä**

**1. Tavoite**

* Suomi saavuttaa hiilineutraaliuden viimeistään vuonna 2035 ja hiilinegatiivisuuden tämän jälkeen ilmastolain mukaisesti.
  + Hiilineutraaliustavoitteen saavuttamisen seurantaa tiivistetään ja vahvistetaan tarpeen mukaan ilmastotoimia tavoitteen saavuttamisen varmistamiseksi.
  + Ilmastopolitiikan toimien valmistelu on jo käynnissä osana vuonna 2022 valmistuneiden ilmastosuunnitelmien toimeenpanoa.
  + Ilmastotoimilla luodaan myös edellytykset hiilinegatiivisuuden saavuttamiselle kasvattamalla poistumia ja ottaen huomioon ilmastolain päästövähennystavoitteet.

**2. Tausta ja kytkentä muihin politiikkatoimiin (YM:sä tai valtioneuvostossa)**

* Vuoden 2035 hiilineutraaliustavoite sisältyy ilmastolakiin. Käytännössä sen saavuttaminen tarkoittaa, että päästöt ja nielut saadaan tasapainoon viimeistään vuonna 2035. Ilmastopolitiikan suunnittelussa lähtökohtana ja laskentaoletuksena on että hiilineutraalius saavutetaan 21 Mt:n päästö- ja nielutasolla. Maankäyttösektorin uusimpien tietojen valossa (Tilastokeskus 14.12.2022) näyttää kuitenkin hyvin epävarmalta onko erityisesti nielujen pitäminen tällä tasolla mahdollista ilman uusia vaikuttavia toimia maankäyttösektorilla. Sen sijaan päästöjen vähentäminen on tuoreimpien tietojen perusteella edennyt suunnilleen laadittujen skenaarioiden ja suunnitelmien mukaisesti. Myös päästökehityksen pitämiseen tarvittavalla uralla liittyy kuitenkin epävarmuutta esim. edellytyksenä olevien investointien aikataulujen osalta. Päästökehitykseen liittyy myös uudenlaisia epävarmuustekijöitä johtuen käynnissä olevasta energiakriisistä. Päästövähennystoimien mitoitus on varsin niukka suhteessa sekä kansallisen ilmastolain mukaiseen 2030 päästövähennystavoitteeseen että vuoden 2035 hiilineutraaliustavoitteeseen.
* Teknisille nieluille ei ole tällä hetkellä selkeitä kannustimia EU-tasolla eikä tällaisia ole myös kansallisella tasolla. VN TEAS –hankkeessa ”Talteen otetun hiilidioksidin hyödyntäminen, varastointi ja poistoratkaisut” on tunnistettu useita mahdollisia ohjauskeinoja, joilla Suomi voisi vauhdittaa hiilidioksidin käytön ja poiston ratkaisuja. Politiikkasuosituksina esitetään muun muassa hiilidioksidin poistotavoitteiden kirjaamista ilmastolakiin sekä pyöreän pöydän perustamista tuomaan yhteen alan toimijoita. Lisäksi suositellaan selvitystä taloudellisista kannustimista edistää hiilidioksidin poiston käyttöönottoa.
* HO- nosto: Vapaaehtoiset ilmastotoimet ja päästökompensaatiot

**3. Esitettävät toimenpiteet**

* Hiilineutraaliustavoitteen saavuttamisen varmistamiseksi saatetaan tarvita nopeasti vaikuttavia ohjauskeinoja. Taloudellinen ohjaus ja esim. energiaverotus voi tarjota varsin nopeasti käyttöön otetavia keinoja puuttua päästö- ja nielukehitykseen. Ilmastopolitiikan taloudelliseen ohjauksen kehittämiseen on syytä panostaa jatkossa myös tavoitteiden saavuttamisen kustannustehokkuuden varmistamiseksi.
* Ilmastopolitiikan varautumista on kehitettävä siten että uusien tehokkaiden toimien valmistelu voi käynnistyä lyhyellä varoitusajalla. Varautumista ja reagointia tarvitaan erityisesti tilanteessa jossa hiilineutraaliustavoitteen saavuttamisen epävarmuus kasvaa. Ilmastopolitiikan seurannan keskeisenä työkaluna käytetään ilmastovuosikertomusta.
* Ilmastopolitiikan aiheuttamien kustannusten mahdollisessa kompensoinnissa on huolehdittava siitä, että kompensointi on rajattu ja kohdennettu siten, ettei tarkoituksettomasti heikennetä päästövähennystoimien vaikuttavuutta.
* On tarve selvittää ns. teknisten nielujen vauhdittamiseen tarvittavia kannustimia. Osana selvitystä arvioidaan teknisten nielujen roolia hiilinegatiivisuuden saavuttamisessa sekä tavoitteen asettamista teknisille nieluille vuodelle 2035. Selvitetään erityyppisten teknisten nielujen vauhdittamisessa tarvittavat toimet ja kannustimet laajapohjaisessa yhteistyössä.
* Tunnistetaan tarpeet vaikuttaa EU-tason kehikkoon ja tehdään vaikuttamistyötä yhteistyössä muiden samanmielisten maiden kanssa.
* Maankäyttösektorin toimien vahvistamisesta on laadittu erillinen muistio.

**4. vaikutukset (talous, työllisyys, päästövähennys, luonnon monimuotoisuus, jne)**

* Osana uusien toimien valmistelua on selvitettävä niiden vaikutukset huolellisesti ja monipuolisesti. On tärkeätä huolehtia siitä, ettei mikään ryhmä joudu kantamaan kohtuutonta taakkaa toimeenpantavan ilmasto- ja energiapolitiikan seurauksena.
* Vaikutusten arvioinnissa kiinnitetään päästövähennysvaikutusten lisäksi erityistä huomiota ilmastopolitiikan vaikutuksiin luontokadon ja saastumisen vähentämiseen. Pyrkimyksenä on synergioiden löytäminen näiden tavoitteiden kesken.

**4. Voimavara- ja muut tarpeet**

* Laaja-alainen VN TEAS –hanke