## Esitys teollisuuden päästösääntelyä koskevan lainsäädännön uudistamiseksi

Luokittelu 1: perustelee virkanäkemystä

**1. Tavoite**

* Kehitetään teollisuuden päästöjä koskevan lainsäädännön täytäntöönpanoa vastaamaan paremmin laaja-alaisiin ympäristö-, ilmasto- ja kiertotaloustavoitteisiin. Kehitystoimien myötä toiminnanharjoittajien ja viranomaisten hallinnollinen työ pystytään toteuttamaan nykyisten voimavarojen puitteissa ja samalla parantamaan lupakäsittelyn ennakoitavuutta ja sujuvuutta. Kehittäminen toteutetaan osana EU:n käsittelyssä olevan teollisuuspäästödirektiivin (IED) uudistamisen ja päästöportaaliasetuksen (IEP) kansallista täytäntöönpanoa. Komissio on esittänyt uusina vaatimuksina kaikille teollisuuslaitoksille pakollista ympäristöjärjestelmää ja sen osana teollisuuslaitoksien siirtymäsuunnitelmaa vuosille 2030-2050 puhtaaseen ja ilmastoneutraaliin tuotantoon sekä kiertotalouden mukaiseen toimintaan. Pakollisen ympäristöjärjestelmän tavoitteena on tukea laaja-alaisesti resurssitehokkuuden (ml. energia-, vesi- ja materiaalitehokkuus) ja kemikaalipolitiikan tavoitteiden toteutumista yhdessä ympäristöluvan päästöjä koskevien vaatimusten kanssa. Hankkeen tavoitteena on sovittaa yhteen ympäristöluvan ja ympäristöjärjestelmien menettelyt ja vaatimukset sekä luoda rajapinnat näiden menettelyiden välille. Hankeen osana kehitetään ja toteutetaan muutokset koskien valtion ja kuntien ympäristöviranomaisten asiakkaiden asioinnin digitalisaatiota ja teollisuuslaitoksia koskevien ympäristötietojen julkisen saatavuuden parantamista.
* Valmisteluaikataulu: direktiivineuvottelujen loppuun saattaminen ja hankkeen suunnittelu 2023, hankkeen toteutus 2024–2026

**2. Tausta ja kytkentä muihin politiikkatoimiin (YM:sä tai valtioneuvostossa)**

* Kehittämisen taustana on komission 5.4.2022 antamat lainsäädäntöehdotukset koskien teollisuuspäästödirektiivin uudistamista ja päästöportaaliasetusta, joiden tavoitteena on parantaa EU-lainsäädännön yhteensopivuutta erityisesti päästöjä koskevan sääntelyn sekä ilmasto- ja kiertotalouspolitiikan tavoitteiden yhteensopivuuden osalta.
* Hanke kytkeytyy pääministeri Marinin hallituksen ohjelman tavoitteena olevan lupajärjestelmien kehittämiseen niin, että Suomessa on jatkossa toimiva yhden luukun digitaalinen lupa. Hallituksen puoliväli- ja kehysriihessä 29.4.2021 tavoitteeksi asetettiin investointien lupamenettelyn tehostaminen kohti yhden luukun periaatetta ja lupamenettelyn digitalisoinnin kehittäminen.
* Kehittämisellä toimeenpannaan YM:n strategian terveellisiä elinympäristöjä koskevaa tavoitetta sekä tuetaan strategian muiden tavoitteiden toteutumista. Samalla osaltaan turvataan asukkaiden tiedonsaanti- ja vaikutusmahdollisuudet.

**3. Esitettävät toimenpiteet**

* EU-lainsäädäntöneuvottelut päättyvät vuonna 2023, jonka jälkeen arvioidaan muutostarpeet eri laeissa, tietojärjestelmissä ja digitaalisen asioinnin järjestelmissä. Arvioinnin jälkeen aloitetaan laaja-alainen täytäntöönpanohanke lainsäädännön ja tietojärjestelmien ajantasaistamiseksi.
* Hanke toteutetaan soveltuvin osin hyödyntäen Luvat ja valvonta -palvelua

**4. vaikutukset (talous, työllisyys, päästövähennys, luonnon monimuotoisuus, jne)**

* Parannetaan olemassa olevien lupamenettelyiden ja uuden ympäristöjärjestelmävaatimuksen toimivuutta ja yhteensopivuutta laaja-alaisten ympäristövaikutusten hallinnassa. Samalla helpotetaan investointien suunnittelua ja käynnistämistä sekä mahdollistetaan pitkän aikavälin ympäristötavoitteiden saavuttaminen olemassa olevien voimavarojen puitteissa.

**5. Voimavara- ja muut tarpeet**

* Kehittämisvaiheen rahoitustarve 1 milj. euroa jakautuen vuosille 2023–26 sisältäen 1 htv ministeriöön