## 1.2. Vaikutetaan valmisteilla olevaan EU:n maaperälainsäädäntöön ja toimeenpannaan kansallisesti EU:n maaperästrategia

**1. Tavoite**

* Terve maaperä on keskeisessä roolissa haettaessa ratkaisuja ilmastoneutraaliuden saavuttamiseen ja ilmastonmuutokseen sopeutumiseen, luontokadon pysäyttämiseen, kestävään ruokajärjestelmään, vihreän ja kierto(bio)talouden kehittämiseen, vesiensuojeluun ja terveydensuojeluun. Maaperänsuojelu tulee saada samalle tasolle vesien, ilman ja merien suojelun kanssa.
* EU:n maaperästrategian (COM(2021) 699) pohjalta komissio on valmistelemassa ehdotusta maaperän terveyslainsäädännöksi. Suomen tavoitteena on vaikuttaa siihen, että ehdotus ja lopullinen lainsäädäntö on tarkkarajainen ja oikeasuhtainen ja maaperän laatua koko EU:n alueella parantava.
* Maaperästrategian toimeenpanossa tavoitteena on luoda kansallisten maaperäasioiden kokonaisarkkitehtuuri ja maaperäasioiden hyvä kansallinen hoito, mikä johtaa maaperän hyvään tilaan.

**2. Tausta ja kytkentä muihin politiikkatoimiin (YM:sä tai valtioneuvostossa)**

* Pilaantuneita maita lukuun ottamatta maaperää ei tällä hetkellä koske erityisiä politiikkatoimia tai ohjelmia eikä sitä koskevia uhkia ole kattavasti tunnistettu. Toisaalta maaperä liittyy kiinteästi lukuisiin muihin politiikka-alueisiin (mm. ilmastonmuutoksen hillintä ja siihen sopeutuminen, maankäytön suunnittelu, maatalous, vesiensuojelu, luonnon monimuotoisuus).
* EU:n maaperästrategia COM(2022) 699 julkistettiin marraskuussa 2021 ja siitä on laadittu E-kirje ([E 16/2022 vp).](https://www.eduskunta.fi/FI/vaski/Liiteasiakirja/Documents/EDK-2022-AK-9140.pdf) E-kirjeen mukaan Suomi pitää tärkeänä mm. että maaperään kohdistuvat riskit arvioidaan ja, että maaperän suojeluun kohdistuvat toimet päätetään paikallisista ja kansallisista lähtökohdista käsin. Suomi korostaa, että strategian toimeenpanossa on kiinnitettävä huomiota jäsenvaltioiden lähtötilanteisiin ja olosuhteisiin huomioiden ympäristölliset, taloudelliset ja sosiaaliset näkökulmat sekä alueelliset vaikutukset.
* EU:n maaperästrategiaa on tarkoitus toimeenpanna muun muassa tulevan EU:n maaperälainsäädännön avulla. Komissio julkaisee lainsäädäntöehdotuksen arviolta kesäkuussa 2023. Lainsäädäntöehdotus tulee komissiolta saatujen tietojen mukaan sisältämään määritelmiä mm. maaperän terveydelle ja maan käyttöön otolle, maaperän terveyden indikaattoreita, maaperän kestävän käytön edellytykset, tavoitteen ravinnehävikille, kaivettujen maamassojen passin ja maaperän terveystodistuksen, pilaantuneiden maiden tunnistamiseen, rekisteröintiin ja puhdistamiseen liittyviä toimia sekä maaperän seurannan. Lainsäädäntöehdotukseen ennakkovaikuttamisen tueksi valmisteltiin [E-kirje E128/2022 vp](https://www.eduskunta.fi/FI/vaski/Liiteasiakirja/Documents/EDK-2022-AK-71675.pdf), joka hyväksyttiin EU-ministerivaliokunnassa 9.12.2022.
* Maaperästrategia ja maaperän terveyttä koskeva lainsäädäntöehdotus kuuluu EU:n Green Deal –kokonaisuuteen ja ne linkittyvät läheisesti useisiin EU:n vihreän kehityksen ohjelman aloitteisiin, etenkin EU:n biodiversiteettistrategiaan, ilmastonmuutokseen sopeutumisstrategiaan, saasteettomuustoimintaohjelmaan sekä EU:n pellolta pöytään strategiaan.

**3. Esitettävät toimenpiteet**

* Varaudutaan EU:n maaperän terveyslain neuvotteluihin sekä toimeenpanoon maaperäseurantoja ja tietopohjaa vahvistamalla. Valmistellaan ja toimeenpannaan maaperää koskevia ohjelmia ja strategioita täydentävä ja yhteen kokoava kansallinen toimenpideohjelma.”
* Vaikutetaan ennakollisesti ja neuvottelujen aikana valmisteilla olevaan EU:n maaperälainsäädäntöön, jotta lainsäädännöstä tulisi tarkkarajainen ja oikeasuhtainen ja jotta se parantaisi maaperän laatua koko EU:n alueella kustannustehokkaasti, ilmaston lämpenemistä hilliten sekä siihen sopeutuen ja luonnon monimuotoisuutta lisäten.
* Luodaan kansallisten maaperäasioiden kokonaisarkkitehtuuri ja toteutetaan maaperästrategian mukaiset ja kansalliset maaperään liittyvät toimet koordinoidusti muiden ministeriöiden ja virastojen kanssa.
* Varataan riittävät voimavarat isännättömien pilaantuneiden maiden kunnostamiseen, maaperän seurannan järjestämiseen sekä muihin maaperästrategian edellyttämiin toimiin.

**4. vaikutukset (talous, työllisyys, päästövähennys, luonnon monimuotoisuus, jne)**

Ennakkovaikuttamisen tueksi ympäristöministeriö on tilannut selvityksen, jossa arvioidaan maaperän terveyden tilaa Suomessa ja sitä, miten maaperästrategian tavoitteita voitaisiin toimeenpanna kansallisesti. Selvityksessä arvioidaan myös taloudellisia ja muita vaikutuksia.

Koska vesien kuormituksesta merkittävä osa tulee maaperän kautta, on maaperän terveyttä edistävillä toimilla myönteinen vaikutus vesiensuojeluun. Samoin maaperän terveys edistää luonnon monimuotoisuutta ja hiilen sidontaa. Terve maaperä on edellytys kestävälle ruoantuotannolle.

**4. Voimavara- ja muut tarpeet**

* Ennakkovaikuttamis- ja neuvotteluvaihe virkatyönä. Strategian ja lainsäädännön toimeenpanon voimavaratarpeet arvioidaan edellä mainitun selvityksen avulla.