## Vapaaehtoiset hiilimarkkinat - ilmastotoimien ja päästökompensaatioiden markkinoiden kehittäminen

**Luokittelu 1: perustelee virkanäkemystä**

**1. Tavoite**

* Kehitetään vapaaehtoisia hiilimarkkinoita informaatio-ohjauksen keinoin vaarantamatta valtion tai EU:n hiilineutraalisuustavoitteita.
* Parannetaan yritysten esittämien ilmastoon liittyvien väittämien luotettavuutta, ja siten suomalaisten yritysten toimintaedellytyksiä.

**2. Tausta ja kytkentä muihin politiikkatoimiin (YM:sä tai valtioneuvostossa)**

* Hiilidioksidipäästöjen vapaaehtoisen kompensoinnin ja erilaisten ilmastotekojen suosio on kasvanut viime vuosina. Kotimaiset vapaaehtoisen kompensaation ja ilmastotekojen markkinat ja palveluntarjonta ovat merkittävässä kasvun ja kehittymisen vaiheessa. Palveluiden kysyntää ovat lisänneet yritysten ja muiden organisaatioiden asettamat hiilineutraalisuustavoitteet sekä kuluttajien huoli ilmastonmuutoksesta. Yritysten tekemien ilmastoa koskevien väittämien osalta tiedon saatavuus ja luotettavuus ovat avainasemassa. Kuluttajien tulee saada ilman kohtuutonta vaivannäköä luotettavaa tietoa siitä, mitä yritys on tehnyt viestimänsä tavoitteen saavuttaakseen ja miten jäljelle jäävät päästöt on mahdollisesti hyvitetty.
* Kansainvälisellä ja EU -tasolla on seuraavan hallituskauden aikana käsiteltävänä seuraavia keskeisiä aloitteita:
  + Komission ehdottama sääntelykehikko hiilisertifikaateille
  + Komissio esittämät laajennukset kuluttajansuojadirektiiviin ja UCPD:hen
  + Komission ehdotus yritysvastuulainsäädännön muuttamisesta
  + Komission yritysvastuu aloite - Due Diligence
  + Komission CCUS tiedonanto
  + Voluntary Carbon Markets Iniative (VCMI) - Claims code, ja muut kv aloitteet
  + Pariisin sopimuksen kansainväliset markkinamekanismisääntöjen toimeenpano
* Alaa koskevat kansainvälisen ja EU:n toimintaympäristön ja sääntelykehikon tulevat muutokset ovat perustavanlaatuisia ja siten on tarpeen selvittää, miten muutokset vaikuttavat nykyiseen kansalliseen lainsäädäntöön ja toimintatapoihin sekä pelisääntöihin. Ennakointi kansainvälisen toimintaympäristön muutoksiin on erittäin tärkeää, jotta vältytään kansallisilta kansainvälisesti kehityksestä poikkeavilta erityisratkaisuilta vapaaehtoisiin hiilimarkkinoihin liittyen ja alalla toimiville yrityksille voitaisiin luoda markkinan kehityksen mahdollistava tarvittava investointivarmuus.
* On tarpeen arvioida, miten kansallista lainsäädäntöä, ohjeistuksia ja hiilidioksidipäästöjen raportointia tulisi päivittää pidemmällä aikavälillä. Tarpeen olisi myös arvioida kansainvälisen sääntelykehikon muutoksien merkitystä ja vaikutuksia mm. kansallisiin päästövähennyksiin, kuluttajansuojaan ja yritysten toimintaedellytyksiin. On tarpeen vastata myös kansallisen lainsäätäjän pidemmän aikavälin tietotarpeisiin, jotka liittyvät koko kansallisen ilmastopolitiikan ja vapaaehtoisten hiilimarkkinoiden sekä päästökompensaatioiden suhteeseen. Erityisesti teknisten nieluratkaisujen edistämiseen tulisi panostaa. Tavoitteena olisi vahvistaa merkittävästi tietopohjaa harkittaessa politiikkatoimia ja Suomen kantoja EU-tasolla ja kansallisella tasolla.
* Olisi syytä vahvistaa myös ilmastoon liittyvien väittämien valvonnan kompetenssia, kun EU:n aloitteet tulevat kansallisesti toimeenpantavaksi.

**3. Esitettävät toimenpiteet**

* 1 Perustetaan vapaaehtoisten hiilimarkkinoiden seurantaryhmä, johon kuuluu keskeiset ministeriöt, virastot ja tutkimuslaitokset sekä muut keskeiset markkinatoimijat. Osallistutaan EU-tasolla hiilenpoistojen menetelmien kehittämiseen työryhmissä.
* 2 Toteutetaan 2023 maaliskuussa alkava VN TEAS (Vapaaehtoisten ilmastotoimien kehittyvä kansainvälinen viitekehys) ympäristöministeriön johdolla. Hyödynnetään maaliskuussa 2023 valmistuvaa VN TEAS selvitystä hiilidioksidin käytöstä ja poistosta. Ryhdytään tarvittaviin toimenpiteisiin tutkitun tiedon perusteella.
* 3 Tehostetaan yritysten ilmastoon liittyvien markkinointiväittämien ohjeistusta ja valvontaa. Luodaan KKV:hen Ilmastoväittämä erikoisyksikkö vahvistamaan valvontaa ja luomaan ohjeistusta ennakoivasti.
* 4 Valmistaudutaan tulevaan EU-lainsäädäntöön arvioimalla ehdotetun EU:n hiilenpoistojen sertifikaattijärjestelmän hyötyjä ja haittoja, valtion, kansalaisten ja yritysten näkökulmasta. Toteutetaan järjestelmän teknisen toteutuksen arviointi.
* 5 Kehitetään päästökompensaatioyksiköiden tilastointia ja varmistetaan metodologioiden yhdenmukaisuus kansallisen kasvihuonekaasuinventaario- ja velvoitelaskennan kanssa.

**4. vaikutukset (talous, työllisyys, päästövähennys, luonnon monimuotoisuus, jne)**

* Positiivisia vaikutuksia talouteen erityisesti päästöyksiköiden tuottajille maankäyttösektorille. Mahdollisuus luoda lisäarvoa hiilenpoistoista sen tuottajille.
* Mahdollisuudet edistää teknologisia ratkaisuja hiilidioksidin käyttöön ja varastointiin, joilla voi olla myös vientimahdollisuuksia.
* Edistää Suomen mahdollisuuksia päästä ilmastotavoitteisiin eritysesti maankäyttösektorilla. Toiminnalla on tarkoitus luoda hyötyjä luonnon monimuotoisuudelle välillisesti, kun toiminta noudattaa DNSH periaatetta.
* Positiivisia vaikutuksia vientiteollisuuden toimintaedellytyksiin, kun suomalaiset yritykset saavat kilpailuetua vastuullisuudesta ja siitä että niiden esittämät ilmastotavoitteet nähdään luotettavina.

**4. Voimavara- ja muut tarpeet**

* Markkinoiden kehittäminen edellyttää osaamisen kehittämistä kilpailuttaja- ja kuluttajavirastossa, tilastokeskuksessa ja ympäristöministeriössä. Määräraha-arvio tarkentuu myöhemmin.