
**3.2.4. Varmistetaan ympäristöllisiin menettelyihin liittyvät voimavarat lupaviranomaisissa ja hallintotuomioistuimissa**

**Tausta:**

Ympäristöllisillä menettelyillä ja ympäristötehtävillä on sekä suoraan että välillisesti merkittävä rooli Suomen ilmasto- ja luontotavoitteiden saavuttamiseksi sekä investointien toteutumisen ja ennakoitavan toimintaympäristön, talouskasvun ja ympäristöriskien hallinnan kannalta. Yrityksille ympäristöhallinnon tehtävien hoito ja niiden organisointi näkyvät mm. lupamenettelyjen sujuvuutena, investointien toteutumisaikataulussa ja tietojen toimittamista koskevina velvoitteina. Lähestulkoon kaikki merkittävän mittaluokan fyysiset investoinnit vaativat jonkin ympäristöllisen menettelyn mukaisen luvan tai päätöksen. Joutuisalla lupakäsittelyllä on siten suuri merkitys yritysten toimintaympäristön vakauden ja ennustettavuuden ja myös vihreän siirtymän edellyttämien investointien toteutumisen kannalta.

Vuoden 2021 lopulla julkaistun luvituksen pullonkauloja selvityksen mukaan viranomaisen toiminnasta johtuvista ympäristölupakäsittelyjen pitkittymisen syistä merkittävin yksittäinen tekijä oli luvan valmis­telijan työkuorma. Vuonna 2021 valmistuneen ympäristönsuojelulain toimivuusarvioinnin (VNTEAS, taitossa) mukaan valvontaviranomaisten resurssit eivät vastaa tarvetta, kun otetaan huomioon lakiin aiemmin tehdyt sujuvoittamistoimet joiden myötä resurssitarpeet ovat siirtyneet jälkikäteiseen laillisuusvalvontaan.

ELY–uudistuksen toteutuksen jälkeen ympäristöhallinnon voimavaroja on leikattu merkittävästi. Toimintamenoilla palkatut voimavarat ovat vähentyneet 10 vuodessa ympäristövastuualueella 26%.



Toimintamenoilla palkatun henkilöstön vähentyminen on jatkunut myös vuoden 2018 jälkeen. Vuoden 2021 lopussa ELY –keskusten toimintamenoilla palkatun henkilöstön määrä oli noin 600. Aluehallintovirastojen ympäristölupavastuualueen pysyvän henkilöstön määrä on noin 130.

**Määräaikaiset lisävoimavarat vuoteen 205-2026 asti.**

Marinin hallitus sopi kehysriihessä 2022 seuraavista määräaikaisista voimavaralisäyksistä vihreään siirtymään liittyville lupaviranomaisille (taulukko 1.).

|  |  |  |  |  |  |  |  |
| --- | --- | --- | --- | --- | --- | --- | --- |
| taulukko 1.  milj. euroa | LTAE II 2022 | v.2023 | v.2024 | v.2025 | v.2026 | v.2027 | v. 2028 |
| 32.01.02 ELY-keskusten toimintamenot | 2,05 | 4,1 | 4,1 | 4,1 | 0 | - | - |
| 28.40.01 Aluehallintovirastojen toimintamenot (samanaikaisesti nostetaan ympäristölupien kustannusvastaavuutta 60-70% tasolle) | 1,05 | 2,5 | 2,5 | 1,5 | 1 | - | - |
| 35.20.37 Vihreän siirtymän investointien vauhdittaminen kunnissa ja maakunnissa | 0,75 | 2 | 0 | 0 | 0 | - | - |
| 32.01.08 Turvallisuus ja kemikaaliviraston toimintamenot | 0,25 | 0,5 | 0,5 | 0,5 | 0 | - | - |
| 25.10.03 Muiden tuomioistuinten toimintamenot | 1,5 | 3,0 | 3,0 | 3,0 | 3,0 | 3,0 | 3,0 |

**Tavoite:**

Esityksen tavoitteena on turvata lupaviranomaisten voimavarat sekä lupamenettelyjen sujuvuus. Määräaikaisia lisävoimavaroja kohdentamalla ei pystytä korvaamaan pysyvän henkilöstön vähentymistä lupatehtävistä. Osaavan henkilöstön rekrytointi on vaikeutunut.

On syytä korostaa, että ympäristöasiat ja –luvitus ovat laaja kokonaisuus ja vaativat monenlaista erityisasiantuntemusta muun muassa vesitalousasioista (rakentaminen, säännöstelyt, vedenotto, pohjavesiasiat, ojitus, järjestely ym.) teollisuudesta, energiantuotannosta, jätehuollosta, eläinsuoja-asioista, kaivosasioista, turvetuotantoasioista, satamista, lentokentistä, korvausasioista, hallintopakoista sekä luonnonsuojeluasioista. Koska edellä mainittujen asioiden käsittely vaatii syvällistä ammattitaitoa, niiden käsittelyyn pitää olla käytettävissä parhaat asiantuntijat toiminnan sijaintipaikasta riippumatta. Ympäristöä ja päästöjä koskevien EU-direktiivien ohjaava vaikutus lupa- ja valvontamenettelyissä ja niiden tulkintaa koskeva EU-tuomioistuimen tulkintaa sitova oikeuskäytäntö korostavat asiantuntemuksen kokoamisen tarvetta, jotta varmistetaan ympäristölainsäädännön oikea ja mahdollisimman yhdenmukainen toimeenpano eri puolilla maata investointien turvaamiseksi. Siten keskisuuret ja sitäkin suuremmat laitokset, joiden ympäristövaikutukset ulottuvat laajemmalle alueella ja joiden lupa- ja valvonta-asioiden käsittely edellyttää enemmän teknistä, juridista ja taloudellista sekä monipuolisempaa luonnontieteellistä osaamista, on tarkoituksenmukaista sijoittaa viranomaiseen, jossa voidaan osoittaa kulloistakin hanketta varten maan parhaat osaajat aluerajoista riippumatta.

**Esitys:**

Vihreän siirtymän investointien vauhdittamiseen liittyvät voimavarat varmistetaan kohdentamalla riittävät toimintamenomäärärahat pysyvän henkilöstön palkkaamiseen keskeisissä lupaviranomaisissa sekä hallinto-oikeuksissa.

Vuoden 2024 alusta alkaen kohdennetaan ympäristöllisiin lupatehtäviin yhteensä 6,6 milj. euron lisämäärärahavuosittain pysyvänä toimintamenolisäyksenä määräaikaisen voimavaralisäyksen sijaan. Määrärahalla turvataan ympäristöluvitukseen liittyvät voimavarat ja osaaminen.

Vastaavasti hallintotuomioistuimiin osoitetaan pysyvä 3,3 milj. euron lisäys toimintamenoihin nykyisen vuoden 2028 asti olevan määräaikaisen tasonkorotuksen sijaan.

Lisäksi on tarpeen varmistaa ja seurata, ettei ympäristöluvitukseen liittyvistä tehtävistä vähennetä pysyvää henkilöstöä ja ettei investointien lisääntyminen johda tilanteeseen, jossa voimavarojen vähyys hidastaisi lupakäsittelyä.