**KORJAUSAVUSTUSTEN MÄÄRÄRAHAT TURVATAAN JA LAINSÄÄDÄNTÖÄ KEHITETÄÄN**

**1. Tavoite**

Ikääntyvien ja vammaisten ihmisten asumista omassa kodissaan tuetaan korjausavustuksilla. Korjausavustusta on saatavilla oikea-aikaisesti ja se turvaa tehokkaasti kotona asumisen jatkumista. Avustuksilla myös parannetaan asuinrakennuskannan esteettömyyttä yleisesti. Avustusten riittävä rahoitus on varmistettu.

**2. Tausta ja kytkentä muihin politiikkatoimiin**

Uudistettu korjausavustuslaki ja –asetus tulivat voimaan vuonna 2017. Laissa säädetään valtionavustuksista hissien jälkiasentamiseen, liikkumisesteiden poistamiseen asuinrakennuksissa sekä iäkkäiden ja vammaisten henkilöiden asuntojen korjaamiseen. Lakia uudistettaessa valtionapuviranomaisen tehtävät siirrettiin kunnilta ARA:lle. Vuoden 2020 alusta lähtien lain nojalla on avustettu myös asuinrakennuksen tai asunnon kuntotutkimuksia ja perusparannusten suunnittelua.

Avustettavien toimenpiteiden on oltava tarkoituksenmukaisia rakennuksen tai asunnon odotettavissa oleva asuinkäyttöaika ja asuinkäyttötarve huomioon ottaen. Iäkkäiden ja vammaisten henkilöiden asuntojen korjausavustuksissa edellytetään lisäksi, että hakijan ruokakunta on sosiaalisesti sekä tulojensa ja varallisuutensa vähäisyyden vuoksi kokonaisuutena arvioiden sellaisessa asemassa, että avustuksen myöntäminen on tarpeen korjaus- tai muiden avustettavien toimenpiteiden toteuttamiseksi. Asetuksella säädettyjä hakijaruokakunnan tulorajoja on tarkistettu viimeksi vuonna 2018.

Korjausavustuksia on vuosina 2019−2021 myönnetty yhteensä noin 25−26 miljoonaa euroa vuosittain. Avustusten tarpeen arvioidaan lähivuosina kasvavan muun muassa väestön ikääntymisen johdosta. Myös inflaation kasvun arvioidaan lisäävän tarvetta avustuksille. Jo nyt kustannusten nousu aiheuttaa hankkeiden peruutuksia avustuksesta huolimatta. Nykyinen julkisen talouden kehyksissä korjausavustuksiin varattu summa on tähän nähden riittämätön.

Viime vuosina korjausavustuksiin on osoitettu määrärahaa sekä valtion talousarviossa että myöntövaltuutena valtion asuntorahastosta. Vuonna 2023 talousarvion määräraha laski vain 450 000 euroon. Tällainen suuntaus heikentää avustusten käytettävyyttä, sillä asuntorahaston valtuus on käytettävissä vain vuoden, kun taas talousarvion siirtomäärärahan käyttöaika on kolme vuotta.

Riittävän rahoituksen turvaamisen lisäksi vaalikaudella 2023−2027 on aika arvioida sääntelyn toimivuus ja tehdä tarvittavat korjaukset. Kiireisimmin on uudistettava iäkkäiden ja vammaisten henkilöiden asuntojen korjausavustusten tulorajat. Vuonna 2020 lähes neljäsosa hakemusten hylkäyksistä johtui tulorajan ylittymisestä. Vuonna 2023 työeläkeindeksi on noussut 6,8 prosenttia ja kansaneläkeindeksi 4,2 prosenttia, mikä lisää tulorajojen niukkoja ylityksiä. Muita tarkastelutarpeita liittyy avustusten kohdentumiseen tarkoituksenmukaisella ja yhdenvertaisella tavalla, hakijoiden varallisuuden arviointiin sekä menettelyjen sujuvuuteen ja ymmärrettävyyteen hakijoiden kannalta. Esimerkiksi erilliseen aloituslupamenettelyyn liittyy väärinymmärrysten riski.

**Asuntopoliittisessa kehittämisohjelmassa 2021-2028** tavoitteena on, että eri puolilla maata on miljoona esteetöntä asuntoa vuoteen 2030 mennessä. Siksi varmistetaan korjausavustusten tulo- ja varallisuusrajojen ajantasaisuus.

**Kansallisen ikäohjelman** tavoitteiden mukaan vuoteen 2023 mennessä on kehitetty, korjattu ja rakennettu ikääntyneille soveltuvia esteettömiä ja muunneltavia asuntoja. Asuntokannan korjaaminen on tärkeä keino asuntokannan muuttamisessa tarpeita vastaavaksi. Tässä valtion korjausavustukset ja korjausneuvonta ovat tärkeitä.

**YK:n yleissopimus vammaisten henkilöiden oikeuksista** on saatettu Suomessa voimaan vuonna 2016. Sopimuspuolet mm. varmistavat, että vammaisilla henkilöillä on yhdenvertaisesti muiden kanssa mahdollisuus valita asuinpaikkansa sekä se, missä ja kenen kanssa he asuvat, eivätkä he ole velvoitettuja käyttämään tiettyä asumisjärjestelyä. Yleissopimuksen kansallisen toimintaohjelman mukaan laitosasumisen sijaan painotetaan yksilöllisiä asumisratkaisuja. Tavoitteena on mm. turvata korjausavustusten saatavuus ja edistää hissien rakentamista olemassa olevaan asuntokantaan.

**3. Esitettävät toimenpiteet**

* Korjausavustuksiin osoitetaan vuosittain riittävä määräraha (30 milj. euroa/vuosi), jotta mahdollisimman moni ikääntyvä tai vammainen voi jatkaa kotona asumista.
* Korjausavustuslainsäädäntö ja siihen sisältyvät tulorajat päivitetään siten, että lainsäädäntö tukee avustusten kohdentamista tarkoituksenmukaisesti ja oikeudenmukaisesti. Ajankohta: 2023-2024
* Päivityksen tueksi selvitetään avustusten kohdentumista ja vaikuttavuutta nykyisen lainsäädännön voimassaoloaikana sekä lainsäädännön toimivuutta mm. hakijoiden tulojen ja varallisuuden tarkastelun sekä menettelyjen osalta. Ajankohta: 2023

**4. Vaikutukset**

* Perustuslain 19 §:n 4 momentin mukaan julkisen vallan tehtävänä on edistää jokaisen oikeutta asuntoon ja tukea asumisen omatoimista järjestämistä. Korjausavustuksilla edistetään vammaisten ja ikääntyvien mahdollisuutta valita asuinpaikkansa yhdenvertaisesti muiden ihmisten kanssa.
* Ennusteiden mukaan iäkkäiden määrä erityisesti vanhimmissa ikäryhmissä kasvaa samalla kun lasten ja työikäisten määrä vähenee. Asunnon ja asuinolojen toimivuuden ja turvallisuuden arviointi hyvissä ajoin ennen vanhuusvuosia tukee kotona asumista ja itsenäistä elämistä sekä pienentää riskejä esimerkiksi tapaturmiin. Asuntojen ennakoivalla korjaamisella hillitään asukkaalle kerralla koituvia kustannuksia ja myöhennetään tarvetta siirtyä palveluasumisen piiriin.
* Olemassa oleva rakennuskanta säilyy käyttökelpoisena, kun esteettömyyttä parannetaan asunnoissa ja asuinrakennusten yleisissä tiloissa. Asunnot säilyttävät myös arvonsa paremmin. Miljoonan esteettömän asunnon tavoite saavutetaan uudisrakentamisen ja olemassa olevan rakennuskannan korjaamisen yhteisvaikutuksena.

**5. Voimavara- ja muut tarpeet**

Korjausavustusmäärärahojen riittävyys turvataan vuosittain 30 miljoonalla eurolla. Määräraha osoitetaan ensisijaisesti valtion talousarviossa kolmivuotisena siirtomäärärahana.

Lainsäädännön toimivuus ja päivitystarpeet selvitetään T&K-rahoituksella.