## Kaupunkiseutujen kuntien ja valtion välistä MAL-sopimusmenettelyä jatketaan ja vaikuttavuutta lisätään

Jatketaan MAL-sopimusmenettelyä seitsemällä suurimmalla kaupunkiseudulla. Vahvistetaan toimenpiteiden kytkeytymistä kansallisiin ilmastotavoitteisiin, valtakunnallisen liikennejärjestelmäsuunnitelman tavoitteisiin ja toimenpiteisiin sekä valtioneuvoston asuntopoliittisen kehittämisohjelman linjauksiin. MAL-sopimusten toimenpiteillä vahvistetaan yhdyskuntarakenteen ja liikennejärjestelmän kestävyyttä ja tehokkuutta, asuntotuotannon monipuolisuutta ja riittävyyttä, elinympäristön laatua, viherverkostoja, luonnon monimuotoisuutta sekä kulttuurihistoriallisten arvojen säilymistä.

**Tavoite**

Maankäytön, asumisen ja liikenteen (MAL) sopimusmenettelyn lähtökohtaisena tavoitteena on eheän, toimivan ja kilpailukykyisen kaupunkiseudun luominen, yhdyskuntarakenteen ja liikennejärjestelmän yhteensovittaminen sekä vihreän ja digitaalisen siirtymän edistäminen. MAL-sopimus on valtion ja suurten kaupunkiseutujen kuntien välinen työkalu, jonka avulla tuetaan kaupunkiseutujen toimenpiteitä kansallisten ja kansainvälisten ilmastotavoitteiden saavuttamiseksi, kansainvälisen kilpailukyvyn vahvistamiseksi sekä sosiaalisesti, taloudellisesti, kulttuurisesti ja ympäristöllisesti kestävän elinympäristön muodostamiseksi. Kasvavilla kaupunkiseudulla turvataan kasvun ja elinvoiman kannalta tarpeellinen, kohtuuhintainen asuntotuotanto sekä kehitetään yhdyskuntarakennetta ensisijaisesti olemassa olevaan liikenneinfrastruktuuriin tukeutuen. Sopimusten avulla luodaan edellytyksiä tonttitarjonnan lisäämiselle kestävän saavutettavuuden kannalta parhaille paikoille luonto- ja kulttuurihistoriallisia arvoja heikentämättä. MAL-sopimukset ovat myös keino edistää valtakunnallisen liikennejärjestelmäsuunnitelman tavoitteita yhdessä kaupunkiseutujen kanssa.

MAL-sopimusprosessi vahvistaa kaupunkiseudun kuntien keskinäistä yhteistyötä ja sitoutumista sovittuihin tavoitteisiin ja toimenpiteisiin yhteistyössä valtion kanssa. Sopimusprosessi vahvistaa myös valtion sisäistä työnjakoa ja resurssien ohjaamista.

### MAL-sopimusmenettely tukee kansallisten kestävyystavoitteiden, kuten Suomen hiilinegatiivisuuden edistämistä, luontokadon ja saastumisen pysäyttämistä, vihreää siirtymää kasvun perustana sekä elinympäristöjä ja uusia ratkaisuja sujuvan arjen tukena kaikissa elämäntilanteissa.

**Tausta**

Suomi on kansallisesti sitoutunut merkittäviin päästövähennystavoitteisiin. Kasvavien kaupunkiseutujen kehittämisen ylätavoitteina korostuvat ilmastohaasteisiin vastaaminen, ja samalla elinvoiman ja kilpailukyvyn parantaminen ja tarvetta vastaavan asuntotuotannon edellytysten turvaaminen yhdyskuntarakenteen hajautumista estämällä ja kestävämpiä liikkumismahdollisuuksia edistämällä. Kaupunkiseutujen kehittämisen keskeisiä päämääriä ovat rakennetun ympäristön hiilineutraalisuuden edistäminen, luontoarvojen ja kulttuurihistoriallisten arvojen säilymisen varmistaminen, vihreä siirtymä sekä asuinympäristöjen monimuotoisuuden ja sosiaalisen kestävyyden turvaaminen.

Yhteisvastuullinen sopimuksiin perustuva kehittäminen edistää tavoitteisiin pääsemistä siten, että samalla edistetään tasa-arvoisen, turvallisen, terveellisen ja viihtyisän yhdyskuntarakenteen muodostumista, edistetään kohtuuhintaista asumista sekä parannetaan kaupunkiseutujen kansainvälistä kilpailukykyä ja puitteita elinkeinotoiminnalle. Toimiva yhdyskuntarakenne liikennejärjestelmineen tukee kestävien kulkumuotojen osuuden kasvua.

Tällä hetkellä MAL-sopimukset on solmittu seitsemälle suurimmalle kaupunkiseudulle: Helsingin, Tampereen, Turun, Oulun, Jyväskylän, Kuopion ja Lahden kaupunkiseuduille, joiden alueella asuu noin 55 prosenttia suomalaisista. Sopimukset on tehty 12-vuotisina ja ne ovat voimassa vuoteen 2031 saakka. Liikenteen toimenpiteiden osalta pohjana toimii valtakunnallinen liikennejärjestelmäsuunnitelma. Sopimusten mukaisesti konkreettiset toimenpiteet päivitetään eduskuntavaalikausittain.

**Voimavaraehdotukset**

MAL-sopimuksiin liittyvien asuntopoliittisten tukimuotoja jatketaan.

Käynnistysavustukset vuokra-asuntojen rakentamiseen 39milj e / vuosi ja avustukset kunnallistekniikkaan 25milj e / vuosi

Sopimusten toteutuminen edellyttää riittävää rahoitustasoa myös liikenteen toimenpiteisiin. Valtion liikennerahoitus MAL-kaupunkiseuduilla osoitetaan koko valtakunnallisen liikennejärjestelmäsuunnitelman rahoituksesta.