## **Ikääntyneiden asumisen ennakointia ja varautumista vahvistetaan**

**Tavoitteet**

Ikäohjelmassa asumisen tavoitteena on, että vuonna 2030 asuminen ja asuinympäristöt ovat ikäystävällisiä. Alatavoitteet ovat:

* Ihmiset ennakoivat ja varautuvat ikääntymisen haasteisiin asumisessaan
* Ikääntyneille soveltuvia esteettömiä ja muunneltavia asuntoja on kehitetty, korjattu ja rakennettu
* Asuinympäristöjen suunnittelussa ja kehittämisessä on huomioitu ikääntyvien tarpeet, yhteisöllisyys, osallisuus ja teknologian hyödyntäminen.

**Tausta ja vaikutukset**

Vuonna 2030 maassamme on noin 1,5 miljoonaa yli 65-vuotiasta. Ikäystävällisen asumisen ja asuinalueiden merkitys on suuri vanhenevan väestön kotona asumisessa. Hyvillä asuinoloilla ja asuinympäristöillä tuetaan ikääntyneiden toimintakykyä ja arkea sekä voidaan osaltaan vähentää palvelujen tarvetta. Toimenpiteet liittyvät olemassa olevan asuntokannan korjaamiseen, uustuotannon asumisratkaisuihin ja ikäystävällisten asuinalueiden kehittämiseen.

Ympäristöministeriön Ikääntyneiden asumisen kehittämisohjelmassa vuosina 2020-2022 tuettiin ikääntyneiden ja kuntien varautumista tuleviin asumisen tarpeisiin. Korjausavustukset ja valtionavustukset kuntien ja kuntayhtymien kehittämishankkeisiin ovat tärkeimmät tuen muodot. Valtionavustuksia osoitettiin yhteensä 3 milj. €. Ne kannustivat kuntia suunnittelemaan ikäystävällisen asumisen ja asuinympäristöjen kehittämistä monenlaisilla keinoilla.

Asuntopoliittisessa kehittämisohjelmassa 2021-2028 todetaan, että esteettömiä asuntoja tarvitaan ikääntyneiden kotona asuminen mahdollistamiseksi. Esteettömän uustuotannon lisäksi esteetöntä asuntokantaa saadaan hissien jälkiasennuksilla sekä iäkkäiden ja vammaisten henkilöiden asuntojen esteettömyyskorjauksilla. Tavoitteena on, että eri puolilla maata on miljoona esteetöntä asuntoa vuoteen 2030 mennessä. Siksi varmistetaan korjausavustusten tulo- ja varallisuusrajojen ajantasaisuus sekä tuetaan kuntia ikääntyneiden asumisen ennakoinnissa ja varautumisessa.

**Toimenpiteet Ikäohjelmassa 2023-2027** (valtioneuvoston periaatepäätös 15.12.2022)

* Tuetaan ikääntyneiden asumisen ennakointia ja varautumista asumisen neuvontaa ja korjausneuvontaa lisäämällä
* Vahvistetaan kuntien ja hyvinvointialueiden ikääntyneiden asumisen ja asumispalveluiden kehittämistä
  + Vanhuspalvelulain toteutuksen tuki ja osaamisen lisääminen asumisessa ja asumispalveluissa
  + Tuki kuntien ja hyvinvointialueiden kehittämishankkeisiin
* Edistetään asuntokannan korjaamista ikäystävälliseksi, esim.
* Korjausavustusten saatavuuden turvaaminen ja avustusehtojen ajantasaisuuden tarkistaminen
* Kehitetään ja lisätään ikääntyneiden asumisratkaisuja, esim.
* Sosiaalihuoltolain yhteisöllisen asumisen ja muun välimuotoisen asumisen kehittäminen ja toteuttaminen ARAn erityisryhmien asumisen investointiavustuksella.

**Määrärahatarpeet**

Korjausavustusmäärärahojen riittävyys turvataan vuosittain 30 miljoonan eurolla. Määrärahatarve avustukseen ARA-kannan korjaamiseksi väestöltään vähenevillä alueilla ikääntyneille sopivaksi 5-7 milj. euroa vuodessa. Ikäohjelman asumisen osuuden toteuttamiseksi kuntien ja hyvinvointialueiden valtionavustuksiin sekä muuhun toteutukseen tarvitaan vuosina 2024-2026 yhteensä 3,5 milj. €.