Ylijohtaja Ismo Tiainen, Konserniohjaus ja kansainväliset asiat, ympäristöministeriö

Puh. +358 40 504 7494

Kehittämisjohtaja Juho Korpi, ympäristöministeriö

Puh. +358 50 434 3348

## EU-vaikuttaminen ympäristöministeriön toimialalla

**1. Tavoite**

Tavoitteena on, että Suomi vaikuttaa EU:n ympäristö- ja ilmastopolitiikassa aktiivisesti ja ennakoivasti. EU:n tulisi panostaa sellaisiin teknologioihin, investointeihin ja ohjauskeinoihin, jotka vähentävät kasvihuonekaasupäästöjä, edistävät kiertotaloutta, luonnon monimuotoisuutta ja kasvattavat talouden perustana olevaa luontopääomaa sekä turvaavat EU:n kansalaisten hyvinvointia, huoltovarmuutta ja kriisinkestokykyä.

EU:lla on johtava rooli monissa kansainvälisissä ympäristösopimusneuvotteluissa. Suomi on sitoutunut kansainvälisiin sopimuksiin ilmastonmuutoksen hillitsemiseksi ja luontokadon pysäyttämiseksi.

Suomi jatkaa aktiivista rooliaan EU:ssa monenvälisen kansainvälisen yhteistyön edistämiseksi ja kehittämiseksi ilmasto- ja ympäristöpolitiikan aloilla.

**2. Tausta ja kytkentä muihin politiikkatoimiin (YM:ssä tai valtioneuvostossa)**

Kestävä kehitys on EU:n yleinen tavoite ja EU on sitoutunut ympäristönsuojelun korkeaan tasoon ja ympäristön laadun parantamiseen (Euroopan unionista tehdyn sopimuksen 3 artikla).

EU:n ympäristöstandardit, jotka on kehitetty vuosikymmenien aikana, ovat maailman korkeimpien joukossa. EU:n ympäristösäädöksiä uudistetaan aika ajoin, jotta ne vastaavat viimeisimpään tieteen ja teknologian kehityksen mukaiseen tilanteeseen. EU on ympäristö- ja ilmastoalan edelläkävijä. Tämä on myös kilpailuetu globaaleilla markkinoilla. Ympäristöpolitiikka auttaa EU:n taloutta olemaan ympäristöystävällisempi, suojelee Euroopan luonnonvaroja ja turvaa EU:ssa asuvien kansalaisten terveyttä ja hyvinvointia.

Euroopan unionilla on jäsenvaltioiden kanssa jaettu toimivalta ympäristöpolitiikassa. EU:n ympäristöpolitiikkaa toteutetaan pääsääntöisesti lainsäädännöllä, ja sen hyväksyvät neuvosto (määräenemmistöllä) ja Euroopan parlamentti tavallisessa lainsäätämisjärjestyksessä komission ehdotusten pohjalta. Valtaosa kansallisesta ympäristölainsäädännöstä on peräisin EU:sta. Ympäristöministeriöllä on keskeinen rooli tämän lainsäädännön yhteensovittamisessa. EU:n ympäristösääntely kattaa esimerkiksi jätteisiin, päästöihin, ilmanlaatuun, vesien ja merien tilaan, kemikaaleihin ja luonnon monimuotoisuuteen sekä ilmastonmuutoksen hillintään liittyviä toimia.

EU:n ympäristöalan toimilla ja sääntelyllä on kytkentöjä myös rakentamisen ja alueiden käytön, maa- ja metsätalouden sekä energia-, terveys- ja liikennesektorin toimiin.

**3. Esitettävät toimenpiteet**

* Suomi käy aktiivista dialogia komission ja muiden keskeisten toimijoiden (jäsenvaltiot, Euroopan parlamentti) kanssa eri tasoilla vaikuttaakseen siihen, että komission (2024–2029) ohjelmassa ja tulevissa vuotuisissa työohjelmissa vihreä siirtymä toimii EU:n talouden perustanaja tarjoaa keinoja kolmoiskriisin (ilmastonmuutos, luontokato, saastuminen) ratkaisemiseksi.
* Suomi vaikuttaa siihen, että pystymme edistämään omia hyviä kolmoiskriisin ratkaisemiseen tähtääviä käytäntöjämme ympäristöpolitiikan alalla myös EU-tasolla. Suomelle pienenä jäsenvaltiona on tärkeää, että aloilla, jotka vaikuttavat vahvasti sisämarkkinoiden toimintaan, kaikilla toimijoilla on yhteiset pelisäännöt (LPF = level playing field). Samalla Suomi vaikuttaa siihen, että EU-tason toimet ovat vaikuttavia ja että niistä johtuvat hallinnolliset ja taloudelliset velvoitteet jäsenvaltioille pysyvät kohtuullisina.
* Ilmastotoimien osalta on keskeistä osallistua ja vaikuttaa komission valmisteluun, joka liittyy EU:n ilmastolain mukaiseen 2040 ilmastotavoitteen asettamiseen Pariisin sopimuksen lämpötilatavoitteiden ja menettelytapasitoumusten kanssa. Suomi ajaa kunnianhimoisen päästövähennystavoitteen asettamista vuodelle 2040.
* Luonnon monimuotoisuuden turvaaminen on nousemassa yhdeksi keskeisimmäksi EU-politiikan kysymykseksi tulevalla komission ohjelmakaudella ja se on ilmastonmuutoksen torjunnan rinnalla keskeinen osa vihreän siirtymän toteuttamista. Suomi vaikuttaa siihen, että EU:n toimet ovat vaikuttavia ja johdonmukaisia kansainvälisten sitoumustemme sekä EU:n biodiversiteettistrategian kanssa.
* Suomi vaikuttaa ja varmistaa omalla toiminnallaan, että EU on myös jatkossa ympäristö- ja ilmastotoimien globaali edelläkävijä ja osallistuu aktiivisesti näiden alojen kehitykseen jo kansainvälisten neuvottelujen vaiheessa. Tämä on tärkeää, koska EU toimeenpanee näiden sopimusten sitoumuksia ympäristö- ja ilmastoalan lainsäädännöllään.