Vesien ja Itämeren hyvä tila saavutetaan

*Tavoitetila: Itämeren ja vesistöjen hyvä tila sekä ravinteiden vähentämis- ja ympäristötavoitteet on saavutettu. Meri- ja vesiluonnon monimuotoisuuden tila on hyvä. Kaikille riittää laadukasta juomavettä. Vesien ja Itämeren tilan parantamiseen sitoutetaan yhä enemmän paikallisia ja alueellisia toimijoita. kansainvälisesti merien ja vesien ongelmien ratkaisijana Suomella on osaava ja sitouttava toimintatapa.*

Vesiensuojelun tehostamisohjelmaa jatketaan vuosina 2024-27

***Tavoite:***

Tavoitteena on Itämeren, sisä- ja pohjavesien tilan parantamiseen tähtäävien toimien tehostaminen jatkamalla vesiensuojelun tehostamisohjelman toteuttamista vuosina 2024-2027 sisältäen myös Saaristomeren tilan parantamisen. Alueelliset toimijat, kuten yritykset, kunnat ja yhdistykset haluavat toimia puhtaiden vesien puolesta. Valtion avustukset auttavat sitouttamaan alueellisia toimijoita ja kanavoimaan yksityistä rahoitusta vesienhoitotoimiin.

***Tausta:***

Valtioneuvoston hyväksymissä vesien- ja merenhoitosuunnitelmissa vuosille 2022-2027 esitetään tarvittavat toimet vesien ja meren hyvän tilan saavuttamiseksi ja turvaamiseksi. Toimenpiteiden toteuttamiseksi tarvitaan valtion rahoituksen turvaamista yksityisen rahoituksen kasvattamisen perustaksi ja eri sektoreille tarvittaisiin lisärahoitusta yhteensä noin 200 miljoonaa euroa vuosittain.

Vaikka vapaaehtoisia vesiensuojelutoimia voidaan rahoittaa esimerkiksi metsätalouden kannustejärjestelmän (METKA) ja Suomen CAP-suunnitelman kautta, vesiensuojelun tehostamisohjelmaa vuosille 2024-2027 tulee jatkaa vesien tilan parantamiseksi. Ohjelman avulla edistetään vapaaehtoista vesiensuojelua ja Saaristomeren maatalouden vesiensuojelun tiekartan toimeenpanoa. Toimia kohdennetaan erityisesti Saaristomeren valuma-alueelle sen maatalouden hajakuormituksen poistamiseksi Itämeren suojelukomission (HELCOMin) Hot Spot –listalta.

***Toimenpide-ehdotukset:***

* Edistetään maanparannusaineiden käyttöä pelloilla ravinnekuormituksen vähentämiseksi ja hiilinielujen vahvistamiseksi samalla parantaen maatalouden tuotantoedellytyksiä. Kehitetään informaatio-ohjausta maatalouden vesiensuojelutoimien kohdentamiseksi niiden vaikuttavuuden parantamiseksi.
* Tehostetaan maa- ja metsätalouden vesiensuojelua ja ilmastomuutokseen sopeutumista erityisesti valuma-alue lähtöisillä luontopohjaisilla vesienhallinnan ratkaisuilla, jotka ovat hyödyksi myös riista- ja kalataloudelle sekä luontomatkailulle.
* Yhdyskuntarakenteen toimivuuden ja viihtyvyyden turvaamiseksi parannetaan alueiden käytön, kaavoituksen ja vesihuollon sekä kunnan muiden vesiensuojeluun vaikuttavien toimialojen yhteistyön toimintamalleja kaupunkien hulevesien ja jätevesien hallinnassa.
* Turvataan hyvälaatuinen juomavesi toteuttamalla toimenpiteitä pohjavesialueilla kohteissa, joissa ei ole mahdollista saada likaaja maksaa-periaatteen mukaista rahoitusta.
* Edistetään vesistöissä olevien ravinteikkaiden biomassoja hyötykäyttöä sekä parannetaan vesiluonnon monimuotoisuutta kunnostamalla vesistöjä.
* Selvitetään veden merkitystä yritystoiminnalle ja tunnistetaan puhtaan veden puutteeseen liittyviä riskejä, sitoutetaan yrityksiä vesivastuutoimiin sekä pilotoidaan uusia rahoitustapoja, kuten vaikuttavuusinvestointeja.

***Vaikutukset***

* Vesiensuojelun tehostamisohjelman toimilla parannetaan kustannustehokkaasti vesistöjen ja Itämeren tilaa. Useat vesien tilan parantamiseksi tarvittavat toimet kohdistuvat maankäyttöön. Ne parantavat maaperän ja vesien hiilensidontaa, peltomaan kasvukuntoa ja vahvistavat luonnon kykyä sopeutua ilmastonmuutokseen.
* Vapaaehtoisten vesiensuojelutoimien lisärahoituksella voidaan saavuttaa osa vesienhoidon ja merenhoidon järjestämisestä annetun lain (1299/2004) mukaisista ympäristötavoitteista, joka lisää mahdollisuuksia toteuttaa uusia vihreän siirtymän investointeja. Tämä parantaa myös Suomen teollisuuden kilpailukykyä.
* Alueellisten toimijoiden (kunnat, yritykset, järjestöt) pitkäjänteinen ja suunnitelmallinen avustaminen kehittää yksityisten toimijoiden osaamista sekä kasvattaa pk-yritysten mahdollisuuksia uuteen vesiliiketoimintaan.
* Vesiensuojelutoimilla turvataan matkailuun ja puhtaaseen veteen liittyvää liiketoimintaa alueilla, joilla vesien tilan heikentyminen rajoittaa tai uhkaa niiden tulevaisuutta.
* Ohjelmasta rahoitettavat avustukset kohdistuvat suunnittelijoille, urakoitsijoille ja muille kunnostus- ja hoitotyötä tekeville toimijoille. Ne kasvattavat yksityisen, EU:n ja muun julkisen sektorin rahoitusta vesiensuojelutoimiin ja niiden työllisyysvaikutus vaihtelee 10-15 henkilötyövuotta miljoonaa euroa kohden.

***Voimavaraehdotukset:***

Ohjelman toteuttamiseen tarvitaan 26 miljoonaa euroa vuosittain, josta kohdennetaan kunnille, järjestöille, yrityksille ja maanviljelijöille 23 miljoonaa euroa vuosittain avustuksiin ja -tukiin, joilla parannetaan kustannustehokkaasti vesien ja meren tilaa. Valtion rahoitus kasvattaa yksityisen, EU:n ja muun julkisen sektorin rahoitusta vastaavan suuruisesti. Tutkimus—ja kokeilutoimintaan varataan lisäksi 2 miljoonaa euroa vuosittain. Valtionapuviranomaisena toimiville ELY-keskuksille ja KEHA-keskukselle varataan 15 htv:n (vastaa 1 miljoonaa euroa) lisäresurssit vuosittain