|  |  |
| --- | --- |
| **MUISTIO** |  |
|  |  |
|  |  |
| 14.4.2023 |  |

Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

Komission lainsäädäntöaloite luonnon tilan parantamista koskevista tavoitteista – muistio neuvotteluihin hallitusohjelmasta

* Euroopan komissio antoi ehdotuksen ennallistamisasetukseksi 22.6.2022. Asetusehdotuksessa jäsenmaille esitetään sitovia tavoitteita luonnon tilan parantamiseksi eri ekosysteemeissä. Asetuksen toimeenpanemiseksi on laadittava kansallinen ennallistamissuunnitelma, seurattava toimenpiteitä sekä niiden vaikutuksia ja raportoitava niistä.
* Asetuksen toimeenpano edellyttää luonnonhoidon ja ennallistamisen merkittävää lisäystä eri elinympäristöissä sekä suojelualueiden perustamista tiettyjen luontotyyppien turvaamiseksi.
* Komissio on arvioinut Suomelle aiheutuvat kustannukset korkeiksi vertailtaessa muihin jäsenmaihin. Asetusehdotus kuitenkin jättää jäsenmaille päätettäväksi pääosan niistä keinoista, joilla ne toimeenpanevat asetusta. Suomi on pitänyt tärkeänä, että jäsenmaiden liikkumavaraa toimeenpanossa yhä kasvatetaan, koska se on keskeisin keino hallita asetuksen toimeenpanosta aiheutuvia kustannuksia.
* Viranomaisten lisäksi elinympäristöjen kunnostuksen arvioidaan työllistävän ostopalvelujen kautta inventoijia, suunnittelijoita, urakoitsijoita, laiduneläinyrittäjiä sekä muita konkreettisia kunnostus- ja hoitotöitä tekeviä toimijoita ja yrittäjiä. Ennallistamis- ja kunnostustöiden työllisyysvaikutukset vaihtelevat elinympäristöittäin ja tarvittavien työlajien mukaan, mutta keskimäärin vaikutusten arvioidaan olevan noin 10 henkilötyövuotta miljoonaa euroa kohden.
* EU:n neuvoston puheenjohtajamaana toimiva Ruotsi on ilmoittanut tavoittelevansa neuvoston yleisnäkemystä kesäkuun 20. päivä pidettävässä ympäristöneuvostossa. Kolmikantaneuvottelut voisivat näin ollen käynnistyä syksyllä 2023 ja asetus astua voimaan keväällä 2024.
* Suomi on ajanut johdonmukaisesti omia näkemyksiään asetusehdotuksen valmistelusta lähtien. Kaikki Suomelle tärkeät asiat ovat keskusteluissa keskeisesti esillä, missä auttaa se, että yhteiskuntien ja luonnon ominaispiirteiden samankaltaisuuden vuoksi puheenjohtajamaan on helppoa ymmärtää Suomen käyttämät perustelut.
* Suomelle tärkeimmät ratkaisemattomat asiat koskevat luontodirektiivin luontotyyppien suojelun laajenemista kattamaan kaikki niiden esiintymät myös Natura 2000 –alueiden ulkopuolella sekä kaupunkiympäristöjen ekosysteemipalvelujen ja luonnon monimuotoisuuden parantamista.
* Toimeenpano:
  + Kansallisen ennallistamissuunnitelman laatiminen on merkittävä hallintoja poikkileikkaava ponnistus, joka tulee resursoida riittävästi.
  + Toimeenpano edellyttää artiklakohtaisista ohjauskeinoista päättämistä ja tarvittaessa lainsäädännön laatimista ja/tai lainmuutoksia (mm. luontodirektiivin luontotyyppien heikentämiskiellosta säätäminen).
  + Elinympäristöjen tilaa parannetaan jo Helmi-elinympäristöohjelmassa mutta asetuksen tavoitteiden saavuttaminen edellyttäisi näiden toimien lisäämistä sekä yksityisillä että valtion mailla.
  + Suojelua edellyttävien luontotyyppien turvaamiseen tulee varautua METSO-ohjelmaa vahvistamalla ja varautumalla valtion maiden lisäsuojeluun.
  + Metsien luonnonhoidon kehittäminen on keskeistä asetuksen metsiä koskevien tavoitteiden saavuttamiseksi.
  + Kansallinen CAP-suunnitelma on tärkeä väline maatalousympäristöjen tavoitteiden saavuttamisen kannalta.
  + Jäsenmaiden pitäisi ehdotuksen mukaisesti tunnistaa ympäristölle haitalliset kannustimet (environmentally harmful subsidies) kansallisissa ennallistamissuunnitelmissaan.
  + Ehdotus ei esitä uusia rahoituskanavia toimeenpanon kustannuksille, vaan komissio esittää, että EU:n rahastoja ja ohjelmia tulee uudelleenohjata ennallistamistoimenpiteiden ja elinympäristöjen tilaa parantavien toimenpiteiden rahoittamiseen.