Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

**Vahvistetaan luontolailla puitteet luonnon monimuotoisuutta koskevalle suunnittelujärjestelmälle ja jatketaan biodiversiteettilainsäädännön kehittämistä**

Suomi on sitoutunut parantamaan luontoympäristön tilaa ja pysäyttämään luonnon monimuotoisuuden köyhtymisen vuoteen 2030 mennessä. Toimet luontokadon pysäyttämiseksi vaikuttavat ratkaisevasti paitsi tulevien sukupolvien hyvinvointiin ja ympäristön tilaan myös Suomen julkisen talouden pitkän aikavälin kestävyyteen. Luonnon köyhtymisen vaikutukset koskettavat kaikkia sektoreita ja toimijoita yhteiskunnassa, ja yli 50 % kaikesta taloudellisesta toiminnasta on riippuvainen luonnon monimuotoisuudesta. Luonnon monimuotoisuuden vähenemiselle tunnistetaan viisi pääasiallista suoraa syytä; maan- ja vesistöjen käyttö, luonnonvarojen käyttö, ilmastonmuutos, saastuminen sekä haitalliset vieraslajit. Lisäksi luonnon monimuotoisuutta uhkaavat monet epäsuorat syyt.

Biodiversiteetin suojelemiseksi tarvitaan tuotantosektorit läpäiseviä sääntelykeinoja. Uudistettu luonnonsuojelulaki (9/2023) antaa tärkeitä säädöspohjaisia välineitä jo heikentyneen ja uhanalaisen luonnon suojelemiseksi. Luonnonsuojelulain mukaisten uhanalaisten luontoarvojen ulkopuolella luontokadon hillintään on kuitenkin vain vähän tavoitteita ja keinoja. Luontoa koskeva lainsäädännön haasteena on pistemäisyys ja hajaantuminen useiden sektorilakien alle. Yhtenä selkeänä puutteena on, että Suomessa ei ole järjestelmää, jolla luonnon tilaan vaikuttavia toimia ohjattaisiin koordinoidusti tai suunniteltaisiin tavoitteellisesti. Ilmastonmuutoksen osalta tilanne on toinen; ilmastolaki sisältää muun muassa ilmastopolitiikan tavoitteet sekä eri viranomaisia velvoittavan suunnittelumekanismin ilmastonmuutoksen hillinnälle ja sopeutumiselle.

Uudella luontolailla säädettäisiin luonnon monimuotoisuuden turvaamisen tavoitteista ja vahvistettaisiin hallinnonalojen rajat ylittävän suunnittelujärjestelmän puitteet. Luonnonsuojelulain uudistuksen jälkeen tämä olisi seuraava askel biodiversiteettilainsäädännön kehittämisessä. Luontolakiin kirjattaisiin tavoitteet eri aikaväleille ja säädettäisiin tähän liittyvien tieto- ja suunnittelujärjestelmien oikeudellinen perusta. Lakiin kirjattavana pidemmän aikavälin tavoitteena voisi olla luontopositiivisuuden saavuttaminen ja ensi vaiheessa luonnon monimuotoisuuden köyhtymisen pysäyttäminen, johon Suomi on myös EU-tasolla ja kansainvälisillä sopimuksilla sitoutunut. Luontolain ohjausvaikutus perustuisi suunnittelujärjestelmään, joka velvoittaisi viranomaisia. Suunnitelmissa asetettaisiin tavoitteet luonnon tilan turvaamiseksi ja parantamiseksi sekä näiden tavoitteiden saavuttamiseksi tarvittavat toimet. Suunnitelmavelvoite olisi tehokasta kohdistaa monimuotoisuuden ja sen hupenemisen kannalta keskeisille hallinnon sektoreille. Ilmastonmuutoksen ja luontokadon keskinäiskytkentöjen vuoksi luontosuunnitelmat olisi yhteensovitettava ilmastolain mukaisten ilmastopolitiikan suunnitelmien kanssa. Luontolaissa olisi tarpeen säätää myös suunnitelmien ja toimien vaikutusten seurannasta.

Luontolaki toteuttaisi osaltaan Suomea sitovia luonnon monimuotoisuuden köyhtymisen pysäyttämiseen liittyviä EU-lainsäädännön ja kansainvälisen sääntelyn velvoitteita. Luontolaki myös tarjoaisi kansalaisille ja yrityksille ennakoitavuutta ja avoimuutta, joita ne tarvitsevat vastuullisuuden osoittamiseksi ja muutoksen toteuttamiseksi.

Lainsäädännön valmistelussa tulisi ratkaista mm. suunnitelmavelvoitteen tarkempi sisältö ja kohdentaminen. Lisäksi valmistelussa olisi varmistettava sääntelyn yhteensopivuus muun kansallisen lainsäädännön kanssa sekä arvioitava muun muassa se, olisiko lakiin syytä sisällyttää velvoittavampia säännöksiä esimerkiksi suunnitelmien huomioon ottamisesta.

Parhaillaan on käynnissä oikeudellinen selvitys luonnon monimuotoisuutta turvaavan lainsäädännön yleisestä kehittämisestä, jota koskeva raportti valmistuu maaliskuun puoliväliin 2023 mennessä.