Lainsäädäntö tukemaan kiertotaloussiirtymää

**Luokittelu 1: perustelee virkanäkemystä**

1. **Tavoite**

Suomen lainsäädäntö rakentuu edelleen pitkälti lineaaritalouden mallille. Hankkeen tavoitteena on tunnistaa kiertotalouden kannalta keskeisimmät lainsäädännön muutostarpeet ja kehittää lainsäädännön kokonaisuutta tukemaan kiertotaloutta sekä vahvistaa jätelakia kiertotalouslakina.

1. **Tausta ja kytkentä muihin politiikkatoimiin**

Kiertotalous liittyy useisiin eri sääntelykokonaisuuksiin ja useamman ministeriön valmistelemaan lainsäädäntöön (YM, TEM, LVM, MMM, VM). Yksi keskeinen kiertotaloutta koskeva julkisoikeudellinen sääntelykokonaisuus on jätelaki (646/2011) ja sen perusteella annetut asetukset. Jätelaki sisältää jätehuollon lisäksi tuotteita, tuotesuunnittelua ja tuotteiden uudelleenkäyttöä koskevaa sääntelyä, jonka rooli tulee jatkossa vahvistumaan. Jätelailla on saatettu ja tullaan jatkossakin saattamaan voimaan useita EU:n kiertotalousaloitteita.

Lainsäädännön lisäksi kiertotalouden edistäminen on kytketty useisiin muihin politiikkatoimiin, kuten kiertotalouden strateginen ohjelma, kiertotalouden green deal, muovitiekartta, valtakunnallinen jätesuunnitelma sekä vihreän siirtymän rahoitus.

1. **Esitettävät toimenpiteet**

* Selvitetään kiertotalouteen liittyvää sääntelyä ja arvioidaan sen vaikuttavuutta. Selvityksen pohjalta analysoidaan kiertotalouden sääntelykokonaisuuden kehittämistarpeet ja –vaihtoehdot sekä toteutetaan ja edistetään kiertotalousmurrosta tukevia muutoksia lainsäädännössä. Osana arviointia käydään vuoropuhelua tiedepaneelien kanssa.
* Vahvistetaan jätelakikokonaisuutta keskeisenä kiertotalouslakina ja edistetään EU:n kiertotaloustavoitteiden toteutumista, erityisesti
  + selvitetään, olisiko luonnonvarojen kestävän ja resurssiviisaan käytön määrällisten tavoitteiden sisällyttäminen lakiin tarkoituksenmukaista ja millä tavoin mahdolliset tavoitteet voitaisiin panna toimeen vaikuttavalla tavalla
  + selvitetään nykyisen lakisääteisen (jätedirektiivin edellyttämän) valtakunnallisen jätesuunnitelman laajentamista kattamaan laajemmin kiertotaloutta mm. edellä mainittujen tavoitteiden saavuttamiseksi sekä vahvistetaan uudelleenkäytön ja kierrätyksen ohjausta lainsäädännön toimin keskeisten materiaalien osalta
  + pannaan jätelakikokonaisuuden avulla toimeen komission kiertotaloussuunnitelman aloitteita (pakkaus- ja pakkausjätesääntely, akut, tekstiilit, elintarvikejätteet jne.) kansalliset näkökohdat huomioiden
  + sujuvoitetaan uusiomateriaalien tuotteistamista koskevia menettelyjä ja laajennetaan Ei enää jätettä –asetusten käyttöönottoa
* Laaditaan säännökset rakentamisessa ja muussa vastaavassa toiminnassa syntyville maa-aineksille sekä täydennetään pilaantuneita alueita koskevaa sääntelyä sekä yhdenmukaistetaan ja sujuvoitetaan hallintomenettelyjä.
* Jatketaan jäte- ja tuotetietojärjestelmän kehittämistä
  + Kehitetään jäte- ja tuotetiedon keräämiseen käytettävientietojärjestelmien yhteen toimivuutta ja käytettävyyttä
  + Avataan jäte- ja tuotetietoa julkisesti hyödynnettäväksi
  + Kehitetään jäteluokitusta tukemaan erityisesti kansallisia tarpeita
* Tuetaan kiertotalousmurrosta tukevia muutoksia muiden ministeriöiden valmisteluvastuulle kuuluvassa lainsäädännössä.
* Arvioidaan mahdollisuuksia tukea kiertotaloutta muun muassa jäteverotuksella ja maa-ainesverolla.

1. **Vaikutukset**

* Kiertotalous luo uusia ja uudenlaisia työpaikkoja, kasvattaa arvonlisää ja lisää vientipotentiaalia
* Kiertotalous on merkittävä keino hillitä kasvihuonekaasupäästöjä ja luontokatoa
* Kierrätyksen lisääntyminen kasvattaa omavaraisuutta ja huoltovarmuutta
* EU:n lakisääteiset kiertotaloustavoitteet tulevat saavutetuiksi
* Uusiomateriaalien käyttö helpottuu
* Kierrätysmateriaalien markkinat kehittyvät
* Tieto jäte- ja tuotevirroista lisääntyy ja ympäristöriskit hallitaan aiempaa paremmin

Yksityiskohtaiset vaikutukset arvioidaan osana lainsäädäntötyötä

1. **Voimavara- ja muut tarpeet**

* Kiertotalouden lainsäädäntökehikon arviointihankkeen kustannukset ovat 400 000 euroa hallituskaudella. Hanke voidaan toteuttaa esim. VN-TEAS-hankkeena.
* Jätelainsäädännön kehittäminen tukemaan nykyistä vahvemmin kiertotaloutta tehdään pääosin virkamiesvoimin, mutta se edellyttää lisäksi taustaselvityksiä arviolta 150 000 euroa/vuosi hallituskaudella (mom 35.10.22)
* Kiertotaloutta tukevaa verotusta (kuten jäteverotus, maa-ainevero) koskevat selvitykset 500 000 euroa
* Jäte- ja tuotetietojärjestelmien (ml maaperän tilan tietojärjestelmä) kehittämisen arvioidaan tarvittavan yhteensä 2,2 milj. euroa vuosille 2024-2026 (mom 35.01.01)