Ravinteiden kierrätyksen edistäminen

**Tavoite**

Kierrätyskelpoiset ravinnepitoiset jäte- ja sivuvirrat hyödynnetään tehokkaasti. Samalla edistetään ravinne- ja energiaomavaraisuutta sekä huoltovarmuutta ja vähennetään päästöjä vesiin ja ilmaan. Lainsäädäntö ja ohjauskeinot mahdollistavat, että ravinteita käytetään kestävästi ja syntyy kannattava kierrätysravinteiden markkina.

**Tausta**

Ravinteiden kierrätyksen toimenpideohjelman (2019-2030) vision mukaan *”Vuonna 2030 ravinteiden kierrätyksessä on tapahtunut läpimurto, päästöt ympäristöön ovat pienet ja ravinteet kiertävät tehokkaasti. Vesistöihin karanneita ravinteita palautetaan kiertoon ja tuontiravinteiden määrä on pieni. Ravinteiden kierrätys on synnyttänyt uutta liiketoimintaa.”*

Venäjän Ukrainaan kohdistuvan hyökkäyssodan seurauksena ravinne- ja energiaomavaraisuuden sekä huoltovarmuuden rooli on korostunut. Etenkin typpilannoiteomavaraisuutta on parannettava, koska se on kriittinen tekijä ruuan tuotannossa ja useissa teollisuuden prosesseissa. Tulevaisuudessa fosforin käytön ennakoidaan kasvavan (esim. akkuteollisuus), mikä entisestään lisää tarvetta fosforin kierrätykselle.

Ravinteiden kiertotalouden skaalaaminen suurempaan kokoluokkaan vaatii merkittäviä investointeja ja pitkäjänteistä työtä toimintaedellytysten parantamiseksi. Yhdyskuntien jäteveden sisältämän typen talteenottoa voitaisiin lisätä nykyisestä merkittävästi. Typen talteenottoon on olemassa valmista tekniikkaa, jolla voidaan ottaa talteen jopa neljännes jäteveden typestä.

Ravinteiden kierrätys huoltovarmuuskysymyksenä on lisännyt tarvetta eri sidosryhmien väliselle yhteistyölle ja keskustelulle muun muassa kierrätysravinnemarkkinan edistämisen ja lainsäädännön kehittämisen näkökulmasta.

## **Kytkentä muihin politiikkatoimiin**

* Kansallisen lannoitelainsäädännön kokonaisuudistus ja maatalouspolitiikka
* Ympäristö- ja jätelainsäädännön muutokset (mm. Ei enää jätettä -asetukset)
* Yhdyskuntajätevesidirektiivin uudistaminen ja puhdistamolietedirektiivin uudistaminen (tulossa)

**Toimenpide-ehdotukset**

* Laaditaan valtioneuvoston yhteinen ravinteiden kierrätyksen strategia, jossa määritellään ravinteiden kierrätyksen ja hyödyntämisen tavoitteet ja toimenpiteet yhteistyössä sidosryhmien kanssa.
* Kehitetään lainsäädäntöä ja ohjauskeinoja tukemaan ravinteiden kestävää käyttöä ja kannattavan kierrätysravinnemarkkinan syntymistä.
* Tuetaan ravinteiden talteenottoteknologioiden käyttöönottoa ja investointeja kehittyneisiin teknologioihin, joilla tuotetaan laadukkaita kierrätysravinteita ja parannetaan energiataloutta.

## **Vaikutukset**

* Vihreää siirtymää edistäviä ravinteiden kierrätyksen ratkaisuja kehittämällä luodaan uutta liiketoimintaa, työpaikkoja ja vientimahdollisuuksia.
* Ravinteiden kierrätys vähentää kiertotalouden keinoin Itämeren kuormitusta ja tehostaa vesiensuojelua. Kierrätysravinteilla korvataan neitseellisistä raaka-aineista valmistettuja lannoitteita, mikä edistää kestävää ruokajärjestelmää sekä ravinne- ja energiaomavaraisuutta.
* Uusilla ratkaisuilla voidaan lisätä uusiutuvan energian tuotantoa ja parantaa energiatehokkuutta vähentäen kasvihuonekaasupäästöjä ja riippuvuutta fossiilista polttoaineista.

**Voimavaraehdotukset**

Ravinteiden kierrätysohjelman toteuttamiseen tarvitaan vuosina 2024-2027 15 miljoonaa euroa/vuosi. Avustusten vipuvaikutuksena yritykset investoivat hankkeisiin omarahoitusosuuden (n. 50 %). Lisäksi varataan henkilöresursseja (12 htv) ravinteiden kierrätykseen.