|  |  |
| --- | --- |
|  |  |
|  |  |
|  |  |
|  |  |

**Luontotiedon lisääminen ja seurannan kehittäminen**

# Tavoite

* YM:n virkanäkemyksen[[1]](#footnote-1) mukaisesti tavoitteena on, että **Suomi etenee määrätietoisesti kohti hiilinegatiivisuutta ja pysäyttää luontokadon.** Työ ilmastonmuutoksen, luontokadon ja saastumisen ehkäisemiseksi on valtavirtaistettava eli kytkettävä vahvemmin ja kattavammin osaksi laajoja päätöksentekoprosesseja, strategioiden ja toimien valmistelua sekä osaksi taloudellisten vaikutusten arviointia.
* **Lisätään ja tarkennetaan luontotietoa sekä varmistetaan sen helppo saatavuus**. Elinkeinoelämä, kansalaiset ja yhteiskunnallinen päätöksenteko tarvitsevat käyttöönsä ajantasaista, kattavaa, tarkkaa ja helposti saatavilla olevaa –luontotietoa: tietoa eliölajien esiintymispaikoista ja luontotyyppien sijainnista sekä luonnon monimuotoisuuden tilasta ja muutoksista. Luontotiedon lisääminen ja helppo saatavuus ovat perusedellytyksiä sille, että luontoarvot voidaan ottaa huomioon osana vihreää siirtymää ja että luontokato voidaan pysäyttää mahdollisimman kustannustehokkaasti.
* **Parannetaan luonnon monimuotoisuuden seurantaa yhteistyössä**. Luontotiedon lisäämisen ja tarkentamisen ohella vaatii luonnon tilan seuranta ohjelmallista kehittämistä ja yhteistyötä hallinnon, viranomaisten, tutkimuslaitosten ja yliopistojen sekä yksityisen sektorin välillä. Pitkäaikaisseurantojen tärkeys on jatkuvasti korostunut luonnon monimuotoisuudessa eri tekijöiden vuoksi tapahtuvien muutosten mittaamisessa ja syy-seuraussuhteiden tunnistamisessa. Jo olemassa olevat seurannat tulee vakiinnuttaa niitä koordinoivien tahojen vastuulle osoittamalla tehtävään vaadittavat resurssit pitkäjänteisesti. Seurantojen kehittämisessä tulee hyödyntää uusia menetelmiä, joilla kustannustehokkuutta voidaan parantaa. Luonnon monimuotoisuuden seurantaa tulee laajentaa koordinoidusti ja tarvelähtöisesti, mukaan lukien tiedonhallinta ja raportointitarpeet. Kattava seurantatieto on välttämätöntä paitsi kansallisten tietotarpeiden vuoksi, myös EU-tason ja kansainvälisten sitoumusten ja velvoitteiden toteutumisen ja tehtyjen toimenpiteiden vaikuttavuuden arvioimiseksi.

# Kytkentä muihin politiikkatoimiin

* EU:n biodiversiteettistrategia (ml. ennallistamisasetus), Kunming-Montrealin maailmanlaajuinen luonnon monimuotoisuuskehys, kansainvälisten ympäristösopimusten tavoitteet ja velvoitteet, valmisteilla oleva kansallinen luonnon monimuotoisuusstrategia ja toimintaohjelma,
* Helmi- ja METSO-ohjelmat
* EU:n luontodirektiivin ja lintudirektiivin toimeenpano ja raportointi
* Kansallinen metsästrategia, VM:n ilmasto- ja luontostrategia, biotalousstrategia, pölyttäjästrategia, luonnon virkistyskäyttöstrategia.

# Esitettävät toimenpiteet

* Käynnistetään kansallinen luontotiedon kehittämisohjelma (2024-2030**)**. Luontotiedon lisääminen ja luonnon monimuotoisuuden seurannan kehittäminen edellyttävät koordinoitua, ohjelmallista toteutusta. Luontotiedon kehittämisohjelma sisältäisi seuraavia toimenpiteitä:
  + Luontotiedon lisääminen ja kattavuuden parantaminen sekä ajantasaisuuden ja tarkkuuden jatkuva ylläpito ja laadun parantaminen
  + Ajantasaisen luontotiedon saatavuuden parantaminen
  + Puutteellisesti tunnettujen lajien ja luontotyyppien kartoituksen jatkaminen
  + Uusien menetelmien käyttöönotto ja kehittäminen seurannassa ja tiedon tuotannossa: esimerkiksi kaukokartoitus, molekyylibiologiset menetelmät ja koneoppiminen tarjoavat mahdollisuuksia nykyistä laajempaan, tarkempaan ja kustannustehokkaampaan luontotyyppien ja lajien seurantaan. Uusien menetelmien käyttöönotto ja kehittäminen vaativat resursseja.
  + Olemassa olevien pitkäaikaisseurantojen ylläpito ja kehittäminen: luonnossa tapahtuvat muutokset ovat usein hitaita ja niiden havaitseminen sekä syy-yhteyksien tunnistaminen edellyttävät pitkiä aikasarjoja. Esimerkiksi ilmastonmuutoksen vaikutuksia lajistoomme on voitu todentaa vain riittävän pitkään jatkuneiden seurantojen avulla.
  + Systemaattisten seurantojen laajentaminen lajeihin ja lajiryhmiin, joiden seuranta on oleellista mutta edelleen puutteellista sekä luontotyyppeihin.
  + Löydettävyyttä, saavutettavuutta, yhteentoimivuutta ja uudelleen käytettävyyttä edistävän tiedonhallinnan yhteiskehittämistä: yhteinen tiedonhallintapolitiikka organisaatioiden välille; yhteiset sanastot, koodistot, tietomallit ja näihin perustuvat rajapinnat tiedonvaihdon tehokkaaksi ja avoimeksi organisaatioiden, prosessien ja järjestelmien välillä
  + Luontotiedon kansallisen koordinaatioelimen perustaminen kehittämisohjelman tueksi.
  + Eri luontotiedon käyttäjien tarkempien tarpeiden kartoittaminen.
* Jatketaan luonnon monimuotoisuuden seurannan (BIOMON) sekä puutteellisesti tunnettujen ja uhanalaisten lajien ja luontotyyppien (PUTTE) tutkimusohjelmia.
* Kehitetään kansallista ekosysteemitilinpitoa luontotiedon perusteella.

# Vaikutukset

* Kattavampi ja tarkempi tietopohja edesauttaa ennakointia, hyvää suunnittelua ja luvitusta sekä suojelu-, ennallistamis- ja hoitotoimenpiteiden kohdentamista mahdollisimman vaikuttavasti ja kustannustehokkaasti.
* YM:n hallinnonalan lisäksi etenkin MMM:n, mutta myös muiden ministeriöiden hallinnonaloilla kattavampi ja tarkempi luontotieto palvelee hallinnonalakohtaisten tavoitteiden saavuttamista ja seurantaa.
* Laadukkaan luontotiedon avulla yritysten ja toimialajärjestöjen on mahdollista arvioida omia luontovaikutuksiaan, asettaa tavoitteita sekä seurata tavoitteiden toteutumista.

# Voimavaratarpeet

* Kansallisen luontotiedon kehittämisohjelman vaikutus valtion kustannuksiin on arviolta 10 miljoonaa euroa vuosittain YM:n hallinnonalalla. Kokonaisuudessaan kansallisen luontotiedon kehittämisohjelman resurssitarve eri organisaatioissa on 15-20 miljoonaa euroa vuosittain, mistä suurin osa kohdistuu valtion budjettiin eri sektoreilla.
* Ympäristöministeriön toimintamenot, momentti 35.01.01.07
  + Luontotiedon kehittämiseen kohdistettavat tutkimusohjelmat edellyttävät noin 1 M€ lisäystä vuosittain.

1. http://urn.fi/URN:ISBN:978-952-361-259-4 [↑](#footnote-ref-1)