Lainvalmistelun ja vaikutusten arvioinnin voimavarat

**Tausta:**

Hyvin toimivalla ja laadukkaalla lainsäädännöllä tuetaan ja varmistetaan kestävä muutos yhteiskunnassa. Lainsäädäntö ja muut ohjauskeinot mahdollistavat vihreää siirtymää sekä sen vaatimat uudenlaiset toimintamallit ja innovaatiot. Laadukas lainvalmistelu- ja vaikutusarviointityö varmistaa osaltaan valtioneuvoston valmistelu- ja päätöksentekokyvyn. Lainsäädäntötyön edellytyksiin on toistuvasti kiinnitetty huomiota. Esimerkiksi lainvalmistelun laadun indikaattorit –VNTEAS-hankkeen (2023) suosituksena on, että lainvalmistelun resursointia ministeriöissä tulisi vahvistaa.

Ympäristölainsäädännöllä on entistä tiiviimpiä kytkentöjä taloudellisiin ja sosiaalisiin vaikutuksiin, ja vaikutusten arviointi on keskeisessä roolissa ilmasto- ja ympäristötavoitteiden saavuttamisessa.

Vaikutusten arviointia tulisi vahvistaa erityisesti säädösvalmistelun alkuvaiheessa sekä EU-taustaisten säädösten valmistelun ennakkovaikuttamisessa eri vaihtoehtojen vertailun mahdollistamalla tavalla. Vaikutusten arviointi edellyttää monipuolista osaamista, mihin tarvitaan riittävät henkilö- ja taloudelliset resurssit.

**Tavoite:**

* Tavoitteena on parantaa lainvalmistelun laatua varmistamalla riittävät voimavarat lainvalmistelutyöhön ja kehittämällä vaikutusten arviointia.
* Taloudellisten, ekologisten ja sosiaalisten vaikutusten arviointiin tulisi varmistaa riittävät resurssit ja osaaminen. Vaikutusten arvioinnin osaamista on kehitettävä ministeriön oman henkilökunnan osaamisessa.

**Toimenpide-ehdotukset:**

* Arvioidaan henkilövoimavarat ja osaamistarpeet ja tarve lisätä lainvalmistelijoiden ja erityisesti taloudellisten vaikutusten osaamisvoimavaraa.
* Järjestetään säädösvalmistelua tekevälle henkilöstölle täydennyskoulutusta vaikutusten arviointiin.
* Lisätään voimavaroja vaikutusten arviointeja koskeviin hankintoihin.

**Resurssitarpeet:**

* Varaudutaan vaikutusten arviointien hankintoihin taloudellisesti sekä lisätään lainvalmistelun ja taloudellisten vaikutusten osaamisvoimavaraa, kustannusvaikutus 500 000 €/vuosi.

**Toimenpiteiden tärkeimmät vaikutukset:**

* Lainvalmistelun ja hallitusten esitysten laatu paranee, mikä helpottaa poliittista päätöksentekoa.
* Eduskunta ja sidosryhmät saavat käyttöönsä monipuolisemmat ja tarkemmat vaikutusten arvioinnit.