Lisätiedot: ylijohtaja Tarja Haaranen, p. 02 9525 0282, [tarja.haaranen@gov.fi](mailto:tarja.haaranen@gov.fi)

kehittämisjohtaja Juho Korpi, p. 02 9525 0136, [juho.korpi@gov.fi](mailto:juho.korpi@gov.fi)

## Elinympäristöjen tilan parantaminen, sis. Helmi-ohjelma

## Tavoitteet

* Elinympäristöjen kunnostustoimenpiteiden tavoitteena on osaltaan pysäyttää luontokatoa, parantaa elinympäristöjen tilaa ja niille tyypillisen lajiston elinolosuhteita sekä turvata luonnon tarjoamia elintärkeitä ekosysteemipalveluja. Samalla edistetään vesiensuojelua ja hillitään ilmastonmuutosta sekä edistetään siihen sopeutumista.
* Helmi-elinympäristöohjelman toteuttaminen jatkamalla valtioneuvoston periaatepäätöksen (YM/2021/28) toimeenpanoa. Helmi-ohjelman tavoitteena on parantaa elinympäristöjen tilaa konkreettisin toimenpitein suojelemalla ja ennallistamalla soita, kunnostamalla ja hoitamalla lintuvesiä, perinnebiotooppeja ja metsäisiä elinympäristöjä sekä pienvesiä ja rantaluontoa.
* Vauhditetaan Helmi-elinympäristöohjelman toimeenpanoa vapaaehtoisin, vaikuttavin ja kustannustehokkain keinoin. Tavoitteena on Helmi-elinympäristöohjelman toimien tehostaminen ja toimenpiteiden toteuttaminen suunniteltua nopeammin vuosina 2024-2030, jotta ohjelman tavoitteita pystytään kasvattamaan kansainvälisiin velvoitteisiin vastaamiseksi.
* Laaditaan EU:n ennallistamisasetuksen mukainen kansallinen monimuotoisuuden ennallistamissuunnitelma ja käynnistetään sen toimeenpano. Sen lisäksi viimeistellään ja toimeenpannaan Suomen kansalliset sitoumukset EU:n biodiversiteettistrategiaan sekä suojelutason että lajien ja luontotyyppien tilan parantamisen osalta.

## Kytkentä muihin politiikkatoimiin

* EU:n biodiversiteettistrategia ja Kunming-Montrealin maailmanlaajuinen luonnon monimuotoisuuskehys
* Päätös METSO-ohjelman jatkosta 2026-2030 osana VN:n periaatepäätöstä Helmi-ohjelmasta
* EU:n ennallistamisasetus (tulossa)

## Esitettävät toimenpiteet

* **Vauhditetaan Helmi-elinympäristöohjelman toimeenpanoa vapaaehtoisin, vaikuttavin ja kustannustehokkain keinoin. Tavoitteena on Helmi-elinympäristöohjelman toimien tehostaminen ja toimenpiteiden toteuttaminen suunniteltua nopeammin vuosina 2024-2030, jotta ohjelman konkreettisia kunnostustavoitteita pystytään kasvattamaan kansainvälisiin velvoitteisiin vastaamiseksi.**
* Turvataan Helmi-ohjelman tehostetun toimeenpanon edellyttämät riittävät resurssit pitkäjänteisesti sekä toimenpiteiden kustannuksiin, että toimenpiteitä suunnittelevan, tilaavan ja valvovan henkilöstön osalta eri ministeriöiden hallinnonaloilla ja organisaatioissa (ELY-keskukset, MHLP, SYKE, kunnat, järjestöt ja MMM-sektori).
* Jatketaan Helmi-ohjelman toimeenpanon tueksi koordinoitua suunnittelua, ohjeistusta, koulutusta sekä neuvontaa. Elinympäristöjen kunnostusmäärän kasvattaminen edellyttää myös osaavien kunnostustoimia toteuttavien yritysten määrän lisäämistä. Tuetaan Helmi-tavoitteiden saavuttamista tarvittavilla selvityksillä ja tutkimuksella.
* Toteutetaan ohjelman toimenpiteiden vaikuttavuuden ja toteutuksen seuranta ja määritellään niiden pohjaksi riittävät seurantamenetelmät ja –alueet sekä laaditaan tarvittava ohjeistus sekä varmistetaan riittävät resurssit pitkäjänteiselle seurantojen toteuttamiselle. Lisäksi tuetaan seurantatietojen hyödyntämistä tieteellisten tutkimusten pohjana.
* **Laaditaan kansallisen ennallistamissuunnitelma EU:n ennallistamisasetuksen mukaisesti. Sen lisäksi viimeistellään ja toimeenpannaan Suomen kansalliset sitoumukset sekä suojelutason että lajien ja luontotyyppien tilan parantamisen osalta.**
  + Varataan riittävät resurssit ennallistamisasetuksen toimeenpanon mukaisiin elinympäristöjen kunnostuksiin Helmi-ohjelman lisäksi. Ennallistamisasetuksen elinympäristöjen kustannusarviot ovat suuremmat kuin tähän on kirjattua, mutta ko. kustannusarviossa on huomioitu realistisesti rahoitus, jonka voisisi saada käytettyä Helmi-ohjelman toimeenpanon lisäksi vuoteen 2028 mennessä
  + Resurssitarpeet jakaantuvat Metsähallituksen Luontopalveluiden, ELY-keskusten, SYKEn ja ympäristöministeriön kesken ja siten useammalle momentille. MMM:n hallinnonalan resurssit tulee myös varmistaa.

## Vaikutukset

* Helmi-ohjelman toimenpiteillä parannetaan elinympäristöjen tilaa ja niille tyypillisen lajiston elinolosuhteita. Elinympäristöjen kunnostuksilla parannetaan niiden uhanalaisten lajien tilaa, joilla uhanalaistumisen pääsyyt ovat elinympäristöjen heikentymisessä. Helmi-ohjelman toimenpiteillä parannetaan myös ekosysteemipalveluita, vesien tilaa, hiilensidontaa sekä lajien mahdollisuuksia sopeutua ilmastonmuutokseen.
* Hyvin organisoitu ja vakiinnutettu Helmi-ohjelman toimeenpano luo valmiuksia laajentaa toimintaa tarvittaessa myös kansallisen ja EU:n biodiversiteettistrategian tavoitteiden saavuttamiseksi.
* Viranomaisten lisäksi Helmi-ohjelman arvioidaan työllistävän ostopalvelujen kautta inventoijia, suunnittelijoita, urakoitsijoita, laiduneläinyrittäjiä sekä muita Helmi-ohjelman konkreettisia kunnostus- ja hoitotöitä tekeviä toimijoita ja yrittäjiä. Ennallistamis- ja kunnostustöiden työllisyysvaikutukset vaihtelevat elinympäristöittäin ja tarvittavien työlajien mukaan, mutta keskimäärin vaikutusten arvioidaan olevan noin 10 henkilötyövuotta miljoonaa euroa kohden.

## Voimavaratarpeet

Riittävien resurssien turvaaminen Helmi-ohjelman tehostettuun toimeenpanoon

* Eräät luonnonsuojelun menot, momentti 35.10.21
  + Kokonaistarve 18,3-23,3 M€/vuosi, lisäys 9-14 M€ /vuosi kehykseen 2024-2027 verrattuna (sisältää Kunta- ja Järjestö-Helmin avustukset 5 M€ /vuosi, avustushaku joka toinen vuosi)
  + Momentilta rahoitetaan ohjelmaa toimeenpanevat konkreettiset elinympäristöjen tilaa parantavat toimenpiteet, ELY-keskusten henkilöresurssit, ohjelmaa tukevat selvitykset ja hankkeet sekä Kunta- ja Järjestö-Helmen avustukset
  + Momentin htv-kiintiön nosto 120 htv:sta 130 htv:een (myös muuta kuin Helmi-ohjelmaa)
  + Koska elinympäristöjen tilan parantaminen on luonteeltaan jatkuvaa, tule ELYjen henkilöstön pysyvyys varmistaa vakinaistamalla TEMin kautta osa yllä olevan kiintiön Helmin työntekijöistä (n. 2 htv/ELY-keskus).
* Metsähallituksen luontopalvelut, momentti 35.10.52:
  + Lisäys 18 M€ /vuosi
  + Metsähallituksen luontopalveluilla on hyvin keskeinen rooli Helmi-ohjelman konkreettisten elinympäristöjen tilaa parantavien kunnostustoimenpiteiden toteutuksessa, mutta Luontopalvelujen kehyksissä vuosina 2024-2027 ei ole resursseja Helmi-ohjelman toimeenpanoon.
  + Momentilta rahoitetaan Metsähallituksen luontopalvelujen henkilöresurssit ja ohjelmaa toimeenpanevat konkreettiset elinympäristöjen tilaa parantavat toimet sekä selvitykset ja kunnostustoimenpiteiden vaikuttavuuden seurannat.
* Riittävät resurssit ennallistamisasetuksen toimeenpanon mukaisiin elinympäristöjen kunnostuksiin Helmi-ohjelman lisäksi, momentit 21 ja 52 (n. 3 ME /vuosi 2024, n. 13 -24 ME€/ vuosina 2025-2028).