# Kemikaaliturvallinen ympäristö ja kiertotalous

**Luokittelu 3: edistää osaltaan virkanäkemystä**

# **Tavoite**

Tavoitteena on hillitä tuleville sukupolville aiheutuvaa ympäristökuormaa suojelemalla nykyistä paremmin pinta- ja pohjavesiä, maaperää sekä juomavettä haitallisten kemikaalien aiheuttamalta saastumiselta. Myös biologiseen monimuotoisuuteen ja luontoympäristöjen tilan heikkenemiseen vaikuttavien haitallisten aineiden leviämistä ympäristöön on vähennettävä. Hallittu kemikaalien käyttö edistää turvallista kiertotaloutta. Poistamalla kierrosta haitallisia kemikaaleja sisältävät materiaalit tai poistamalla haitalliset kemikaalit materiaaleista ja varmistamalla, että uudet tuotteet ovat turvallisiksi ja kestäviksi suunniteltuja saavutamme kestävän kiertotalouden, jossa raaka-aineet pysyvät käytössä mahdollisimman pitkään ja niiden uudelleen käyttö on turvallista. Pyrkimyksenä on siirtyä kohti ympäristöä, jossa kemikaalit eivät haittaa ihmisten terveyttä eivätkä heikennä ympäristön hyvää tilaa.

1. **Tausta ja kytkentä muihin politiikkatoimiin**

* [Kansallinen kemikaaliohjelma](https://ym.fi/kemikaalit)
* [Kiertotalouden strateginen ohjelma](https://ym.fi/kiertotalousohjelma)
* [Kansallinen luonnon monimuotoisuusstrategia (valmisteilla)](https://ym.fi/suomen-biodiversiteettipolitiikka)

1. **Esitettävät toimenpiteet**

* Suuntaamme riskinvähennystoimia ja ympäristöseurantoja ympäristölle ja terveydelle haitallisimmiksi tunnistettuihin kemikaaleihin.
* Edistämme turvallista kiertotaloutta edistämällä haitallisten aineiden tunnistamiseksi ja poistamiseksi tarvittavien menetelmien kehittämistä.
* Priorisoimme Suomen kannalta keskeisimmät EU:n harmonisoidun kemikaalilainsäädännön toimenpiteet ja ennakkovaikutamme aktiivisesti EU:n kemikaalisäädösten ja kansainvälisten sopimusten valmisteluun.
* Varmistamme riittävän osaamisen tason toksikologiassa ja ekotoksikologiassa perustamalla alan osaamiskeskuksen.

1. **Vaikutukset**

Ympäristöseurantojen kehittäminen mahdollistaa ympäristötilan paremman tuntemisen ja raportoinnin. Kemikaalien riskienhallintaa voidaan kohdistaa juuri Suomen ympäristössä esiintyviin haitallisiin kemikaaleihin.

Kemikaalien osuutta verrattuna muihin luonnon monimuotoisuutta uhkaaviin tekijöihin voidaan tarkastella ja suunnata riskinvähennystoimia tärkeimpiin uhkatekijöihin.

Haitallisia kemikaaleja sisältävien materiaalien tunnistaminen ja poistaminen kierrosta poistaa kiertotalouden esteitä. Uudet materiaalit ja tuotteet ovat kemikaaliturvallisia ja kierrätykseen sekä uudelleen käyttöön soveltuvia, kun haitallisimpien aineiden käyttöä on rajoitettu.

Toksikologian ja ekotoksikologian osaamiskeskuksen perustaminen varmistaa asiantuntijuuden riittävyyden ja poikkihallinnollisen toiminnan Suomessa.

1. **Voimavaratarpeet**

* Ympäristöseurantojen kehittäminen (100 000 euroa) ja vuosittainen ylläpito 200 – 500 000 euroa
* Kemikaaliturvallisen kiertotalouden edistäminen; selvitykset, tiedotus, menetelmäkehitys 400 000 euroa
* Toksikologian ja ekotoksikologian osaamiskeskuksen perustaminen 1 000 000 euroa/vuosi