## 

## Asioinnin kehittäminen ympäristöasioissa ja tietovarannon luominen

Luokittelu 1: perustelee virkanäkemystä

**1. Tavoite**

* Kehitetään asiointia viranomaisissa ympäristönsuojeluun ja eräisiin luonnonvarojen käyttöön liittyvissä asioissa ja luodaan niitä palveleva tietovaranto. Hanke on laaja koskien valtion ja kuntien ympäristöviranomaisten asiakkaiden asioinnin digitalisaatiota, yhteisen tietovarannon kehittämistä ja tiedon virtaamisen varmistamista. Kehittämisellä pyritään edistämään ympäristötiedon rakenteistamista ja yhteentoimivuutta sekä sen mahdollistamaa digitalisaation tehokasta hyödyntämistä niin toiminnanharjoittajien asioinnissa kuin ympäristöviranomaisten päätöksenteossa. Samalla luodaan tietovarannon jatkuvaa kehittämistä tukeva ohjausmalli, mikä parantaa nykyään hajautunutta ympäristötietojärjestelmäkokonaisuutta sekä vähentää viranomaisten turhia tiedonsiirtoon liittyviä työvaiheita.
* Valmisteluaikataulu: yhteentoimivuuden suunnittelu 2023 alkaen, hankkeen toteutus 2024–2027

**2. Tausta ja kytkentä muihin politiikkatoimiin (YM:sä tai valtioneuvostossa)**

* Kehittämisen taustana on pääministeri Marinin hallituksen ohjelman tavoitteena oleva lupajärjestelmien kehittäminen niin, että Suomessa on jatkossa toimiva yhden luukun digitaalinen lupa. Hallituksen puoliväli- ja kehysriihessä 29.4.2021 tavoitteeksi asetettiin investointien lupamenettelyn tehostaminen kohti yhden luukun periaatetta ja lupamenettelyn digitalisoinnin kehittäminen.
* Hanke palvelee Suomen Digiohjelman ja Digikompassin tavoitteita kehittäessään tiedon yhteentoimivuutta, yhteiskäyttöisyyttä ja digitaalisen asioinnin mahdollisuuksia. Hanke edistää ympäristöllisten lupamenettelyjen yhteensovittamisesta annetun lain (764/2019) tavoitteiden toteuttamista. Hanke varmistaa osaltaan myös, että tulevan rakennetun ympäristön tietojärjestelmää koskevan lain mukaista toteutusta hyödynnetään tehokkaasti myös ympäristöllisessä asioinnissa.
* Kehittämisellä toimeenpannaan YM:n strategian terveellisiä elinympäristöjä koskevaa tavoitetta. Samalla osaltaan turvataan asukkaiden vaikutusmahdollisuudet.
* Digitalisaatioratkaisulla tuetaan YM:n strategian yhtenä tavoitteena olevaa valtakunnallisen viranomaisen perustamista.

**3. Esitettävät toimenpiteet**

* Vuosina 2023–2026 arvioidaan tietojärjestelmäsääntelyn muutostarpeet eri laeissa ja käynnistetään sen pohjalta säädöshanke strategian mukaisesti eri säädösten tietojärjestelmäsääntelyn ajantasaistamiseksi ja yhtenäistämiseksi
* Lisätään voimavaroja ympäristönsuojelun ennakko- ja jälkivalvonnan tiedonhallinnan ja lainsäädännön kehittämiseen siten, että mahdollistetaan ensisijaisesti digitaalisen yhden luukun periaatteella toimivan asiointipolun kehittäminen. Yhden luukun palvelu koskisi niin valtion kuin kuntien ympäristöviranomaisten toimintaa
* Hanke toteutetaan hyödyntäen Luvat ja valvonta -palvelua ja osin muita palveluja
* Parannetaan yleisön tiedon saannin turvaamista ympäristöasioissa kehittäen FINPRTR-palvelua.

**4. vaikutukset (talous, työllisyys, päästövähennys, luonnon monimuotoisuus, jne)**

* Parannetaan edellytyksiä sujuvalle sähköiselle lupahakemusten, ilmoitusten ja rekisteröintien tekemiselle ja Luvat ja valvonta -palvelun kattavalle hyödyntämiselle, joilla helpotetaan investointien suunnittelua ja käynnistämistä
* Paikataan ympäristöviranomaisten digitaalisten palveluiden ja tiedon hallinnan puutteita erityisesti kunta-valtio-rajapinnassa
* Rakenteistetaan ympäristöllistä tietoa, parannetaan sen yhteentoimivuutta ja kiinnitetään sitä paikkatietoon sekä luodaan sille tietokentät ja rajapinnat asiointi- ja muihin järjestelmiin, millä luodaan edellytykset yhteentoimivalle tietovarannolle
* Kehitetään tiedon siirtoon liittyviä toimintatapoja, joilla mahdollistetaan mm. tietojen tarkastelu karttakäyttöliittymän avulla ja ajantasaisen datan käyttö tiedollajohtamisen tueksi
* Kehittyvän tietovaranto-asiointikokonaisuuden arvioidaan säästävän viranomaisten työaikaa niin, että vuotuiset kustannussäästöt nousevat yli 700 000 euroon. Muutos mahdollistaa myös yksinkertaisten menettelyjen automatisointia, jolla saavutettaisiin edelleen mittavia viranomaiskustannussäästöjä. Samalla on varauduttava tietovarannon ylläpidon kustannuksiin

**5. Voimavara- ja muut tarpeet**

* Kehittämisvaiheen rahoitustarve 5 milj. euroa jakautuen vuosille 2024–27 sisältäen 1 htv ministeriöön. Investointi saattaa olla mahdollista rahoittaa EU varoista.