## Ym/rymo Teppo Lehtinen, +358 295 250 157, +358 50 517 9202 tai kehittämisjohtaja Juho Korpi +358 295 250 136

## Aurinkoenergiatuotannon edistäminen alueidenkäytön suunnittelussa.

## 1. Tavoite

Tuetaan vihreää siirtymää, edistetään uusiutuvaa energiantuotantoa ja sen yhteensovittamista muuhun alueidenkäyttöön.

Selvitetään suurten aurinkoenergiakenttien vaikutuksia ja luodaan aurinkoenergian toteuttamiselle yhtenäisiä käytäntöjä ottaen huomioon myös sähkönsiirtoon ja varastointiin liittyviä kysymyksiä.

## 2. Tausta ja kytkentä muihin politiikkatoimiin (YM:ssä tai valtioneuvostossa)

Aurinkoenergiatuotannolla edistetään Suomea koskevien ilmastotavoitteiden ja velvoitteiden sekä energiaomavaraisuuden toteutumista. Aurinkoenergiakenttien hyvällä suunnittelulla ehkäistään niistä aiheutuvia mahdollisia haitallisia ympäristövaikutuksia ja edistetään aurinkoenergian hyödyntämistä

Kaavoituksella ja rakentamisen lupamenettelyillä ohjataan myös aurinkoenergian sijoittumista, luodaan sille edellytyksiä ja selvitetään toteutuksen ympäristövaikutuksia. Aurinkoenergiakentän rakentamista koskevan luvan ja mahdollisen kaavan tarve riippuu hankkeen vaikutuksista, johon vaikuttavat erityisesti hankkeen koko ja sijainti.

Suurten aurinkoenergiakenttien rakentaminen ja suunnittelu ovat voimakkaassa kasvussa Suomessa. Aurinkoenergian potentiaali on iso, mutta kokemuksia sen laajemmasta toteuttamisesta, varsinkin Suomen olosuhteissa, on varsin vähän. Aurinkoenergian vaikutukset maisemaan, luontoarvoihin ja asutukseen ovat monia muita energiahankkeita pienempiä ja paikallisempia.

Aurinkoenergiainvestoinnit ovat moniin muihin energiantuotantomuotoisin verrattuna varsin huoltovapaita, vähäpäästöisiä sekä kestäviä elinkaaripäästöjen suhteen sekä niiden avulla voidaan pienentää myös rakennetun ympäristön hiilijalanjälkeä.

Aurinkoenergian rakentamisen edellytykset ovat parantuneet teknologian kehityksen ja tuotantokustannusten vuoksi. Teknologian kehitys on vaikuttanut osaltaan siihen, että aurinkoenergialle sopivia sijoituskohteita ja -muotoja on aikaisempaa enemmän. Aurinkoenergian käytön edellytyksiä voidaan edelleen parantaa suunnittelulla sekä edistämällä erityisesti Suomen olosuhteisiin soveltuvien tekniikoiden käyttöä.

## 3. Esitettävät toimenpiteet

Osana alueidenkäyttöä koskevan lainsäädännön uudistamista selvitetään, tulisiko alueidenkäyttölakiin tehdä muutoksia, jotka sujuvoittavat aurinkoenergian ja muiden vähähiilisten energiamuotojen hyödyntämistä kestävällä tavalla.

Tutkitaan aurinkoenergian toteuttamisen ympäristövaikutuksia ja Suomen olosuhteisiin soveltuvia menetelmiä ja tekniikoita.

Toteutetaan aurinkoenergian edistämistä ja sijoittumista sekä lainsäädännön soveltamista koskevia selvityksiä

## 4. vaikutukset (talous, työllisyys, päästövähennys, luonnon monimuotoisuus, jne)

Lisäämällä aurinkoenergiaa vähennetään päästöjä ja lisätään energiaomavaraisuutta.

Aurinkoenergian lisäämisen tavoitteita ovat päästöjen vähentäminen, energiaomavaraisuuden lisääminen, uusiutuvien energiamuotojen lisääminen, hajautetun energiantuotannon kasvattaminen sekä ympäristöystävällisyys.

Aurinkoenergian laajempia tuotantoalueita voidaan hyödyntää alueiden uusio- ja jatkokäytössä sekä mahdollisesti yhdistää erilaisten kestävien energiamuotojen tuottamista rinnakkain. Edistetään aurinkoenergiaa edesauttavien esisuunnitelmien ja -selvitysten laadintaan alueille, jotka ovat aiemmin olleet jossain muussa käytössä, mutta niiden ensisijainen käyttö on loppumassa/loppunut, jolloin alueen jatkokäyttöä selvitetään aurinkoenergian tuotantoalueena.

## 5. Voimavara- ja muut tarpeet

Varataan 200 000 euron määräraha aurinkoenergian toteuttamisen ja kehittämisen vaatimiin selvityksiin.