**Vihreästä siirtymästä tehdään Suomen talouden veturi – Kiertotalousohjelman toteuttaminen**

**Luokittelu 1: perustelee virkanäkemystä**

1. **Tavoite**

Hiilineutraaliin kiertotalouteen siirtyminen on tärkeä keino luonnonvarojen ylikulutuksen vähentämiseksi, ilmastotavoitteiden saavuttamiseksi ja luonnon monimuotoisuuden heikkenemisen vähentämiseksi. Pitkäjänteinen sääntelyn, ohjauskeinojen ja kannustimien kehittäminen on välttämätöntä kiertotalouteen siirtymisessä. Muuttuneessa geopoliittisessa tilanteessa tarvitaan ratkaisuja energian lisäksi materiaaliriippuvuuksien vähentämiseksi, mihin kiertotalouden edistäminen on osa ratkaisu. Kiertotalous nähdään myös merkittävänä taloudellisena mahdollisuutena Suomelle.

Kiertotalouden strateginen ohjelma[[1]](#footnote-2) valmistui alkuvuodesta 2021, ja sen pohjalta hallitus teki periaatepäätöksen[[2]](#footnote-3) huhtikuussa 2021. Hallitus asetti ohjelmassa tavoitteet luonnonvarojen käytölle sekä linjasi tarvittavat toimenpiteet. Tavoitteena on, että luonnonvarojen kokonaiskulutus ei vuonna 2035 ylitä vuoden 2015 tasoa. Lisäksi sekä materiaalien ja luonnonvarojen kiertotalousaste että resurssituottavuus pitää kaksinkertaistaa vuoteen 2035 mennessä.

Ohjelman toteuttaminen on vielä kesken, ja siirtymää kiertotalouteen tulee vauhdittaa kaikilla sektoreilla.

1. **Tausta ja kytkentä muihin politiikkatoimiin**

Kiertotalousohjelman tavoitteisiin pääsemiseksi on käynnistetty kiertotalouden green dealin valmistelu[[3]](#footnote-4), jossa on mukana lähes 90 toimialojen, yritysten kaupunkien ja maakuntien edustajaa. Parhaillaan on valmistelussa tutkimuslaitosten luotsaama skenaariotyö, jossa laaditaan tutkimukseen nojaavia vaihtoehtoja kiertotalouden mahdollisuuksista edistää hyvinvointia. Tässä skenaarioprosessissa mukaan lähteneet toimialat ja alueet tuovat oman näkökulmansa tulevaisuuden teknologioista, toimintamalleista ja investoinneista sekä hahmottelevat yhteistyössä vaikuttavimpia toimenpiteitä kehitettäviksi ja toteutettaviksi. Tarkoituksena on, että skenaarioprosessin pohjalta mukana olevat organisaatiot tekevät omat räätälöidyt sitoumukset, joissa ne asettavat tavoitteita sekä tunnistavat keskeisiä ja vaikuttavia toimenpiteitä toteutettaviksi.

Kiertotalous-Suomi[[4]](#footnote-5) on osaamisen ja tiedon solmukohta, joka yhdistää ratkaisuja etsivät toimijat ja niiden tarjoajat. Verkosto tukee yrityksiä, kuntia, oppilaitoksia, tutkimuslaitoksia ja kiertotalouden parissa toimivia oman kiertotalouspolun löytämisessä.

Circular Design -ohjelma[[5]](#footnote-6) on sekä yritysten johdolle että tuote- ja palvelukehittäjille suunnattu valmennusohjelma.

Kiertotaloutta on myös tuettu verokannusteilla, investointirahoituksella sekä julkisten hankintojen kehittämisellä. Muovin kiertotaloutta on edistetty järjestelmällisesti vuonna 2018 laaditun Muovitiekartan toimenpiteillä laajassa yhteistyössä sidosryhmien kanssa. [[6]](#footnote-7)

Muut politiikkakytkökset:

* EU:n uusi kiertotalouden toimintasuunnitelma Puhtaamman ja kilpailukykyisemmän Euroopan puolesta[[7]](#footnote-8)
* Keskipitkän aikavälin ilmastosuunnitelma Kohti hiilineutraalia Suomea 2035[[8]](#footnote-9)
* Valtiovarainministeriön ilmasto- ja luontostrategia[[9]](#footnote-10)
* Vihreän siirtymän rahoituksen työryhmän raportti[[10]](#footnote-11)

1. **Esitettävät toimenpiteet**
2. Kehitetään ohjauskeinoja tukemaan kiertotalousmurrosta, käynnistetään kokeiluja sekä rakennetaan ekosysteemejä **Kiertotalouden green deal -prosessissa tunnistetuille muutosalueille.** Aloitetaankiertotalouden green dealintoimeenpano ja seuranta sekä jatketaan sen kehittämistä yhteistyössä keskeisten toimijoiden, tutkimuslaitosten sekä Kiertotalous-Suomi-osaamisverkoston kanssa.Jatketaan Muovitiekartan toimeenpanoa laaja-alaisessa yhteistyössä.
3. Jatketaan ja vahvistetaan kiertotalousmurrosta tukevien **innovaatioiden ja liiketoimintaratkaisujen TKI- ja investointitukirahoitusta** toteuttamalla Kiertotalouden kasvuohjelma**.** Suunnataan rahoitusta erityisesti Kiertotalouden green deal -prosessissa tunnistettujen muutosalueiden ratkaisuihin.
4. Kehitetään **lainsäädäntöä** tukemaan tuotteiden uudelleenkäyttöä, kierrätyksen merkittävää tehostumista, turvallisia materiaalikiertoja, kiertotalousmarkkinoiden vahvistumista sekä jakamis- ja korjauspalvelujen edellytyksiä. Lainsäädännön laatimisessa, toteuttamisessa ja vaikutusten arvioinnissa lisätään tiedepaneeliyhteistyötä. Edistetään tuotteisiin ja jätteisiin liittyvän tiedon tuottamista, digitalisointia ja jakamista.
5. Luodaan Motivan ja Syken koordinoimasta **Kiertotalous-Suomi-osaamisverkostosta** palvelukeskus, joka kehittää kiertotalouden toimintamalleja, auttaa toimijoiden työtä kiertotalouden edistämisessä, tuo toimijoita yhteen sekä jakaa tietoa ja osaamista. Osaamista edistetään mm. skaalamalla ja vakinaistamalla **Circular Design -valmennusohjelman** toimintamalli.
6. Arvioidaan **verorakenteen ja tukien kehittämistä** luonnonvarojen kestävän käytön sekä kiertotaloutta tukevan liiketoiminnan ja markkinoiden edellytysten tukemiseksi. Arvioidaan taloudellisia kannustimia ja verorakennetta kiertotalouden näkökulmasta. Tarkastellaan mm. jäteverotuksen, maa-aines- tai luonnonvaraveron vaikuttavuutta ja kehittämismahdollisuuksia.
7. Edistetään **vähähiilisiä kiertotaloushankintoja** sekä hankintojen vaikuttavuutta asettamalla kestävyystavoitteita keskeisissä hankintakategorioissa julkisen sektorin ja markkinoiden yhteistyönä. Vahvistetaan Kestävien ja innovatiivisten julkisten hankintojen osaamiskeskuksen (KEINO) roolia tukemalla hankintojen strategista johtamista ja kehittämällä osaamista mm. digitaalisilla työkaluilla sekä alueellisten muutosagenttien ja temaattisten kehittäjäryhmien avulla. Selvitetään mahdollisuutta ottaa käyttöön julkisten hankintojen kansallinen rahoitustuki, joka tukee julkisen sektorin uusien ratkaisujen hankintojen suunnittelua, riskinjakoa, skaalausta ja investointeja.
8. Tuetaan **globaalin kiertotalousfoorumin WCEF:n** kehittymistä kansainväliseksi ja vaikuttavaksi kiertotalouden osaamiskeskukseksi. Vahvistamme Suomen valtion roolia ja omistajuutta foorumin rahoittamisessa ja ohjaamisessa vuoden 2024 jälkeen.
9. Tehdään **kulutuksen vähentämisestä ja ympäristön kannalta parhaiden valintojen** tekemisestä helppoa, houkuttelevaa ja taloudellisesti järkevää. Kannustetaan markkinoita ja palveluita kehittämällä sekä informaatio- ja vero-ohjauksella kuluttajia puolittamaan hiilijalanjälkensä vuoteen 2030 mennessä.
10. **Vaikutukset**

Arviot kiertotalouden talous- ja työllisyyspotentiaalista vaihtelevat paljon tarkastelun laa­juudesta riippuen. Suomen potentiaaliksi on arvioitu vähintään 5 000 uutta työpaikkaa ja 1,7 mrd. euroa (0.6 %) korkeampi bkt, ja enintään 75 000 uutta työpaikkaa ja yli 2 mrd. euroa (1.5 %) kasvanut bkt vuoteen 2030 mennessä.

Selvityksessä, Kiertotalous vähähiilisyyden edistäjänä ja luonnon monimuotoisuuden turvaajana (Ympäristöministeriön julkaisuja 2021:6), todetaan, että kiertotaloustoimenpiteiden yhteenlaskettua päästövähennyspotentiaalia Suomessa on todennäköisesti selvästi suurempi kuin sen on arvioitu olevan EU:ssa: alle 5 %:n luokkaa vuoteen 2030 mennessä ja noin 10–18 %:n luokkaa vuoteen 2050 mennessä EU:n kokonaispäästöistä. Lisäksi kiertotalouden toimenpiteet, joilla vähennetään raaka-aineiden ottoa ja lievennetään maankäytön painetta, ovat toimivia keinoja luonnon monimuotoisuuden turvaamisessa.

Kiertotalousohjelmasta on tehty väliarviointi[[11]](#footnote-12). Arvioinnin mukaan kiertotalouden nykytila on Suomessa eurooppalaista keskitasoa tai heikompi. Suomen resurssituottavuus on matala ja materiaalien kiertotalousaste alhainen. Edelläkävijäasema Suomella on vain ekoinnovaatioissa.

Arvioinnin mukaan Kiertotalousohjelman tavoitteita voidaan pitää pääosin onnistuneina ja kunnianhimoisina. Toimenpidevalikoima on suhteellisen monipuolinen, ja sen arvioidaan kattavan melko laajasti eri toimijat. Kiertotalouden kannalta olennaiset toimijat, kuten elinkeinoelämä ja kuntasektori, on otettu hyvin huomioon etenkin ohjelman kolmessa keskeisessä hankkeessa (Circular Design -valmennusohjelma, Kiertotalous-Suomi -osaamisverkosto ja Kiertotalouden green deal). Sen sijaan rahoitusalan toimijat, erityisesti yksityiset rahoittajat, ja kuluttajat ovat jääneet ohjelmassa vähemmälle huomiolle.

Arvioinnin mukaan nykyisen kaltaisen ohjelman vaikutusmahdollisuudet jäävät rajalliseksi. Myös ohjelman resurssit ovat hyvin niukat suhteessa valtioneuvoston kiertotalousohjelmasta tekemän periaatepäätöksen tavoitteisiin ja tavoiteltuihin muutoksiin.

Ohjelman toimet kannustavat etupäässä kehittämään uusia ratkaisuja, mutta tavoitteisiin pääsy edellyttää todennäköisesti myös kiertotaloutta hidastavien rakenteiden purkamista. Arvioinnin johtopäätös onkin, että kiertotalous ei etene nykytoimilla vaan vaatii myös merkittäviä poliittisia päätöksiä esimerkiksi sääntelystä ja taloudellisesta ohjauksesta.

1. **Voimavara- ja muut tarpeet**

|  |  |  |  |  |  |  |  |
| --- | --- | --- | --- | --- | --- | --- | --- |
| **Esitetyistä politiikkatoimista valtiolle aiheutuvat menot (miljoonaa euroa)** | | | | | | | |
| **Momentin numero ja ministeriö** | **Toimenpiteen nimi** | **Tarkennus** | **Esitys yhteensä neljälle vuodelle** | **Määrärahan/valtuuden jakautuminen** | | | |
| **2024** | **2025** | **2026** | **2027** |
| 32.20.40,  TEM | Kiertotalouden kasvuohjelman TKI- ja investointitukirahoitus | Myöntövaltuus,  Business Finland | 200 | 50 | 50 | 50 | 50 |
| 35.10.22, YM | Lainsäädäntö ja taloudelliset kannusteet tukemaan kiertotaloussiirtymää | Määräraha 3 v. | 3,7 | 1,1 | 1,1 | 1 | 0,5 |
| 35.10.22,  YM | Kiertotalouden green deal, Kiertotalous-Suomi -osaamisverkosto, Circular Design –ohjelma, kuntien kiertotaloushankkeet | Määräraha 3 v. ja myöntövaltuus | 40 | 10 | 10 | 10 | 10 |
| 32.20.40,  TEM | Innovatiivisten julkisten hankintojen rahoitustuki riskien jakamiseksi | Myöntövaltuus,  Business Finland | 80 | 20 | 20 | 20 | 20 |
| xx.xx.xx,  TEM | Julkisten hankintojen KEINO-osaamiskeskuksen vahvistaminen ja jatko | Määräraha | 8 | 2 | 2 | 2 | 2 |
| 35.10.22,  YM | Kiertotalousfoorumi WCEF:stä globaali osaamiskeskus | Määräraha, 3 v. | 6 |  | 2 | 2 | 2 |
| **Menot yhteensä** |  |  | **337,5** | **83** | **83** | **83** | **83** |
|  |  |  |  |  | | | | |  |  |  |

Taustamuistiot:

Lainsäädäntö tukemaan kiertotaloussiirtymää

Kiertotalouden kasvuohjelma TKI- ja investointitukirahoituksen vahvistamiseksi

Kiertotalouden kansainvälinen yhteistyö ja Maailman kiertotalousfoorumi WCEF

1. [Uusi suunta – ehdotus kiertotalouden strategiseksi ohjelmaksi. Valtioneuvoston julkaisuja 1/2021.](https://api.hankeikkuna.fi/asiakirjat/a2775be4-5f8e-4286-94e3-f5b4a5cc906a/b1666d0a-2ec3-48c9-b1be-df8b9ef7b785/ESITYS_20220408081013.PDF) [↑](#footnote-ref-2)
2. [Valtioneuvoston periaatepäätös kiertotalouden strategisesta ohjelmasta 8.4.2021.](https://ym.fi/documents/1410903/42733297/Valtioneuvoston+periaatep%C3%A4%C3%A4t%C3%B6s+8.4.2021+kiertotalouden+strategisesta+ohjelmasta.pdf/aee1e0d0-802f-b272-e424-50c9cd1c5f5e/Valtioneuvoston+periaatep%C3%A4%C3%A4t%C3%B6s+8.4.2021+kiertotalouden+strategisesta+ohjelmasta.pdf?t=1617783970488) [↑](#footnote-ref-3)
3. <https://ym.fi/kiertotalouden-green-deal> [↑](#footnote-ref-4)
4. <https://kiertotaloussuomi.fi/> [↑](#footnote-ref-5)
5. <https://circulardesignsuomi.kiertotaloussuomi.fi/> [↑](#footnote-ref-6)
6. https://muovitiekartta.fi/ [↑](#footnote-ref-7)
7. <https://eur-lex.europa.eu/legal-content/FI/TXT/?uri=CELEX%3A52020DC0098> [↑](#footnote-ref-8)
8. <https://julkaisut.valtioneuvosto.fi/handle/10024/164186> [↑](#footnote-ref-9)
9. <https://vm.fi/-/ilmasto-ja-luontostrategia> [↑](#footnote-ref-10)
10. <https://julkaisut.valtioneuvosto.fi/handle/10024/164478> [↑](#footnote-ref-11)
11. Katri Haila, Vesa Salminen, Jenna Kiiskinen, Ulla Roiha, Riikka Leppänen, Riikka Weber (2023). Kiertotalouden strategisen ohjelman arviointi. Valtioneuvoston julkaisuja. [↑](#footnote-ref-12)