## 

## 1.X. Ilmastoturvallisuuskysymyksiin kiinnitetään huomiota kansainvälisessä yhteistyössä

**Luokittelu 1: perustelee virkanäkemystä**

**1. Tavoite**

* Suomi osallistuu hallituskauden aikana aktiivisesti ja aloitteellisesti kansainvälisiin ilmastoturvallisuutta käsitteleviin prosesseihin YK:n alaisissa elimissä ja kansainvälisissä järjestöissä (mm. NATO) ja edistää aihetta osana omaa politiikkavalmistelua (esim. Ulko- ja turvallisuuspoliittinen selonteko, ilmastopolitiikan avainasiakirjat, taustatutkimukset).
* Valmisteluaikataulu: hallituskausi

**2. Tausta ja kytkentä muihin politiikkatoimiin (YM:sä tai valtioneuvostossa)**

* Ilmastonmuutos uhkaa yhteiskuntien vakautta ja turvallisuutta monin tavoin, ja tulevien vuosikymmenien kuluessa vaikutukset voimistuvat entisestään. Kattavan varautumisen kannalta riittävän globaalin ja kansallisen turvallisuuden tilannekuvan muodostaminen ei kuitenkaan ole enää mahdollista ilman niiden huomioimista.
* Ilmastonmuutoksen vaikutukset eivät jakaannu tasaisesti maapallolla. Tämä luo epätasa-arvoa valtioiden välille ja myös valtiorajojen sisällä sekä kärjistää näkemyksiä kenen vastuulla ilmastonmuutoksen hillinnän toimenpiteet tai niiden rahoitus ovat. Globaalit energia- ja ruokaturvallisuuskysymykset ovat vahvasti kytkeytyneitä ilmastomuutoksen etenemiseen. Ilmastonmuutos voi lisätä ja voimistaa konflikteja. Myös maiden erilaiset ja eriaikaiset lähestymiset ilmastoratkaisuihin voivat luoda jännitteitä, esimerkkinä valtioiden suhtautuminen fossiilisiin polttoaineisiin talouksiensa osana.
* Ilmastonmuutoksen hidastaminen ja sen vaikutuksiin varautuminen mainitaan Yhteiskunnan turvallisuusstrategiassa yhtenä globaalien uhkien ehkäisykeinona. Muualla tapahtuvat ilmastonmuutoksen moninaiset vaikutukset voivat heijastua epäsuorasti Suomeen globaalien tavara-, energia-, raha- ja ihmisvirtojen kautta. Arktisen alueen sulaminen muuttaa alueen geopoliittista merkitystä mahdollisesti lisäten taloudellisia ja sotilaallisia intressejä Suomen lähialueilla.
* Suomen kaltaisessa avoimessa ja ulkomaankaupasta riippuvaisessa maassa korostuvat erityisesti taloudellisiin ja poliittisiin tekijöihin yhdistyvät ketjuuntuvat vaikutukset sekä ilmastonmuutoksen hillintään liittyvät siirtymävaikutukset. Ilmastonmuutoksen vaikutukset uhkaavat myös suoraan suomalaisten turvallisuutta ja hyvinvointia ja kykyä ylläpitää yhteiskunnan toimivuutta. Vähitellen lisääntyvät sääriskit (rajuilmat, helleaallot ja rankkasateet) uhkaavat erityisesti ekosysteemejä ja infrastruktuureja ja toteutuessaan aiheuttavat taloudellisia ja terveydellisiä vaikutuksia sekä yleistä haittaa (metsätuhot- ja palot, kuivuus, myrskyt, tulvat).
* Viime vuosina ilmastoturvallisuus on vahvasti nousemassa kansainvälisen politiikan areenalle. YK:n turvallisuusneuvosto käsitteli päämiestasolla avoimessa istunnossa aihetta vuonna 2021. EU näkee ilmastonmuutoksen turvallisuushaasteena, jota tarkastellaan myös EU-Nato -yhteistyössä. Ilmastoturvallisuuskysymykset ovat olleet pitkään esillä myös sotilasliitto NATOn työohjelmissa ja sillä on oma, 2021 hyväksytty, ilmastoturvallisuuden toimintaohjelma “Climate Change and Security Action Plan”, jonka kautta NATO tavoittelee roolia johtavana kansainvälisen ilmastonmuutoksen ja turvallisuuskysymysten ymmärtäjänä ja osaajana. Kansallisesti eri maissa on ryhdytty selvittämään tarkemmin ilmastonmuutoksen turvallisuusvaikutuksia.
* Tulevaisuudessa tarvitaan yhä enemmän kansallista ja kansainvälistä yhteistyötä erilaisten ja uudenlaisten ilmastonmuutoksen aiheuttamien turvallisuustilanteiden ennaltaehkäisyyn ja hallintaan. Osallistuessaan kansainvälisten ongelmien ratkaisuun Suomi vahvistaa samalla ulkopoliittista ja taloudellista asemaansa ja kansainvälisiä vaikutusmahdollisuuksiaan. Oikea-aikainen ennakointi ja toimien vahvistaminen voi luoda myös maailmanlaajuisia mahdollisuuksia mm. ratkaisujen viennille.
* Valtioneuvostossa ilmastoturvallisuuskysymyksiä on käsitelty poikkihallinnollisena yhteistyönä, mm. osana Turvallisuuskomitean työtä, mutta aihe nousee esiin myös ministeriökohtaisesti.
* Ympäristöministeriö on vastuussa tai osallisena oleellisissa kansainvälisissä ilmastopolitiikan prosesseissa ja YM:ssä on aiheen kannalta kriittistä osaamista.
* Suomalaiset tutkimuslaitokset ovat toteuttaneet viime vuosina tutkimushankkeita mm. EU:n ja VN-TEAS-piirissä (esim. UPI, SYKE, HY).

**3. Esitettävät toimenpiteet**

* Suomen ulko- ja turvallisuuspolitiikassa tunnistetaan ja varaudutaan ilmastonmuutoksen turvallisuusuhkiin mm. osana Ulko- ja turvallisuuspoliittista selontekoa ja ilmastopolitiikan avainasiakirjoja. Työtä tehdään poikki hallinnonalojen ja –tasojen osana Kokonaisturvallisuuden yhteistoimintamallia.
* Suomi lisää globaalia turvallisuutta tukemalla kunnianhimoista ilmastopolitiikkaa kansainvälillä foorumeilla (ml. UNFCCC) ja kahdenvälisesti. Suomi osallistuu aktiivisesti ja aloitteellisesti kansainvälisiin ilmastoturvallisuutta käsitteleviin prosesseihin YK:n alaisissa elimissä, EU:ssa, alueellisilla foorumeilla ja kansainvälisissä järjestöissä (ml. NATO).
* Vahvistamme tietopohjaa ja tilannekuvaa ilmastoturvallisuuden ketjuuntuvista ja siirtymä-vaikutuksista kuten valtionrajat ylittävät vaikutusketjut, konfliktit, huoltovarmuuden heikkeneminen, ilmastonmuutoksen hillinnän seuraukset ja energiasiirtymän seuraukset globaaleihin valta-asemiin (esim. VN-TEAS). Tunnistetaan turvallisuuden näkökulmasta ilmastonmuutoksen kytkennät luontokatoon ja ihmisoikeuksiin.

**4. vaikutukset (talous, työllisyys, päästövähennys, luonnon monimuotoisuus, jne)**

* Työ edistää Suomen myönteistä profiloitumista kansainvälisessä ilmastopolitiikassa ja ilmastoturvallisuusteemassa.
* Talousjärjestelmälle ja arvoketjuille koituvia riskiketjuja tunnistetaan, jotka edesauttavat talouden resilienssiä. Epäsuoria positiivisia vaikutuksia voi olla myös mm. vienninedistämiselle ja luonnon monimuotoisuudelle.

**5. Voimavara- ja muut tarpeet**

* Pienehkö lisäinen virkatyö pääasiassa osana olemassa olevia politiikkaprosesseja.
* Virkamatkat kansainvälisiin kokouksiin.
* VN-TEAS määräraha mahdolliselle (jatko)tutkimushankkeelle.